Ras Online - ރައީސް ޞާލިޙުގެ ކިބައިގައި މާތްސިފަތަކެއް އެބަހުރި؛ އިންސާނަކަށްވީތީ ކުށްކުރެއްވޭނެ: ޑރ. އިޔާޒު\nރައީސް ޞާލިޙުގެ ކިބައިގައި މާތްސިފަތަކެއް އެބަހުރި؛ އިންސާނަކަށްވީތީ ކުށްކުރެއްވޭނެ: ޑރ. އިޔާޒު\nއަހުމަދު މަސްނޫމް 23 ޖޫން 2022 - 10:44\nރައީސުލްޖުމްހޫރިއްޔާ އިބްރާހީމް މުހައްމަދު ޞާލިހުގެ ކިބައިގައި މާތް ސިފަތަކެއް އެބަހުރި ކަމަށާއި ނަމަވެސް، އިންސާނަކަށް ވީތީ އެމަނިކުފާނަށްވެސް ކުށްކުރެއްވޭނެކަމަށް އަދާލަތު ޕާޓީގެ އިލްމުވެރިންގެ މަޖިލީހުގެ މެމްބަރު، އަދި މަޝްހޫރު ދީނީ އިލްމުވެރިޔާ ޑރ. މުހައްމަދު އިޔާޒު ވިދާޅުވެއްޖެއެވެ.\nޑރ. އިޔާޒު މިހެން ވިދާޅުވީ ރައީސް އިބްރާހިމް މުހައްމަދު ޞާލިހް (އިބޫ) އަކީ ކީރިތި ރަސޫލާ ދުއާ ދެއްވާފައިވާ ފަދަ ވެރިއެއްކަމަށް ބުނެ މިދިޔަ ރިޔާސީ އިންތިހާބުގައި ޝައިހް އިލްޔާސް ހުސައިން ދެއްކެވި ވާހަކަފުޅުތަކަކަށް އިޝާރާތްކުރައްވަމުންނެވެ.\nއެ ވާހަކަފުޅުތަކަށް އިޝާރަތްކުރައްވައި ޑރ. އިޔާޒު ވިދާޅުވީ ޝައިހް އިލްޔާސް ފާހަގަކުރެއްވިފަދަ މާތް ސިފަތަކެއް ރައީސް ސާލިހުގެ ކިބައިގައި އެބަހުރިކަމަށާއި އެކަމަށް އިންކާރެއް ނުކުރެވޭނެކަމަށެވެ. ނަމަވެސް އިންސާނަކަށް ވީތީ ރައީސަށްވެސް ކުށްކުރެއްވޭނެކަމަށް ޑރ. އިޔާޒު ވިދާޅުވިއެވެ.\n"ރައީސް ސާލިހުގެ ކިބައިގައި ޝައިހް އިލްޔާސް ފާހަގަކުރެއްވިފަދަ މާތް ސިފަތަކެއް އެބަހުރި. އެކަމާއި އިންކާރެއް ނުކުރެވޭނެ. ނަމަވެސް އޭގެ މާނައެއް ނޫން ރައީސަކީ މައުސޫމް އިންސާނަކަށް ވުން. އިންސާނަކަށްވީތީ ކުށްކުރެވޭނެ." އިޔާޒު ވިދާޅުވިއެވެ.\nރައީސް ސާލިހަށް ތާއީދުކުރައްވާ ބޭފުޅެއްގެ ގޮތުގައި ފާހަގަވެފައިވާ ޑރ. އިޔާޒު ގެންދަވަނީ މިހާރު އުފެދިގެން އުޅޭ ޔޯގާގެ މައްސަލައިގަައި ސަރުކާރުން އަމަލުކުރާ ގޮތާއި މެދު ފާޑު ވިދާޅުވަމުންނެވެ. އެގޮތުން ރައީސް ސާލިހު އެމައްސަލައިގައި އިލްމުވެރިންގެ އަޑު ނޭއްސެވިކަމަށް އިޔާޒު ވަނީ ވިދާޅުވެފައެވެ. އެހެންކަމުން އިޔާޒު މިފަހަރު މި އިޝާރާތް ކުރަށްވަނީ އެކަމަށް ކަމުގައި ބެލެވެއެވެ.\nالله ގެކުޅދުންވަނތަކަން ހެހެ ދެންކީކޭބުނާނީ


ބްރިޖް ދަ ގެޕް (ފަރަގު ނައްތާލުން) : ރާއްޖޭގައި އަންހެނުންގެ ޙައްޤުތަކާ ބެހޭގޮތުން ބޭއްވި ޚިޔާލުބަދަލުކުރުމުގެ ބައްދަލުވުމެއް » Uthema\nއާދީއްތަ ، 28 އެޕްރިލް 2019\nއެޕްރިލް 25 ވީ ބުރާސްފަތި ދުވަހު އުތެމަ އަދި މިބައްދަލުވުން ބޭއްވުމަށް ޚަރަދުކުރެއްވި ސްރީލަންކާ އާއި ދިވެހިރާއްޖެއަށް ކަނޑައަޅާފައިވާ ވިލާތުގެ އިއްތިހާދުގެ ޑެލިގޭޝަން އާއި، މިންތީގެހަމަހަމަކަމަށް ވަކާލާތުކުރާ ބައިނަލްއަޤުވާމީ މަހާސިންތާ ވިމެން ޑެލިވަރ 2019 ގުޅިގެން މާލޭގެ މާގިރި ހޮޓަލުގައި ޚިޔާލުބަދަލު ކުރުމުގެ މަޝްވަރާ ބައްދަލުވުމެއް ބޭއްވުނެވެ.\nބްރިޖް ދަ ގެޕް (ފަރަގު ނައްތާލުން) : އަންހެނުންގެ ޙައްޤުތަކާ ބެހޭގޮތުން ޚިޔާލުބަދަލުކުރުން، މިނަމުގައި މަޝްވަރާ ބައްދަލުވުމެއް ބޭއްވީ ދިވެހިރާއްޖޭގައި ދައުލަތްހިންގުމުގެ ދާއިރާއަދި އަމިއްލަ ވިޔަފާރިތަކުގެ ދާއިރާގައިވެސް އަންހެނުންގެ ޙައްޤުތަކަށް ބަލާއިރު ފާހަގަކުރެވޭ ފަރަގުތަކެއް ހުރިކަމާބެހޭ ގޮތުން ޚިޔާލުބަދަލުކޮށް ވާހަކަދެއްކުމުގެ މަގްސަދުގައެވެ. މިބައްދަލުވުމުގައި އަލިއަޅުވާލި މައިގަނޑު އެއްނުކުތާއަކީ އަންހެނުންގެ ދިރިއުޅުމުގެ ތަޖުރިބާއާއި ސިޔާސަތާއި ގުޅުންއޮންނަ މިންވަރާ އަދި ނުބައްދަލުވާ މިންވަރު އަދި ޚާއްސަ ގޮތެއްގައި އާންމުދިރިއުޅުމުގެ ކަންކަމުގައި އަންހެނުން ބައިވެރިވުމަށް އިޖްތިމާއި އަދި ސަޤާފީ ގޮތުންއޮންނަ ހުރަސްތަކުގެ މައްޗަށެވެ.\nމިހަރަކާތާއި ބެހޭގޮތުން ސްރީލަންކާ އާއި ދިވެހިރާއްޖެއަށް ކަނޑައަޅާފައިވާ ވިލާތުގެ އިއްތިހާދުގެ ޑެލިގޭޝަންގެ ޑެޕިއުޓީ ހެޑްއޮފް މިޝަން އަލްފާޞިލް ތޯސްޓަން ބާގްފްރީޑް ވިދާޅުވިއެވެ : “އިންސާނީ ޙައްޤުތަކަކީ – އަންހެނުންގެ ހައްޤުތައް އެކުލެވޭގޮތަށް – ވިލާތުގެ އިއްތިހާދުގެ ޚާރިޖީސިޔާސަތުގެ ތެރޭގައި ލާމެހިފައިވާ ރިހިދޯދިއެއް ކަމަށް ބުނާބުނުމެއް އޮންނަހިނދު، މިފަދަހަރަކާތަކަށް އެހީވެދިނުމަކީ ވިލާތުގެ އިއްތިހާދުން ނުހަނުއުފާކުރާ ކަމެކެވެ. އާންމުދިރިއުޅުމުގަ އާއި ސިޔާސީކަންކަމުގައި އިންސާފުވެރިގޮތުގައި އަންހެނުންނަށް ޖާގަލިބިދިނުމުގެ އިސްލާހީ މަސައްކަތަށް ދުނިޔޭގެ އެކިކަންކޮޅުތަކުގައި އަހަރެމެން ވަކާލާތުކުރަމެވެ. އަންހެނުންގެ ސިޔާސީ ހިއްސާއިތުރުވުމުން އަހަރެމެންނަށް ފެނިގެންދަނީ އަންހެނުންނަށް މުހިންމުވާ މައްސަލަތައް އެމަންދޫބުން ސިޔާސީ އެޖެންޑާގައި ހިމަނާތަނެވެ.”\nމި ޚިޔާލުބަދަލުކުރުމުގެ ބައްދަލުވުމުގައި ތަފާތުއެކިފަރާތް ތަކުން ބައިވެރިވިއެވެ. މީގެތެރޭގައި ސަރުކާރުގެ ބައެއް މުއައްސަސާތަކާއި މަދަނީޖަމްއިއްޔާ ތަކުންނާއި ބައެއް އާންމުފަރާތްތަކުންވެސް ބައިވެރިވިއެވެ. މިހަރަކާތުގެ ޝަރަފުވެރި މެހެމާނެއްގެ ގޮތުގައި ބައިވެރިވެ ވަޑައިގަތީ ރާއްޖޭގެ ފުރަތަމަ އަންހެން ވަޒީރުކަމުގައިވާ އަލްފާޞިލާ މޫމިނާ ހަލީމް އެވެ. ރާއްޖޭގެ ސިއްޙަތާބެހޭ ވުޒާރާގެ ވަޒީރުކަމަށް އެކަމަނާ އައްޔަންވީ 1977 ގައެވެ. އަލްފާޞިލާ މޫމިނާ ހަލީމް އަކީ ރައްޔިތުންގެ މަޖިލިހުގެ މެންބަރުކަމަށް އިންތިޚާބުވި އެންމެ ފުރަތަމަ އަންހެން މެމްބަރުވެސްމެއެވެ. މިބައްދަލުވުމުގެ މަޝްވަރާ ކުރިއަށްދިޔަގޮތް ބަލަހައްޓަވައިދެއްވީ އަންހެނުންގެ ޙައްޤުތަކަށް ވަކާލާތުކުރާ ވަކީލެއްކަމުގައިވާ އަލްއުސްތާޛާ ދީބާނާޒްފަހުމީ އެވެ. މަޝްވަރާ ޕެނަލުގައި ތިއްބެވީ އުތެމަ ޖަމްއިއްޔާގެ މުއައްސިސެއްކަމަށްވާ އަލްފާޞިލާ ހުމައިދާ އަބްދުލްޢަފޫރު އާއި، ރާއްޖޭގެ އ.ދ. ގެ އާބާދީ ޖަމްއިއްޔާގެ އެސިސްޓެންޓް ރެޕްރެޒެންޓެޓިވް އަލްފާޞިލާ ޝާދިޔާ އިބްރާހިމް އާއި އަންހެނުންގެ ޙައްޤުތަކަށް ވަކާލާތުކުރާ ވަކީލެއް އަދި ރާއްޖޭގެ އެންމެފުރަތަމަ އެއް އަންހެންފަނޑިޔާރު އަލްއުސްތާޛާ އާއިޝާ ޝުޖޫން މުހަންމަދު އެވެ.\nއުތެމަ ގެ މީސްމީޑިއާ ޕްލެޓްފޯމުތަކުގައި މިބައްދަލުވުން ވަގުތުން ފެންނާނެ އިންތިޒާމު ހަމަޖެއްސުނެވެ.\nމިބައްދަލުވުމަކީ މިންތީގެހަމަހަމަކަމަށް ވަކާލާތުކުރާ ބައިނަލްއަޤުވާމީ މަހާސިންތާ ވިމެން ޑެލިވަރ 2019 ގެ ‘ސެޓަލައިޓް އިވެންޓް’ އެކެވެ. ވިމެން ޑެލިވަރ 2019 މަހާސިންތާ ބާއްވަން ހަމަޖެހިފައިވަނީ މިއަހަރުގެ ޖޫންމަހު ކެނެޑާގެ ވެންކޫވަރ ގައެވެ. އަދި މި މަހާސިންތާގައި އުތެމަގެ މުއައްސިސެއްކަމަށްވާ މަރިޔަމް މުހަންމަދު ދީދީ ބައިވެރިވެ ވަޑައިގަންނާނެއެވެ.\nމި ޚިޔާލުބަދަލުކުރުމުގެ ބައްދަލުވުމަށް ތައްޔާރުވުމުގެ ގޮތުން ރާއްޖޭގައި މިންތީގެ ނަހަމަކަމާއި ފާހަގަކޮށްލެވޭ ބައެއް ފަރަގުތައް ހާމަކޮށްދޭ ކުރުވީޑިއޯތަކެއް އުތެމަގެ ފަރާތުން ތައްޔާރުކުރެވުނެވެ. ނިމިގެންދިޔަ 19ވަނަ ރައްޔިތުންގެ މަޖިލިހުގެ އިންތިޚާބުގެ ނަތީޖާއިންވެސް ފެނިގެންދިޔައީ ޤާނޫނުހަދާ މަޖިލިހުގައި އަންހެނުން ތަމްސީލުކުރާ މިންވަރު %4.6 އަށް ތިރިވެގެންދިޔަ ތަނެވެ. މިއީ މީގެ ދެދައުރުކުރިން 17ވަނަ ރައްޔިތުންގެ މަޖިލިހުގައި އޮތް %6.5 އިން ދަށަށްގޮސްފައިވާ މިންވަރެވެ.\n‘ ބްރިޖް ދަ ގެޕް ‘ ބައްދަލުވުމަށްފަހު މައްސަލަތަކާބެހޭގޮތުން ދެކޭގޮތުގެ ކަރުދާހެއް ތައްޔާރު ކުރެވޭނެއެވެ. މިއީ މިމަޝްވަރާތައް އިތުރަށް ކުރިއަށް ގެންދިއުމަށް ފަހިކުރުމަށާއި އަދި ފާހަގަކުރެވޭ ކަންތައްތަކަށް އެދެވޭ ހައްލުތަކެއް ހުށަހެޅުމަށެވެ. އެކަރުދާސް ތައްޔާރުކުރެވިގެންދާނީ އަންހެނުން ތަޖުރިބާ ކުރަމުންދާ މިންތީގެ ނަހަމަކަމުގެ މައްސަލަތަކާއި އަންހެނަކަށްވީތީ ރާއްޖޭގެ އިޖްތިމާއީ، އިގްތިސާދީ އަދި ސިޔާސީ ދާއިރާގައި ކެނޑިނޭޅި ކުރަމުންދާ ތަފާތުކުރުންތަކަށް ސިޔާސަތުބައްޓަން ކުރުމުގައި ވަށާޖެހޭ ހައްލުތަކެއް ގެނައުމުގެ މަގުސަދުގައެވެ.


Corruption nahthaalan emmen ge ehee beynunvey: Raees\nރައީސް ސޯލިހު މިއަދުގެ ރަސްމިއްޔާތުގައި ވާހަކަފުޅު ދައްކަވަނީ: ކޮރަޕްޝަނަށް ދެއްވާނީ ޒީރޯ ޓޮލަރެންސް --\nކޮރަޕްޝަނާއި ވައްކަމާއި ހިޔާނާތުގެ ވަބާއިން މުޖުތަމައު ސަލާމަތްކޮށް، ނަޒާހަތްތެރި މުޖުތަމައުއެއް ގާއިމްކުރެވޭނީ އެންމެންގެ ވެސް އެއްބާރުލުމާއެކު ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nރައީސް އޮފީހުން މިއަދު ވަނީ "ޒީރޯ ޓޮލަރެންސް ޓު ކޮރަޕްޝަން"ގެ ނަމުގައި ކެމްޕެއިން ފަށައި، އާންމު މީހުންނަށް ކޮރަޕްޝަނާ ގުޅޭ ޝަކުވާތައް ހުށަހެޅޭނެ ޕޯޓަލެއް ގާއިމްކޮށްފަ އެވެ. އެ އޮންލައިން ޕޯޓަލްއަކީ ކާކުކަން ނޭނގޭ ގޮތަށް ޝަކުވާ ހުށަހެޅޭ ޕޯޓަލެކެވެ.\nޕޯޓަލް އިފްތިތާހުކުރުމަށް ރައީސް އޮފީހުގައި ހެނދުނު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ ހެޔޮ ވެރިކަމެއް ރައްޔިތުންނާ ހަމައަށް ގެނެސްދިނުމަށް މީގެ އަހަރުތަކެއް ކުރިން ދައްކަން ފެށި ވާހަކައިގެ އަމަލީ ބައި މިއަދު ފެށިގެން ދިޔައީ ކަމަށެވެ.\n"މި ސަރުކާރުގެ އެންމެ ބޮޑު އެއް ވައުދަކީ ވައްކަމާއި ކޮރަޕްޝަނާއި ފަސާދަ އާއި ހިޔާނާތުން މުއައްސަސާތައް ސަލާމަތް ކުރުން، އެގޮތުގެ މަތިން ކޮރަޕްޝަން ހުއްޓުވުމުގެ ސިޔާސަތުތައް އަޅުގަނޑު އިއުލާން ކުރިން، އޭގެ ތެރެއިން ސިޔާސީ މަގާމުގައި ތިއްބެވި އިސް ބޭފުޅުންގެ މާލީ ބަޔާން ވަކި އުސޫލެއްގެ ތެރެއިން އާންމު ކުރެވުނު، އެކަން އިތުރަށް ހަރުދަނާ ކުރެވިގެން ދާނެ،" ރައީސް ސޯލިހު ވިދާޅުވި އެވެ.\nރައީސް ސޯލިހު ވިދާޅުވި ގޮތުން މިއަދު ފެށި ކެމްޕެއިނަކީ އެއްވެސް މުއައްސަސާއެއްގައި އެއްވެސް ފަންތިއެއްގައި ކޮރަޕްޝަންގެ ކުޑަ މިންވަރެއް ވެސް ތަހައްމަލު ނުކުރާނެ ކަމުގެ ޔަގީންކަމެއް ކަމަށެވެ. ރައީސް ވިދާޅުވީ ނަޒާހަތްތެރި މުޖުތަމައުއެއް ގާއިމް ކުރުމަށް ކޮރަޕްޝަނާ ދެކޮޅު ކަންކަން ތަންފީޒު ކުރައްވާނެ ކަމަށެވެ.\nރައީސް ސޯލިހު ވިދާޅުވީ، މިއަދު ތައާރަފްކުރި ޕޯޓަލަކީ ކޮރަޕްޝަނާ ދެކޮޅަށް ރައްޔިތުންގެ ބައިވެރިވުމާއި ހިއްސާ އިތުރު ކުރުމަށް ގާއިމްކޮށްދިން ވެބް ޕޯޓަލެއް ކަމަށެވެ. އެ ޕޯޓަލަށް ޝަކުވާ ހުށަހަޅާއިރު ކާކުކަން ބުނެދޭކަން ނުޖެހޭނެ ކަމަށާއި ކާކުކަން އެނގިދާނެތީ ޖެހިލުންވާކަށް ވެސް ނުޖެހޭނެ ކަމަށެވެ. އެއީ ވިސިލްބްލޯއަށް މަގުފަހިކޮށްދޭނެ މުހިންމު ވަސީލަތެއްކަން ރައީސް ފާހަގަކުރެއްވި އެވެ.\nރައީސް ވިދާޅުވީ ސަރުކާރުގެ އިސްވެރިން ކޮރަޕްޝަނާއި ވައްކަމާއި ހިޔާނާތަށް ފާޅުގައި ނޫނެކޭ ބުނަން ކުރޭނަމަ، އެންމެ ރައްޔިތަކު ވެސް އެ އުސޫލުން ކަމެއް ކުރަން ނޫޅޭނެ ކަމަށެވެ. ރައީސް އޮފީހުން މިހާރު ކުރިއަށް ގެންދާ ގުޑް ގަވަނެސް ޕްރޮގްރާމަކީ ކޮރަޕްޝަނާ ދެކޮޅު ސިޔާސަތުތައް ހެދުމަށް މަގުފަހިވެގެންދާނެ ޕްރޮގްރާމެއް ކަމަށް ވެސް ވިދާޅުވި އެވެ.\nއެގޮތުން އެ ޕްރޮގްރާމްގެ ތެރެއިން ބައެއް ހިޔާލުތައް ލިބިފައިވާ ކަމަށާއި އޭގެ ތެރެއިން މަސްލަހަތު ފުށުއަރާ ކަންކަމުގައި ބައިވެރިނުވެވޭނެ ގޮތަށް ގާނޫނީ ހައްލެއް ބޭނުންވާ ކަމުގެ ހިޔާލު ލިބިފައިވާ ކަމަށެވެ. އަދި ސަރުކާރުގެ މުވައްޒަފުންނަށް ސުލޫކީ މިންގަނޑެއް ހަދައި، އަދިޔާ ލިބިގަތުމާއި ކެމްޕެއިން ހަރަކާތް ހިންގުމާއި ދަތުރުތަކަށް ސްޕޮންސާ ހޯދުމުގައި އަމަލު ކުރާނެ ގޮތް ވެސް އެކުލަވާލުން މުހިންމު ކަމަށެވެ.\nމިއަދު ސަރުކާރުގެ ވަޒީރުންނަށް އެ ޕްރޮގްރާމް ކުރިއަށް ގެންދާނެ އެވެ. ރައީސް ވިދާޅުވީ ސިޔާސަތުތައް ކާމިޔާބު ކުރުމަށް މިނިސްޓަރުންގެ އެހީ ވަރަށް ބޮޑަށް ބޭނުންވާ ކަމަށެވެ. އަދި ޕްރޮގްރާމްގެ ތެރެއިން މިނިސްޓަރުންގެ ހަރުދަނާ މުހިންމު ސިޔާސަތުތަކެއްގެ ހިޔާލު ލިބިގެންދާނެ ކަމަށް އުއްމީދު ކުރައްވާ ކަމަށެވެ.


އެޑްމިން – Page 285 – Liyuntheringe Gulhun\nVisitors online  338:users  0guests  305bots  33The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކަރާގެ ރަދީފު (2)\n22 ޖޫން 20124 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 4828\nއާދަމް ނަޞީރު އިބްރާހީމް މި ސިލްސިލާގެ ފުރަތަމަ ބައިގައި އަޅުގަނޑު ބަލައިލީ “ކަރާ” މި ލަފުޒު ކުރިޔަށް ލައިގެން ހެދިފައިވާ ނަންނަމަށެވެ. މި ބައިގައި ބަލައިލާނީ ކަރާ ހެއްދުމުގެ މަސައްތަކުގެ ތެރޭގައި ހިމެނޭ އެ ނޫން ބައެއް ނަންނަމަށެވެ. މިސްކިތުގެ އަޑިން ކުއްލިއަކަށް ޤަބުރު\n22 ޖޫން 20121 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 7057\nރާއްޖޭގެ ބައެއް މިސްކިތްތައް ޢިމާރާތްކުރުމަށް ފަހު ނުވަތަ މިސްކިތް ބޮޑުކުރުމަށް ފަހު އެ ތަންތާނގައި ނަމާދުކޮށް އުޅޭތާ އެތައް ދުވަހެއްގެ ފަހުން މިސްކިތުގެ އެތެރޭ އިމުގައި “ކުއްލިއަކަށް” ޤަބުރު ހުރެގެން އެ މިސްކިތެއްގައި ނަމާދުކުރުން އެބަ ހުއްޓާލައެވެ. މިސްކިތް ބަންދުކުރެއެވެ. މިހެންވުމަކީ ޢާއްމުކޮށް އެ މިސްކިތަށް ނަމާދަށް ގޮސް އުޅޭ މީހުންނާއި ދިމާވާ ވަރަށްބޮޑު ދައްޗެކެވެ. އެއީ ހާދަ ރަނގަޅުމީހެކޭ! އެކަމަކު…….\n21 ޖޫން 20121 ޚިޔާލުއަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 5999\nޙަސަނުލްބަޞަރީ އަކީ މަޝްހޫރު ތާބިޢީ ބޭކަލެކެވެ. ބަޞަރާގެ އަހުލުވެރިންގެ އިމާމެވެ. ގިނަ ބަޔަކު އެ ކަލޭގެފާނުންގެ ޢިބުރަތްތެރި ބަސްފުޅުތަކާއި، ޢިލްމުވެރިކަމުން ފިލާވަޅު ލިބިގަތް ބޭފުޅެކެވެ. ޙަސަނުލްބަޞަރީގެ ޙިކުމަތްތެރި ބަސްފުޅުތަކުގެ ތެރެއިން ބަސްފުޅެއްގައިވެއެވެ. “ތިބާއަށް ގިނައިން އަޅުކަންކުރެވުމުން އެކަމާ ފަޚުރުވެރިވެ ބޮޑާނުވާށެވެ. އެހެނީ އިބިލީހަށް (ޝާއިޠާނާއަށް) ވީ ގޮތާ މެދު ތިބާ ވިސްނާށެވެ. އޭނާއަށް އެކަން މެދުވެރިވީ އޭނާ އެތައް ޒަމާނަކު އަޅުކަންކުރުމަށްފަހުގައެވެ.” މިއީ ތެދެއްނޫންތޯއެވެ؟\nމާލޭ ސިޓީކައުންސިލަށް ތަހުނިޔާއާއި މުބާރިކުބާދީ!!\n21 ޖޫން 20123 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 8914\nމާލޭ ސިޓީ ކައުންސިލަކީ މާލޭ ރައްޔިތުންނަށް ބޭނުންވާ، ވަރަށް ގިނަ ޢާއްމު ޚިދުމަތް ދިނުމުގެ ޛިންމާއާ ޙަވާލުވެފައިވާ މުއައްސަސާ އެކެވެ. ދިވެހި ދައުލަތުގެ މުއައްސަސާއެކެވެ. އެހެންކަމުން މި މުއައްސަސާގެ ވާހަކަ ނޫސްތަކުގެ ފަލަ ސުރުޚީތަކަށް ވެސް ވަރަށް ގިނައިން އަރައެވެ. ގިނަފަހަރު ތަޢުރީފުގެ ލަފުޒުތަކަކުންނެއް ނޫނެވެ. އެހެންނަމަވެސް އަޅުގަނޑުގެ ގަލަން މި އުފުލައިލީ ހަމަ ގައިމުވެސް ނުރުހުމުގެ ޝުޢޫރުތަކަކާ އެކީގައެއް ނޫނެވެ. އެކަމަކު ހިތުގެ އަޑިން ތަޢުރީފުކޮށް ސާބަސްދިނުމަށް ޓަކައެވެ.\n20 ޖޫން 2012އެހެނިހެންއެޑްމިން\nކިޔާފައިވާ ޢަދަދު: 147\nމަޤާމު: އިދާރީ އެހީތެރިޔާ (އިތުރު ވަގުތުގައި): ލިޔުންތެރީންގެ ގުޅުމުގެ އިދާރީ އޮފީހަށް\nޝަރުޠު: މައިކްރޯ ސޮފްޓް ވޯޑާއި އެކްސެލް ގައި ތާނައިން މަސައްކަތްކުރާން އެނގުން އަދި\nކޮންޕިޔުޓަރުން ތާނައިން ސިޓީ ޓައިޕްކުރާން އެނގުން އަދި\nފައިސާގެ ހިސާބުތައް ބެލެހެއްޓުމުގެ ތަޖުރިބާ ލިބިފައިވުން\nމަސައްކަތްކުރަންޖެހޭނީ: ހަފުތާއަކު5ދުވަހު ދުވާލަކު2ގަޑި އިރު، (2 ފަރާތުން އެއްބަސްވާ ވަގުތުތަކެއްގައި)\nވަޒީފާ އަދާކުރާ މުއައްޒިފަށް ފަސޭހަ ގަޑިޔަކަށް ވަގުތު ހަމަޖައްސައި ދެވޭނެ.\nމުސާރަ: ވާހަކަދައްކައިގެން ހަމަޖެއްސުމަށް\nވަޒީފާއަށް އެދޭ ފަރާތްތަކުން 25 ޖޫން 2012 ގެ ނިޔަލަށް އެ މީހެއްގެ ވަނަވަރާއެކު ހުށަހެޅުން އެދެން\nއީމެއިލް އެޑްރެސް: info@liyuntherin.org ޕޯސްޓް އެޑްރެސް: ލިޔުންތެރީންގެ ގުޅުން. ހ. އާމުލީގެ، ބޮޑުފުންގަނޑުމަގު/ މާލެ\nއިތުރު މައުލޫމާތު: 7774062، 7785619 މި2ނަންބަރުން……. ކަރާގެ ރަދީފު (1)\n20 ޖޫން 2012ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 5102\nތިޔަ ބޭފުޅުން މީގެ ކުރިން ވާނީ ރ. ގެ ރަދީފު ވިދާޅުވެފައެވެ. އެ ރަދީފުގައި ހިމެނިފައި ވަނީ ދިވެހިބަހުގައި ރ. އިން ފެށޭ ލަފުޒުތައް ދޮގެއްތޯއެވެ؟ މި ފަހަރު ތަފާތުކޮށްލައްވައިފައި “ކަރާގެ ރަދީފު” ވިދާޅުވެލެއްވުން ކިހިނެއްވާނެތޯއެވެ؟ މި “ރަދީފު” ގައި ހިމެނޭނީ ކަރާގެ ދަނޑުވެރިކަމުގެ ދިގު ތާރީޚެއް ލިބިފައިވާ، ތޮއްޑޫގެ ދަނޑުވެރީން އެ މަސައްކަތުގައި ބޭނުން ކުރާ ނަންނަމެވެ. އެ ނަންނަމުން އެ މީހުން ގަސްތުކުރާ މާނަޔާ އެކީގައެވެ. ހުވަދޫ ވާރެވެރިމީހާ ފަޔާ ކަޑަންނަށް ވޮންޑީ ވާހަކެޔާ\n20 ޖޫން 20123 ޚިޔާލުތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 6008\nމިއީ ހާމަ ނޫހުގައި “ނަޞްރާ އާއި ޞާލިޙު (ސެޓިގަމުން އައި ދެކުދިން)” މި ސުރުޚީގެ ދަށުގައި އަލްފާޟިލް މުޙައްމަދު ނަޞީރު، އއ.މާޅޮސް، ލިޔުއްވާފައިވާ ވާހަކަ ވަރަށް ކުރިއްސުރެ ހުވަދުއަތޮޅުގެ ބަހުރުވައިން ކިޔަމުން ގޮސްފައިވާ ފޯކްލޯރއެކެވެ. ނަޞްރާއާއި ޞާލިޙަށް ހުވަދޫގައި ކިޔައިއުޅުނީ ނަޞްރާއަށް ނަޞްރަތެވެ.\n19 ޖޫން 2012ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 4996\nމުޙަންމަދު ޝާހިދު ޙަލީމު\nދިވެހިބަހުގައި “ވާހަކަ” އަކީ ނަމެކެވެ. މި ލަފުޒުގެ އެއް މާނައަކީ ދިރިއުޅުމުގެ ހާދިސާއެއް ނުވަތަ ހާދިސާތަކެއްގެ މައްޗަށް ލިޔާ ނުވަތަ ކިޔާ ބަޔާނެކެވެ. މީހުން ލިޔެފައި ހުންނަ ވާހަކަ ފޮތްފޮތާއި މީހުން މައިޒާންތަކުގައި ކިޔައިދޭ ވާހަކަތަކަކީ މި ކަހަލަ “ވާހަކަ”އެވެ. “ދޮންބީފާނު ވާހަކަ”، “ބޮޑުތަކުރުފާނު ވާހަކަ”، “ބޮޑުގޮހޮޑާ ވާހަކަ” ފަދަ ވާހަކައަކީ އެ ކަހަލަ ވާހަކައެވެ. ކީރިތި ޤުރުއާނާ ބެހޭ ބައެއް މަޢުލޫމާތު\n18 ޖޫން 2012ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 5617\nއަޙްމަދު ފަހުމީ ދީދީ\nކީރިތި ޤުރްއާނުގައި 114 ސޫރަތް އޮވެ އެވެ. އަދި 6236 އާޔަތް އަދި 30 ފޮތް އަދި 60 ޙިޒްބު އޮވެ އެވެ. ކީރިތި ޤުރްއާނުގައި ވާ ނުގުތާގެ ޢަދަދަކީ، ގާތްގަނޑަކަށް 1015030 އެވެ. އަކުރުގެ ޢަދަދަކީ 323670 އެވެ. އަދި 77934 ކަލިމަ އޮވެ އެވެ.\nވާދޫއަށް އެރި ފުރޭތަ ސައިޒަށް ކަނޑައިލުން (2)\n18 ޖޫން 2012ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 8843\n(18 ޖޫން 2012 (ހޯމަ) ގުޅޭ)\nވާދޫ ގައްދަނޑު މަނިކުފާނާއި ކަނޑަހަލަގަލު އެދުރު ކަލޭގެފާނުގެ މުޤާބަލާގެ ފަހުންވެސް އެދުރު ކަލޭގެފާނުގެ ޢަލާމާތްތައް ކަނޑަހަލަގަލުގެ ބޭރު ކަނޑުތެރެއިންނާއި ބައެއްފަހަރު އެ ރަށުތެރެއިން ވެސް ފެންނަ ކަމަށް ކިޔައެވެ. އަދި މި އެދުރު ކަލޭގެފާނުގެ އެހެން ވާހަކަވެސް މިފޯކްލޯރގައި އާދެއެވެ. ނަމަވެސް ލިޔުން ދިގުވެދާނެތީއާއި މި ފޯކްލޯރއަކީ އޭގެ މަޤުޞަދު ނުގެއްލޭ ގޮތަށް ތަފާތު ޢިބާރާތުން ބައެއް ފޮތްތަކުގައިވެސް ލިޔެވި ފެންނަން އޮތް އެއްޗަކަށްވާތީ މިލިޔުމުގައި އިތުރަށް ނުލިޔުނީއެވެ.


vnews - Japanugai vihkaali kannehye'hge agu5million dhivehi Rufiyaa ah!\nޖަޕާނުގައި ވިއްކާލި ކަންނެއްޔެއްގެ އަގު5މިލިއަން ދިވެހި ރުފިޔާއަށް!\nބަޔަކު 450 ކިލޯގެ ކަންނެއްޏެއް ދައްކާލަނީ\nއާ އަހަރާއި ދިމާކޮށް ޖަޕާނުގެ ނަން މަޝްހޫރު ސުކީޖީ ފިޝް މާކެޓްގައި ބޭއްވި ނީލަމެއްގައި 324،799 އެމެރިކާ ޑޮލަރަށް ކަންނެއްޔެއް ވިއްކާލައިފި އެވެ.\nވަރަށް ކުލަގަދަކޮށް ނިމިގެންދިޔަ މި ނީލަމުގައި އެންމެ ބޮޑު އަގުގައި ވިއްކާލާފައި މިވަނީ ނޫ އުރަހަ ކަންނެއްޔެކެވެ. މި ކަންނެލި ވިކިފައި މިވަނީ ގާތްގަނޑަކަށް ފަސް މިލިއަން ދިވެހި ރުފިޔާ އަށެވެ.\nސުކީޖީ މަސް މާރުކޭޓު މަޝްހޫރުވެފައިވަނީ އެތަނުގައި ކޮންމެ ހުކުރު ދުވަހު ބާއްވާ ނީލަމުގެ ސަބަބުންނެވެ. މި ނީލަން ބާއްވަނީ ފަތިހު އެވެ. އެހެންކަމުން އެ ވަގުތަކީ މިޝެލިން ސްޓާ ލިބިފައިވާ ރެސްޓޯރެންޓްތަކުން ފެށިގެން ގޮސް ކުދި ކެފޭތަކުގެ ކައްކާއިން އެތަނަށް ޖަމާވާ ވަގުތެކެވެ. އަދި އެތަނުގައި ވިއްކަން ހުރި މަހުގެ ކޮލިޓީއާއި، މަސް ކޮށާފައިވާ ގޮތާއި، އަދި އެހެނިހެން ކަންތައްތައް ބަލަ އެވެ.\nހުކުރު ދުވަހުގެ ފަތިހު 5:30 ގައި އެތަނުގައި ހާއްސަ ރަނގަބީލެއް އިއްވާނެ އެވެ. އެއީ އެތަނުގައި ހުރި މަސް ވިއްކަން ފެށުމުގެ ގޮތުން އިއްވާ ރަނގަބީލެކެވެ. އަދި ވަގުތުން އެތަނަށް ޖަމާވެފައިވާ ކައްކާއިންނާއި ކެފޭތައް ހިންގާ ފަރާތްތަކުން ނީލަމުގައި ބައިވެރިވެ، އެންމެ ކޮލިޓީ ރަނގަޅު މަސް ގަތުމަށް އަވަސްވެގަންނާނެ އެވެ.\nމިއީ ވަރަށް ދުވަސްވެސް ވެފައިވާ މާރުކޭޓެކެވެ. މިތަން ހުޅުވާފައިވަނީ 1935 ވަނަ އަހަރު އެވެ. ވެރިރަށް ޓޯކިޔޯގައި ހިންގަމުންދާތާ 80 އަށް ވުރެ ގިނަ އަހަރުވެފައިވާ މި މާރުކޭޓު، އެހެން ރަށަކަށް ބަދަލުކުރުމަށް ޖަޕާނުގެ ސަރުކާރުން މިހާރު ދަނީ މަސައްކަތް ކުރަމުންނެވެ. އަދި މި އަހަރުގެ އޮކްޓޯބަރު މަހު ރަސްމީކޮށް މިތަން ޓޯކިޔޯގެ ޓޮޔޫސޫ ކިޔާ ސަރަހައްދަކަށް ބަދަލުކުރާނެ އެވެ. އެއީ މީގެ ކުރިން ގޭސް އުފައްދާ ޕްލާންޓެއް ހަދާފައިވާ ސަރަހައްދެކެވެ.\nރެސްޓޯރެންޓް ހިންގާ މީހެއް ކަމަށްވާ ކިޔޯޝީ ކިމޫރާ ބޮޑު ކަންނެއްޏެއް ދައްކާލަނީ\nއާ އަހަރު ފެށުމުގެ ގޮތުން ބާއްވާފައިވާ ހާއްސަ ނީލަމުގައި އެންމެ އަގުބޮޑުކޮށް ވިކިފައިވާ މަހަށް ހުށަހަޅާފައިވާ އަގަކީ 36.5 މިލިއަން ޔެން އެވެ. އެއީ އައޮމޯރީ ޕްރިފެކްޗާގެ އައްސޭރި ފަށުން ބާނާފައިވާ 400 ކިލޯގެ ނޫ އުރަހަ ކަންނެއްޔެކެވެ. މި ގަސް ގަނެފައިވަނީ ކޮން ފަރާތަކުންކަން ހާމަކޮށްފައެއް ނުވެ އެވެ.\nމި ނީލަމާއި ބެހޭގޮތުން ވާހަކަ ދައްކަމުން ސުކީޖީ މާރުކޭޓުން ވިޔަފާރިކުރާ ފަރާތްތައް ތަމްސީލުކުރާ މީހެއް ކަމަށްވާ ޝިގޭއޯ ޔޮކޯޓާ ބުނީ، ސުކީޖީ މާރުކޭޓުގެ ނަން ކުރިއަށް ގެންދަން ޖެހޭ ކަމަށެވެ. އަދި އަލަށް ހުޅުވާ މާރުކޭޓު އެހެން ނަމެއްގައި ހިންގުމަށްވެސް އޭނާ ވަނީ ހުށަހަޅާފަ އެވެ.\n"ސުކީޖީ މާރުކޭޓަކީ ޖަޕާނުގެ ތާރީޚާއި ގުޅިފައިވާ ތަނެއް. މިތަނުގައި މަޑުކޮށްލައިގެން ހުރުންވެސް މިއީ ލިބޭ ބޮޑު ޝަރަފެއް،" އޭނާ ބުންޏެވެ.\nސުކީޖީ މާރުކޭޓުގައި ދުވާލެއްގެ މައްޗަށް 13.5 މިލިއަން ޑޮލަރުގެ އަގުހުރި 480 ބާވަތެއްގެ ކަނޑުމަހުގެ ވިޔަފާރި ކުރެ އެވެ. މީގެ އިތުރުން 270 ބާވަތެއްގެ ތަރުކާރީއާއި މޭވާވެސް އެތަނުގައި ލިބެން ހުރެ އެވެ. މިއީ ގިނަ ދުވަސްވެފައިވާ މާރުކޭޓަކަށް ވުމުގެ ސަބަބުން ދާދިފަހުން ގިނަ ބަޔަކު ވަނީ އެތަނުގައި ވިއްކާ ކާބޯތަކެއްޗާއި، އެ އިމާރާތުގެ ރައްކާތެރިކަމާއި މެދު ސުވާލު އުފައްދާފަ އެވެ. އަދި ބިންހެލުމެއް ނުވަތަ އަލިފާނުގެ ހާދިސާއަކަށް އެތަން ތައްޔާރަށް އޮތްތޯ ސުވާލު އުފައްދާފައިވެ އެވެ. މީގެ އިތުރުން އެތަނުގެ ސާފުތާހިރުކަމުގެ މިންގަނޑު ރަނގަޅު ކުރުމަށް ގޮވާލާފައިވެ އެވެ.\nޖަޕާނުގެ ސަރުކާރުން ސުކީޖީ މާރުކޭޓު އެހެން ސަރަހައްދަކަށް ބަދަލުކުރަން ނިންމީ މިފަދަ ސަބަބުތަކާއި ހުރެ 2016 ވަނަ އަހަރު އެވެ. ނަމަވެސް އާ މާރުކޭޓުގެ ބިންގަނޑުގައި ހުރި މައްސަލަތަކުގެ އިތުރުން އެތަން ހެދުމަށް ހަވާލުވި ކޮންޓްރެކްޓަރުން އެތަނުގައި ބިންގާ އެޅުމުގައި ފަރުވާކުޑަކޮށްފައިވާތީ، ޓޯކްޔޯގެ ގަވަރުނަރު ޔުރީކޯ ކޮއިކޭ ވަނީ މާރުކޭޓް ބަދަލުކުރުމުގެ ކަންތައް މަޑުޖައްސާލާފަ އެވެ. އަދި އާ އިމާރާތް މަރާމާތު ކުރުމަށް ޖަޕާނު ސަރުކާރުން ވަނީ ބޮޑު ހަރަދެއް ކޮށްފަ އެވެ.\nސުކީޖީ މާރުކޭޓުގައި އެންމެ އަގުބޮޑުކޮށް މަހެއް ވިއްކާލާފައިވަނީ 2013 ވަނަ އަހަރު އެވެ. 1.8 މިލިއަން އެމެރިކާ ޑޮލަރަށް މި މަސް ގަނެފައިވަނީ ކިޔޯޝީ ކިމޫރާ ކިޔާ ޖަޕާނުގެ ސޫޝީ ރެސްޓޯރެންޓެއް ހިންގާ ފަރާތެކެވެ. އެފަހަރުވެސް ވިކިފައިވަނީ ނޫ އުރަހަ ކަންނެއްޔެކެވެ. 2017 ވަނަ އަހަރު ފެށުމުގެ ގޮތުން ސުކީޖީގައި ބޭއްވި ނީލަމުގައިވެސް އޭނާ ވަނީ 212 ކިލޯގެ ކަންނެއްޔެއް ގަތުމަށް 600،000 އެމެރިކާ ޑޮލަރު ހަރަދުކޮށްފަ އެވެ.


SunOnline: Boeing kunfunin 737 MAX boatuthah udhuhun manaakoffi\nބޯއިން ކުންފުނިން 737 މެކްސް ބޯޓުތައް އުދުހުން މަނާކޮށްފި\nރުގިއްޔާ މުހައްމަދު މޫސާ 14 Mar 2019, 09:39\nވެއްޓުނު އިތިއޯޕިއަން އެއާލައިންސްގެ ބޯއިން 737 މެކްސް 8 މަރުކާގެ ބޯޓު -- ފޮޓޯ: ޖޮނަތަން ޑްރޫއަޔަން\nވޮޝިންޓަން (މާޗް 14): އިތިއޯޕިއަން އެއާލައިންސްގެ ބޯއިން 737 މެކްސް 8 މަރުކާރުގެ މަތިންދާބޯޓެއް ވެއްޓުމާ ގުޅިގެން، ބޯއިން ކުންފުނިން 737 މެކްސް ބޯޓުތައް އުދުހުން މަނާކޮށްފި އެވެ.\nބޯއިން ކުންފުނިން ވަނީ 737 މެކްސް ބޯޓުތަކަކީ ރައްކާތެރި ބޯޓުތައް ކަން އެކުންފުންޏަށް ޔަގީންވާ ކަމަށް ބުނެފަ އެވެ. ނަމަވެސް އެބޯޓުތައް އުދުހުން މަނާ ކުރީ އެމެރިކާގެ ފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އާއި ނެޝަނަލް ޓްރާންސްޕޮޓޭޝަން ސޭފްޓީއާ ވާހަކަ ދެއްކުމަށް ފަހު ކަމަށް ބުނެފަ އެވެ. އަދި އެއީ 737 މެކްސްގެ ރައްކާތެރިކަން އާއްމުންނަށް ޔަގީންކޮށް ދިނުމުގެ ގޮތުން އެޅި ފިޔަވަޅެއް ކަމަށް ބުނެފަ އެވެ.\n"އެކްސިޑެންޓުތައް ދިމާވި ސަބަބު ހޯދައި، ރައްކާތެރިކަމުގެ ފިޔަވަޅުތައް ވަރުގަދަކޮށް، އެފަދަ ހާދިސާއެއް ދެން ނުހިނގާނެކަން ކަށަވަރު ކުރުމަށް އަޅުގަނޑުމެން ދަނީ އިންވެސްޓިގޭޓަރުންނާ ގުޅިގެން މަސައްކަތް ކުރަމުން،" ބޯއިންގެ ޗެއާމަން ޑެނިސް މުއިލެންބާގް ވިދާޅުވި އެވެ.\nބޯއިން އިން އެފަދައިން ނިންމާފައި ވަނީ، މިމަހުގެ 10އެއްގައި އިތިއޯޕިއަން އެއާލައިންސްގެ ބޯޓު ވެއްޓުނު ހާދިސާ އާއި މިދިޔަ އޮކްޓޯބަރު މަހު އިންޑޮނޭޝިއާގެ ލަޔަން އެޔާގެ ބޯޓެއް ވެއްޓުނު ހާދިސާއާ އެއްގޮތް ކަންތައްތަކެއް ހުރި ކަމަށް އެފްއޭއޭ އިން ބުނި ފަހުންނެވެ. އޭގެ ސަބަބުން އެމެރިކާ އިން ވަނީ އެގައުމުގެ ވައިގެ ސަރަހައްދުގައި ބޯއިން 737 މެކްސް އުދުހުން މަނާކޮށްފަ އެވެ.\nއަދި އެމެރިކާއާ އެކު 50 ގައުމަކުން ވަނީ ބޯއިން 737 މެކްސް މަނާކޮށްފަ އެވެ. އޭގެ ތެރޭގައި ޗައިނާ، އިންޑިއާ، އިންޑޮނޭޝިއާ، އިނގިރޭސިވިލާތް އަދި ވިލާތު އިއްތިހާދުގެ ގައުމުތައް ހިމެނެ އެވެ.\nއިތިއޯޕިއަން އެއާލައިންސްގެ މަތިންދާބޯޓު ވެއްޓުނު ހާދިސާގައި 157 މީހުން މަރުވި އެވެ. އެބޯޓު ވެއްޓުނީ ނައްޓާލިތާ ހަ މިނިޓު ފަހުންނެވެ. އަދި ލަޔަން އެޔާއިން ބޭނުން ކުރަމުން ދިޔަ ބޯއިން 737 މެކްސް 8 މަރުކާގެ ބޯޓު ވެއްޓުނު ހާދިސާގައި 189 މީހުން މަރުވި އެވެ. އެބޯޓު ޖަކާޓާއިން ނައްޓާލި ފަހުން އެއާ ޓްރެފިކް ކޮންޓްރޯލާ ގުޅުން ކެނޑުނީ ދަތުރު ފެށިތާ 13 މިނިޓު ފަހުންނެވެ.\nއެމެރިކާގެ އައު ޚާރިޖީ ވަޒީރަކަށް އެންޓަނީ ބްލިންކެން\nބައިޑެންއާ ވެރިކަން ހަވާލުކުރަން މަސައްކަތް ފަށައިފި\nޕޮމްޕޭއޯ، ސަލްމާން، ނަތަންޔާހޫގެ ސިއްރު ބައްދަލުުވުމެއް


ވާ ލޯބި އެނގޭނަމަ (2ވަނަ ބައި) – Esfiya\nލޯބި6mins ago\nވާ ލޯބި އެނގޭނަމަ (2ވަނަ ބައި)\nދެލޯ ފުހެލުމަށް ފަހު ފޯނަށް ބަލާލި އިރު ގުޅަނީ ޔުހާންއެވެ. ވާހަކަ ދައްކާ ހިތް ނެތުމުން އަޅާނުލަ ފޯނު އޮތްގޮތައް ބޭއްވުމަށްފަހު ފާހަނަ އާއި ދިމާލަށް މިސްރާބު ޖެހިއެވެ.\nބޯ ހިއްކަމުން ފާހަަނައިން ނިކުމެ ޝާން ހުއްޓުނީ އަލަމާރި ކުރިމަތީއެވެ. އަލަމާރި ދޮރު ހުޅުވާލުމަށްފަަހު މެންދުރު ނަމާދަށް ދިޔައިރު ލައިގެން ހުރި ޓީޝާޓާއި ޖިންސު ނަގާ ތައްޔާރު ވެލައިގެން ބޭރަށް ނިކުމެ ޔުހާން އަށް ގުޅާލިއެވެ. ޔުހާން ފޯނު ނުނެގުމުން ފޯނު ހިފައިގެން ޖޯލީގައި އޮށޯތީ ގޭމެއް ކުޅެލުމުގެ ނިޔަތުގައެވެ. އެހެން އަޮއްވައި އަސުރަށް ގޮވަން ފެށުމުން ފޯނު ޖީބައް ލަމުން ތެދުވެ މިސްކިތައް ދާން ހިނގައިގަތެވެ. ޝާން މިސްކިތާއި އަރާ ހަމަ ވި އިރު ޔުހާން މިސްކިތައް އަރާތަން ފެނުނެެވެ. އެހެންކަމުން ޝާން ވެސް އަވަހައް ވުޟޫ ކޮއްލައިގެން މިސްކިތައް އެރިއެވެ. ޝާން އާއި ޔުހާން ނަމާދުން ފޭބީ އެކުގައެވެ. ދެއެކުވެރިން ވެސް ސައިބޮއެގެން ކުޅެން ދާނެ ކަމަށް ބުނެފައި ގެއާއި ދިމާލަށް މިސްރާބު ޖެހިއެވެ.\nޝާން ގެއަށް ގޮސް ވަތް އިރު އޭނާގެ މަންމަ ވެސް ނަމާދު ކޮއްގެން ކޮޓަރިން ނިކުންނަނީއެވެ. މަންމަ ގޮސް ބަދިގެއަށް ވަންނަމުން ސައިބޯން އަންނާށޭ ބުނުމުން ޝާން ގޮސް މޭޒު ކައިރިން ގޮނޑިއެއް ދަމާލުމަށްފަހު ސައިބޯން އިއްތިއެވެ. މަންމަ ކޮފީ ތައްޓެއް ގިރައިގެން އައިސް ޝާން އަށް ދެމުން މަޑު މަޑުން ޝާން އަށް ގޮވާލި ގޮތަކުން ކޮންމެސް ކަމެއް ގޯސް ވެއްޖެއޭ ޝާން ގެ ހަ ވަަނަ ހިއްސު ބުނަން ފެށިއެވެ. ޝާން އިހްތިޔާރު ކުރީ ހިމޭން ކަމެވެ. މަންމަ އަށް ވާހަކަ ދައްކަން ފުރުސަތު ދީގެން އިންް ކަހަލައެވެ. ” މަންމަ އަޑު އަހައިފިން ވާހަކަ އެއް” ކައިރީގައި އިން ގޮނޑިއެއްގައި އިށީނަމުން ސީމާ ބުނެލިއެވެ. ” ކޮން ވާހަކައެއް؟” ހަމަޖެހިލަމުން ޝާން އަހާލިއެވެ. ” ދަރިފުޅާ ސުރިއްޔާ ގޯތި އާލާ އާއި އުޅެނީ ލޯބީގެ ގޮތުން ގުޅިގެންނޯ.. އެތެދެއްތަ؟”ސީމާ އަހާލިއެވެ. “މަންމަ އަށް އިނގޭނެ އެއްނު އަހަރެން އެކަހަލަ ކަމެއް ކުރާނަމަ. އެހެން ނޫނަސް އަހަރަމެން ދެމީހުން މިއީ އެކުވެރިން. އާލާ ބިޓެއް ވެސް ހުރޭ. އޭނަ ދެން އަހަރެން ދެކެ ލޮއެއްބެތް ނުވާނެ އެއްނު” މޫނުމަތީގެ އަސަރު ތައް ފޮރުވޭ ތޯ މަސައްކަތް ކުރަމުން ޝާން ބުނެލިއެވެ. “އާލާ ނުވިޔަސް ދަރިފުޅު ލޯބި ވެއެއްނު” ސީދާ ޝާން ގެ މޫނަށް ބަލަން އިނދެ ސީމާ އެހެން ބުނެލި ގޮތުން ހީވީ ދަރިފުޅުގެ އިހުސާސްތައް ދެނެގަންނަން މަސައްކަތް ކުރި ހެންނެވެ. ހިނިގަނޑެއް ޖަހާލުމަށްފަހު ކުޅެން ދަނީ އޭ ބުނެ ޝާން ކާގެއިން ނިކުތީ މަންމަ ކުރިމަތީގައި ހިތުގެ ހާލު ހާމަ ކުރަން ޖެހިދާނެތީ އެވެ.ދަރިފުޅު ނިކުމެގެން ދިޔަ ތަން ބަލަން އިނދެފައި ސީމާ ދެފަރާތަކަށް ބޯހޫރާލުމަށް ފަހު ތެދުވެ ތަށިތައް ނަގަން ފެށިއެވެ.\nވަކި ހިސާބަކަށް ދިޔަތަނާ ފެނުނު މަންޒަރަކުން ޝާން ގެ ފައި ދަށުން ހީވީ ބިންގަނޑު ދެމިގަތް ހެންނެވެ. ކުރިމަތީގައި ހުރި ފަޅުގޭގެ ފާރުގަ ލައްވެލައިގެން އެކަކު އަނެކަކު ގައިގައި ތަތް ވެގަނެގެން އެތިބީ އާލާ އާއި އަޒާންއެވެ. އެދިމާ ނުބަލަން ވެގެން މޫނު އަނބުރާލި ވަގުތު ކުރިމަތިން އާލާގެ ބައްޕަ އަންވަރު އަންނަ ތަން ފެނުނެވެ. އެމަންޒަރު އާލާގެ ބައްޕަ އަށް ފެނިއްޖެ ނަމަ ވާނެ ގޮތް އަންދާޒާ ކޮއްލެވުމުން ދެފަޔައް ލެވުނުހާ ބާރެއް ލައިފައި ޝާން ދުއްވައިގަނެގެން ގޮސް އާލާ އާއި އަޒާން ދުރުކޮށް އާލާ އަތުގައި ހިފާ ދަމާފައި ކަހަލަ ގޮތަކަށް ފަޅުގެ ތެރެއަށް ވެއްދިއެވެ. “ޝާން މޮޔަ ވެގެ..” އެހިސާބަށް ބުނެވުން ތަނާ ޝާން އާލާގެ އަނގަމަތީގައި އަތް އެޅިއެވެ. ވާނުވާ ނޭނގިފައި ހުރި އަޒާން ރުޅި އައިސްގެން ރޫރޫ އަޅަނީއެވެ. އަތް މުއްކަވާލާފައި ގެތެރެއަށް ވަންނަން އުޅުނު އަޒާން ހުއްޓުނީ ފަހަތުން މީހެއް ވާހަކަ ދެއްކި އަޑު އިވުމުންނެވެ. ” އަނހާ އަޒާން މިގަޑީގަ މިތާ ކީއްކުރަނީ؟” އަންވަރު އަހާލީ ހިސާބަކަށް ހައިރާން ވެފަ ހުރެއެވެ. އަންވަރުގެ އަޑު އިވިފައި ރޯމަހެއް ހެން ޝާން ގެ ކައިރިން ސަލާމަތް ވާން ތެޅެމުން ދިޔަ އާލާ ހިމޭން ވިއެވެ. ޝާން ވެސް އާލާގެ ގައިން ދޫކޮއްލާފައިި ދުރަށް ޖެހިލިއެވެ. އާލާ ކުށްވެރި އަކު ފަދައިން އިސް ޖަހާލިއެވެ. ޝާން އާލާ އަށް ފަސްދިނުމަށްފަހު ލޮލަށް ގިނަ ވަމުން ދިޔަ ކަރުނަތައް ހިނދާލިއެވެ.” އަންވަރު އާއި ވާހަކަ ދައްކަން ހުރެފައި އަންވަރު ދިއުމުން ދުވެފައި ކަހަލަ ގޮތަކަށް އައިސް އަޒާން އެތަނަށް ވަނީ އެވަގުތު އެވެ. ” ދެންވެސް ބަލާލައިގެން އުޅެއްޗޭ. މިއަދު އަަހަރެން މިގޮތައް ކަންތައް ނުކުރި ނަމަ ނޭނގެ ވާނެ ގޮތެއް ވެސް. ސޮރީ އުނދަގު ކުރެވުނީމަ” ޝާން އެހެން ބުނެފައި ހިނގައިގަތުމުން އާލާ ޝުކުރު އަދާ ކުރިއެވެ. ނަމަވެސް އަޒާން އަދިވެސް އެ ރުޅިވެރިކަން މަތީގައި ބަލަން ހުރީއެވެ.\nޝާން މެން ކުޅެގެން އައިސް ޝާން މެން ގޯތި ފާރު ބުރި މަތީގައި އިއްތާލިއެވެ. އޭރު ދުރުން އާލާ، އައިލާ އަދި ޒާރާ އަންނަ ތަން ފެނެެއެވެ. ” ހޫން މިޖެހުނީ އަނެއް ހަ ކަންތައް. ދެން ލާހިކެއް ނޫން މަށަށް މިތާ އިންނާކަށް” އަނގަ އަށް ވައްތަރެއް ޖައްސާލުމަށް ފަހު ޒާރާގެ ލޯބިވެރިޔާ އާސިމް އެހެން ބުނެލި އިރު ޒާރާ މެން އެމީހުން ނާއި އަރާ ހަމަ ވަނީއެެވެ. ޒާރާ އާސިމް ކައިރި އަށް ހުއްޓިފައި ބަލާލި ގޮތަކުން އާން މިދަނީ އޭ ކިޔާފައި އާސިމް ހިނގައިގަތުމުން ޔުހާން އާއި ޝާން ކައިިރިއަށް ފާޑާކަށް ހިނިއައެވެ.”ތިދެމީހުން ވެސް ހޭން ނުތިބެ ހަމަ މިހާރު ފެންވަރައިގެން ދޭ ނަމާދަށް” އާލާ އެހެން ބުނުމުން މަޖާ ވެލާފައި ޝާން ވެސް ތިޔަށް ވުރެ ލޯބިން ބުނީމަ ނޫނީ ނުދާނަމޭ ބުނެލިއެވެ. ” އެހެންތަ. ހޫމްމް ޝާން ބޭބީ ލޯބީ ދޭބަ ބަސް އަހައިގެން ނަމާދަށް” ހެމުން ހެމުން އާލާ އެހެން ބުނިއިރު ދުރުގައި އެމީހުންނަށް ބަލަން ހުރި އަޒާން އެކަކަށް ވެސް ނުފެނެއެވެ. އާލާ ބުނި ބަސްތައް އަޒާން އަށް ރަނގަޅައް ވެސް އަޑު އިވުނެވެ. ރުޅި އައިސް ރަތް ވެފައި ހުރި އަޒާން އަޑަށް ބާރު ލާފއި އާލާގެ ނަމުން ގޮވާލިއެެވެ. އާލާ ދިޔައީ ސިއްސައިގެންނެވެ. އެންމެންނަށް އެއްފަހަރާ އެދިމާލަށް ބަލާލެވުނެވެ.\nއަޒާން ބާރު ހިނގުމެއްގައި އައިސް އާލާގެ ކޯތާފަތްމަތީގައި ވަރަށް ބާރަށް ޖެހިއެވެ. އަޒާން ޖެހިލެއް ބާރު ކަމުން ވަގުތުން އާލާގެ ދެލޯ ފެން ކަޅިވިއެވެ. އާލާ އަށް ތަދު ވިތަން ފެނިފައި ޝާން އަށް މަޑަކުން ނުހުރެވުނެވެ. ” އޭ އަޒާން ބުނަން ރަނގަޅު ވާހަކައެއް. އަހަރުން މީ އެކުވެރިން. އަހަރުން އެހެން ކީ މަޖަލަކަށް. އެހެންމަ ކައެއަށް ނުޖެހެ ދޯ ތިހާ ވަރެއް އަރައިގެން އައިސް އާލާގެ ގަޔަށް ބޮލަށް އަރާ އަނިޔާ ކުރާކަށް” ޝާން ވެސް ރުޅި އައިސްފައި ބުންޏެވެ. ” ކިހާ ދެރަ ކަމެއް ކަލެޔާ ހެދި. މީ މަށާ އާލާ އާ ދެމީހުން ގެ ކަމެއް. ކަލޭ ނުޖެހޭނެ ކޮންމެ ހެން މަ ކުރަން ވީ ކަންތައް ކިޔާދޭކަށް. މަ އުޅޭނި މަ ބޭނުން ގޮތަކަށް. އެއީ ކަލެޔާ ބެހޭ ކަމެއް ނޫން. މަށައް އިނގެއޭ ތިވާ ގޮތް. އާލާ އަށް އަނިޔާ އެއް ލިބުނީމަ ކައެ ދެރަވީނު. ކިތެންމެ ސިއްރު ކުރަން އުޅުނަސް މަށައް އިނގޭ ކައެ އާލާ ދެކެ ލޯބިވާ ކަން. ދެން އޮވެބަލަ އާލާ ގޮވައިގެން. މަށެއް ނޫޅެން އާލާ އާ ހެދި އެއް. މަށައް އެކަހަލަ ކިތެންމެ އާލާ އެއް ލިބޭނެ. މިއޮއް ހުރިހާ ދުހު ވެސް މަ އޭނާ އާ އެއްކޮއް އުޅުނީ ލޯބިވާތީ އެއްނޫން. މީގރ ފަހުން މަށާ އާލާ އާ އެއްވެސް ގުޅުމެއް ނޯންނާނެ އެހެންވީމަ އާލާ ދެން މަށައް ގުޅައިިގެން ނުވާނެ” އަޒާން ހުރީ ރުޅި އޭގެ އިންތިހާ އަށް އައިހެވެ. ހިތު ހުރި އެއްޗެއް ކިޔާފައި ހިނގައިގަންނަން އުޅުނު އަޒާން ހުއްޓުނީ ޝާން ގެ އަޑަށެވެ. ” އާނ އަހަރެން އާލް ދެކެ ލޯބިވޭ. ވަރަށް ބޮޑައް ލޯބިވޭ. އެންމެ ކުޑަ އިރުން ފެށިގެން ވެސް ލޯބިވޭ އަދިވެސް ވޭ ފަހުން ވެސް ވާނަން. އާލާ ދޫކޮއްލާފަ ގޮސްގެން ދެރަ ވާނި ހަަމަ ކަލެޔައް. އެކަހަލަ ކުއްޖެއް ކޮންމެ ކޮންމެ މީހަކަށް ނުލިބޭނެ. ދޭބަލަ ކަލޭ. އާލާ ނުދާނެ ކައެ ފަހަތުން އާދޭސް ކުރަމުންނެއް” ޝާން އަށް ކިޔޭ ނުކިޔޭ ވެސް ނޭނގޭ ފަދައެެވެ. އަޒާން ނުލަފާ ހިނިގަނޑެއް ޖަހާލާފައި ހިނގައިގަތީ އެވެ.\nޝާން އަށް ހޭވެރިކަމެއް ވީ ދެނެވެ. ދެންމެ ކިޔުނު އެއްޗިއްސާއި ދޭތެރޭގައި ވިސްނަން ހުއްޓައި ޝާން ސިއްސައިގެން ދިޔައީ ކުއްލިއަކަށް އާާލާ އައިސް ޝާން ގެ ގައިގައި ބައްދާލުމުންނެވެ. ޝާން ވެސް މަޑުަމަޑުން އާލާގެ ގައިގައި ބައްދާލިއެވެ. ދުނިޔޭގެ ހުރިހާ ތަދަކާއި ވޭނަކަށް އާލާ ފޮރުވާލި ފަދަ އެެވެ. ދެން ދުވަހަކު ވެސް މީހަކު އަނިޔާ އެއް ދިނަކަ ނުދޭނަމޭ ބުނި ފަދަ އެވެ. އާލާ އިރުކޮޅަކު އެގޮތައް ހުރުމަށްފަހު ޝާން އާއި ދުރުވެލިއެވެ. ހަމަ ބިމަށް އާދެވުނު ކަހަލައެވެ. ދެން ކުއްލި އަކަށް ރުއިން ބާރު ވިއެވެ. އަދި ފަސް އެނބުރި ދުއްވައިގަތެވެ. “ޝާން ވީ ނީޑް ޔުއާ ހެލްޕް. އާލް އަށް ދެރައެއް ނުދެއްޗޭ. ދެން ދަނީ. ޝީ ނީޑްސް އަސް ރައިޓް ނައު” އެހެން ބުނެ އައިލާ އާއި ޒާރާ ވެސް އާލާ ދިޔަ ދިމާލަށް މިސްރާބު ޖެހިއެވެ. ޒާރާ އާލާ އަށް ދެރައެއް ނުދެއްޗޭ ބުނުމުން އޭގެން ނަގަން ވީ މާނައެއް ނޭނގިފައި ހުރި ޝާން ގެ ހިތައް އަރަމުން ދިޔައީ ދެން ވާނީ ކިހިނެއްބާ ވައެެވެ. ކޮންމެ ގޮތެއް ވިޔަސް ބޭއިޙްތިޔާރުގައި ނަމަ ވެސް އާލާ ގެ ކުރިމަތީގައިލޯބިވާ ކަން ހާމަ ކުރެވިއްޖެއެވެ. ” ހުރިހާ ކަމެއް ވެސް އޯކޭ ވާނެ. ދެން ދަނީ އިޝާ ފަހުން ޖައްސާލާނަން. ވަރަށް ލަސްވޭބަ. އެހާ ވަރަށް ކަންކަމާ ނުވިސްނާ ދެން” ޝާން ގެ ކޮނޑުގައި ޖަހާލުމުން އެހެން ބުނެފައި ޔުހާން ހިނގައިގަތެވެ.\nއާލާ ގޮސް ކޮޓަރި އަށް ވަދެ ދޮރު ތަޅުލިއެވެ. ދޮރު ތަޅުލާފައި ހުރުުމުން ފަހަތުން ދިޔަ އައިލާ އާއި ޒާރާ އަށް އެތެރެ އަށް ވަދެވޭ ގޮތެއް ނުވިއެވެ. ދެމީހުން ދޮރުގައި ތަޅާ ތަޅާ ދޮރު ނުހުޅުވުމުން ބަލި ގަބޫލް ކޮއްފައި ގެއަށް ދާން ހިނގައިގަތީ އިޝާ އަށް ގޮވުމުގެ ކުރިން ގެއަށް ދާށެވެ. ޒާރާ އިޝާ ނަމާދު ކޮއްގެން ފޮތެއް ކިޔާލުމުގެ ނިޔަތުގައި ކިޔަވާ މޭޒު ކައިރީ އިއްތި ނަމަވެސް ކިޔަވާ ހިތެއް ނުވިއެވެ. އާލާ އުޅޭނީ ކޮން ހާލެއްގައި ބާވައޭ ހިތައް އަރާ ހާސް ވެވެނީ އެވެ. މިހިޔާލުގައި އެއްތާކަށް ގެއްލިފައި އިންދަައި ފޯނު ރިންގު ވާން ފެށުމުން ޒާރާ ދިޔައީ ސިއްސައިގެންނެވެ. ތެޅި ގަނެފައި ފޯނު ބަލާލި އިރު ގުޅަނީ އައިލާ އެވެ. އަވަހައް ފޯނު ނަގާ ކަންފަތުގައި ޖަހާލި އެވެ. އައިލާ ދެއްކީ ޒާރާ ވެސް ވިސްނަމުން ދިޔަ ކަންތަކުގެ ވާހަކަ އެވެ. އައިލާ ވެސް ކަންބޮޑު ވެގެން އުޅެނީ އާލާ އާއި ދޭތެރޭގައެެވެ. ” ޝާން އެބުނީ އޭނަ ލޯބިވާ ވާހަކަ. އަނެއްކަ އެ ދެމީހުން އެހާ ގުޅޭ” އައިލާ ބުނެލިއެވެ. ” އާނ. ޝާން ވަރަށް ރަނގަޅު ވެސް ވާނެ. ސީމާއްތަ ވެސް ގަބޫލް ވާނެ ކައްނޭނގެ.” ޒާރާ ވެސް އެެހެން ބުނެލީ ފޯރިި އާއި އެކުއެވެ. “އެކަމް މަށަކަށް ހިޔެއްނުވޭ އާލް އޯކޭ ވެދާނެ ހެނެެއް” އައިލާ އެހެން ބުނުމުން ޒާރާ ވެސް އާނ އެކޭ ބުނެލިއެވެ. ” ހިނގާ އާލް ގެއަށް ދާން. އޭނަ އަށް ވިސްނަދޭނި. އޭނަ ކައިރީ ބުނާނި ލޯބި ނުވިޔަސް ޝާން އާއި ރައްޓެހި ވާށޭ ފަހުން ލޯބިވެވޭނެ އޭ.. އޭރަށް އާލް އޯކޭ ވެދާނެ.” އިރުކޮޅަކު ވިސްނަން ހުރެފަ ޒާރާ ބުންޏެވެ. ” އޯކޭ މަ އެބަ ދަން ތިގެއަށް ރެޑީ ވެގެން ހުންނާތި” އައިލާ އެހެން ބުނުމަށްފަހު ފޯނު ކަނޑާލިއެވެ. ޒާރާ ވެސް ތެދުވެ ގޭގައި ލާން ގެނގުޅޭ ހެދުން ބަދަލު ކޮއްލާ ކުޑަކޮށް ރީތި ވެލިއެވެ..\nފޮހެވޭނޭ ބާއޭ… 9\nތިޔަ އަސަރު 3\nހިތާމަ އެހެނިހެން ލޯބި January 19, 2018\nއިމްތިޙާން (16ވަނަ ބައި)\nހިތާމަ ދީނީ ލޯބި November 28, 2018\nރީމާ – 1\nބިރުވެރި ލޯބި February 16, 2021\nއިއުލާން އެހެނިހެން ދީނީ ލޯބި November 25, 2019\nހިތުގާ ފޮޮރުވާލަދޭށޭ 9\nލޯބި February 25, 2014\nބަދަލުވި ހަޔާތް –2– ފަހުބައި\nލޯބި July 20, 2019


Iran ge nuclear ebbasvumaa medhu Trump ge nimmevumah dhuniye dhekolhu | Mihaaru\nއެމެރިކާގެ ރައީސް ޑޮނަލްޑް ޓްރަމްޕް: ކޮންގްރެސް އަށް ވަނީ 60 ދުވަހުގެ މުހުލަތު ދެއްވާފައި. --ފޮޓޯ:އޭއެފްޕީ\nއީރާނުގެ ނިއުކްލިއާ އެއްބަސްވުމާ މެދު ޓްރަމްޕުގެ ނިންމެވުމާ ދުނިޔެ ދެކޮޅު\n14 އޮކްޓޯބަރ 2017 - 15:06\nވޮޝިންޓަން (އޮކްޓޯބަރު 14) - އީރާނާ އެކު ގާއިމްކުރި ނިއުކްލިއާ އެއްބަސްވުމުން "އިރާލައްވާނެކަމުގެ" އިންޒާރު އެމެރިކާގެ ރައީސް ޑޮނަލްޑް ޓްރަމްޕް ދެއްވި ނަމަވެސް އެ އެއްބަސްވުމަށް އިހްތިރާމް ކުރާނެ ކަމަށް ދުނިޔޭގެ ބޮޑެތި ބާރުތަކުން ބުނެފި އެވެ.\nއެމެރިކާ ވެސް ހިމެނޭ ގޮތަށް 2015 ވަނަ އަހަރު ގާއިމްކުރި އެއްބަސްވުމުގައި ވަނީ އިނގިރޭސި ވިލާތާއި ރަޝިޔާ، ފްރާންސް، ޖާމަނީ އަދި ޗައިނާ އިން ވެސް ސޮއިކޮށްފަ އެވެ. އެކަމަކު ޓްރަމްޕް ހުކުރު ދުވަހު ދެއްވި ބަޔާނުގައި ވަނީ އީރާނުން އެއްބަސްވުމަށް އިހްތިރާމް ނުކުރާ ކަމަށާއި އެހެންވެ އެމެރިކާ އިން އެ އެއްބަސްވުން ދަމަހައްޓަން ބޭނުން ނުވާ ކަމަށް ވިދާޅުވެފަ އެވެ. އެކަމަކު ބައިނަލްއަގުވާމީ އޮބްޒާވަރުން ދަނީ އީރާނުން އެއްބަސްވުމަށް އަމަލު ކުރަމުންދާ ކަމަށް ބުނަމުންނެވެ.\nއީރާނުގެ ނިއުކްލިއާ އެއްބަސްވުން ކޮންމެ ތިން މަހަކުން އެމެރިކާ އިން މުރާޖައާކޮށް ސެޓިފައި ކުރަން ޖެހެ އެވެ. ކުރިން ދެ ފަހަރަކު އެއްބަސްވުން ސެޓިފައި ކުރެއްވި ނަމަވެސް ޓްރަމްޕް ވަނީ ތިން ވަނަ ފަހަރަށް ސެޓިފައި ކުރަން ދެކޮޅު ހައްދަވައިފަ އެވެ. އަދި 90 ދުވަހުގެ މުހުލަތު މާދަމާ ހަމަވާނެ އެވެ. އެހެންވެ ނިއުކްލިއާ އެއްބަސްވުމުން ވަކިވެ އީރާނާ ދެކޮޅަށް ދަތިކުރުމުގެ ފިޔަވަޅު އަލުން އަޅާނީތޯ ނިންމުމަށް ކޮންގްރެސް އަށް ދެ މަސް ދުވަހުގެ މުއްދަތު މިހާރު ވަނީ ލިބިފަ އެވެ.\nޓްރަމްޕުގެ ނިންމެވުމަށް ވަނީ އިޒްރޭލުގެ ބޮޑު ވަޒީރު ބެންޖަމިން ނަަތަންޔާހޫ މަރުހަބާ ވިދާޅުވެ "ޓެރަރިސްޓް ދައުލަތަކާ" ކެރިގެން ކުރިމަތިލައްވާތީ ޓްރަމްޕަށް ޝުކުރު އަދާކުރައްވައިފަ އެވެ.\nރަޝިޔާ އިން ވަނީ ޓްރަމްޕުގެ ނިންވުމަށް ހިތާމަ ކުރާ ކަމަށް ބުނެފަ އެވެ. އިނގިރޭސި ވިލާތާއި ފްރާންސް، އަދި ޖަރުމަނުން ވަނީ އީރާނުގެ ނިއުކްލިއާ އެއްބަސްވުން ވަނީ ހުރިހާ ގައުމެއްގެ މަސްލަހަތު ހިމާޔަތް ކުރެވޭ ގޮތަށް ގާއިމްކޮށްފައި ކަމަށް ބުނެފަ އެވެ. ޓްރަމްޕުގެ ތަގްރީރުގެ ފަހުން ޗައިނާ އިން ވަކި އެއްޗެއް ބުނެފައެއް ނުވެ އެވެ. ނަމަވެސް ކުރިން ވަނީ އީރާނުގެ ނިއުކްލިއާ އެއްބަސްވުން އެމެރިކާ އިން ދެމެހެއްޓުމަށް ޗައިނާ އިން ގޮވާލައިފަ އެވެ. ޔޫރަޕިއަން ޔޫނިއަން އިން ބުނެފައި ވަނީ "މިހާރު ވެސް އަމަލު ކުރަމުންދާ އެއްބަސްވުމަކުން" ވަކިވުމަކީ ވަކި ގައުމަކަށް ކުރެވޭނެ ކަމެއް ނޫން ކަމަށެވެ.\nއިތުރު ލިޔުންތައް އީރާންގެ ނިއުކުލިއާ ޕްރޮގްރާމް އެމެރިކާ ޑޮނަލްޑް ޓްރަމްޕް


އަނެއްކާވެސް އިންޑިޔާގައި ޓިކްޓޮކް މަނާކުރަން ގޮވާލައިފި – Dhen.mv\nއަނެއްކާވެސް އިންޑިޔާގައި ޓިކްޓޮކް މަނާކުރަން ގޮވާލައިފި\nJune 20, 2020 - 6:07 pm\nއިންޑިޔާގެ 15 މިލިއަން މީހުން ބޭނުން ކުރާ އަދި އެ އެޕެއްގެ ސަބަބުން ގިނަބަޔަކަށް ބޮޑު މަޝްހޫރުކަން ލިބި މާލީ ފައިދާތައް ލިބެމުންދާ ޗައިނާގެ އެޕެއްކަމަށްވާ ޓިކްޓޮކް އިންޑިޔާގައި ބޭނުން ކުރުން މަނާކުރަން އެގައުމުގެ ޔޫނިއަން މިނިސްޓަރ ރާމްދާސް އާޓާވާލޭ ގޮވާލައިފިއެވެ. ރާމްދާސް މިގޮތަށް ގޮވާލީ ޗައިނާގެ އުފެއްދުންތައް ބޭނުން ކުރުން ހުއްޓުވާ އޭގެ ސަބަބުން ޗައިނާގެ އިޤްތިޞާދު ދަށަށް ޖެއްސުމުގެ ބޭނުމުގައެވެ. އިންޑިޔާއިން ހާމަ ކުރާގޮތުގައި ޗައިނާގެ ޓިކްޓޮކް އިންޑިޔާގެ ގިނަ ބަޔަކު ބޭނުން ކުރުމުގެ ސަބަބުން ޗައިނާއަށް މިލިއަން ފައިދާ ލިބޭ ކަމަށެވެ.\nޓިކްޓޮކް މަނާކުރުމާއި އެކު އިންޑިޔާގެ ހުރިހާ ހިސާބެއްގައި ހިންގާ ޗައިނާގެ ރަހަތަކަށް ޚާއްސަ ރެސްޓޯރެންޓްތައް ބަންދުކުރުމަށްވެސް ރާމްދާސް ވަނީ ގޮވާލާފައެވެ. ރާމްދާސް މިގޮތަށް ގޮވާލާފައި މިވަނީ އިންޑިޔާ ޗައިނާ ބޯޑަރުގައިވާ ލަދާކް ގަލްވާން ވާދީގައި ހިންގި ހަމަލާ ބަދަލު ކުރުން ތަކަކަށް ފަހުން އިންޑިޔާ އަސްކަރިއްޔާގެ 20 މީހަކު މަރުވެފައިވާ ދަނޑިވަޅެއްގައެވެ. މި މީހުންގެ ތެރޭގައި އިންޑިޔާގެ ކާނަލްއަކުވެސް ވަނީ މަރުވެފައެވެ. މިއީ މިދިޔަ ފަސް އަހަރު ތެރޭގައި ހިނގި މިފަދަ އެންމެ ބޮޑު ޙަމަލާ ބަދަލު ކުރުމެވެ.\nމީގެ ކުރިންވެސް އެކިފަހަރު މަތިން އެކި ކަންކަމާ ގުޅުވައިގެން އިންޑިޔާގައި ޓިކްޓޮކް ބޭނުން މަނާކުރަންވަނީ މަސައްކަތް ކޮށްފައެވެ. ޓިކްޓޮކް ބޭނުންކުރާ 800 މިލިއަން މީހުން ދުނިޔޭގެ އެކިކަންކޮޅުތަކުގައި އުޅެއެވެ. ސްމާޓް ފޯނުތަކަށް 1.5 ބިލިއަން ފަހަރު ޓިކްޓޮކް ޑައުންލޯޑް ކުރެވިފައިވެއެވެ. އޭގެ ތެރެއިން ތިންބައިކުޅަ އެއްބައި ޑައުންލޯޑް ކުރީ އިންޑިޔާމީހުންނެވެ. މިއީ 2019 ވަނަ އަހަރު އެންމެ ގިނައިން ޑައުންލޯޑް ކުރެވުނު އެޕް ވެސް މެއެވެ.


Vissaaraigai India in 1,600 meehun maru | Mihaaru\nވިއްސާރައިގައި އިންޑިއާ އިން 1،600 މީހުން މަރުވެއްޖެ\nވޭތުވެދިޔަ 25 އަހަރަށް ބަލާއިރު އިންޑިއާ އަށް އެންމެ ބޮޑަށް ވިއްސާރަކޮށްފައި ވަނީ މި އަހަރު. --ފޮޓޯ:ރޮއިޓާސް\n06 އޮކްޓޯބަރ 2019 - 14:42\nނިއު ދިއްލީ (އޮކްޓޯބަރު 6) - އިންޑިއާ އަށް މިހާރު ކުރަމުންދާ ހުޅަނގު މޫސުމުގެ ވިއްސާރައިގައި، މިދިޔަ ޖޫން މަހުން ފެށިގެން މިހާތަނަށް 1،600 މީހުން މަރުވެފައިވާ ކަމަށް އޮފިޝަލުން ބުނެފި އެވެ.\nއިންޑިއާގެ ވިއްސާރަ މޫސުން އާއްމުކޮށް ދިގުލައިގެން ދަނީ ޖޫން އިން ސެޕްޓެމްބަރަށެވެ. މިއީ ވޭތުވެދިޔަ 25 އަހަރަށް ބަލާއިރު ވެސް އެންމެ ބޮޑަށް ވިއްސާރަ ކުރި އަހަރު ކަމަށް މޫސުމާ ބެހޭ އޮފިޝަލުން ބުނެ އެވެ. އަދި ވޭތުވެދިޔަ 50 އަހަރުގެ އެވްރެޖަށް ބަލާއިރު މި އަހަރު ވަނީ 10 ޕަސެންޓް އިތުރަށް ވާރޭ ވެހިފައި ކަމަށް ވެސް ބުނެފައިވެ އެވެ.\nވިއްސާރައިގައި އެންމެ ބޮޑު ގެއްލުމެއް ލިބެމުން ދަނީ އުތުރުގެ އުއްތަރަ ޕްރަދޭޝް އާއި ބިހާރު ސްޓޭޓަށެވެ. ދެ މިލިއަން މީހުން ދިރިއުޅޭ ބިހާރުގެ ވެރިރަށް ޕަތުނާގެ ބައެއް ހިސާބުތަކުގައި ވަނީ އުނަގަނޑާ ހަމައަށް ފެންބޮޑުވެފަ އެވެ. ބިހާރުގެ ޑިޕިއުޓީ ޗީފް މިނިސްޓަރު ސުޝިލް މޯދީގެ ގޭގައި ފެންބޮޑުވުމުން އޭނާ ސަލާމަތް ކުރުމަށް މިދިޔަ ހޯމަ ދުވަހު ވަނީ ރެސްކިއު އޮފިޝަލުން އެހީވެދީފަ އެވެ.\nއިންޑިއާގެ އެންމެ ބައިބޯ އުއްތަރަ ޕްރަދޭޝްގައި ފެންބޮޑުވެ 800 އަށް ވުރެ ގިނަ ގޭ ވަނީ ވެއްޓިފަ އެވެ. ގިނަ މީހުން މަރުވަނީ އިމާރާތްތައް ވެއްޓިގެންނެވެ.\nއިންޑިއާ މޫސުން ފެންބޮޑުވުން\nއިންޑިއާ އާއި އަހަރުމެން އަދި މުޅި ދުނިޔެ މިފަދަ އާފާތްތަކުން ރައްކާތެރިކުރައްވާށި آمين\nސުބުހާނަﷲ! ވަރަށް ދެރައެވެ.\nމޫސުމަށް ބޮޑެތި ބަދަލުތަކެއް އަންނަމުންދަނީ.ބަޔަކު ގަބޫލުނުކުރިޔަސް..ދިޔަވަރު ބޮޑުވާގަޑިތަކުގައި ވަކިމޫސުމެއްނެތި އާދަޔާހިލާފަށް ދިޔަވަރުބޮޑުވޭ..އިންޑިއާ ރާއްޖެ ލަންކާއަށް ވެސް ވިއްސާރަކުރަނީ އާދަޔާއި ހިލާފައް ބޯކޮށް ފެންބޮޑުވާވަރަށް..ހޫނު މީސުމްގައި ހޫނުވަނީވެސް އެތައް ގުނައެއް މައްޗައް..


އެންވަޔަރަމެންޓަލް އިމްޕެކްޓް އެސެސްމަންޓް ހެދުމުގެ މަސައްކަތް ކޮށްދެއްވާނެ ފަރާތެއް ހޯދުމަށް\nމިކުންފުނީގެ 10 ރަށެއްގެ އިންޖީނުގެތައް އެމް.އީ.އޭ ރެޖިސްޓްރޭޝަން ހެދުމަށް ބޭނުންވާ އެންވަޔަރަންމެންޓަލް އިމްޕެކްޓް އެސެސްމަންޓް ހެދުމުގެ މަސައްކަތް ކޮށްދެއްވާނެ ފަރާތެއް ހޯދުމަށް ބޭނުންވެއެވެ. މިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 28 އެޕްރީލް 2015 (އަންގާރަ) ދުވަހުގެ 13:00 އަށް މިކުންފުންޏަށް ވަޑައިގެން މަޢުލޫމާތު އޮޅުންފިލުއްވުން އެދެމެވެ.\nސިވިލް އިންޖިނިއަރިންގ، ޖިއޯ-ޓެކްނިކަލް އެކްސްޕީރިއަންސް އަދި ކޮލިފިކޭޝަންސްތަކަށް ބަލާފައެވެ.\nއިޢުލާން ނަންބަރު: H-2015/89\nބިޑް ހުޅުވުމަށް ހަމަޖެހިފައިވަނީ 03 މޭ 2015 ވާ އާދީއްތަ ދުވަހުގެ 11:30 ގައި ސްޓެލްކޯ ހެޑްއޮފީހުގެ ދެވަނަ ފަންގިފިލާގެ ބައްދަލުކުރާ ކޮޓަރީގައި މި މަސައްކަތަށް އަންދާސީހިސާބު ހުށަހަޅުއްވާ ފަރާތްތަކުގެ ހާޒިރުގައެވެ.\nވީމާ، މިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 03 މޭ 2015 ވާ އާދީއްތަ ދުވަހުގެ 11:30 އަށް އަންދާސީހިސާބު ހުށަހެޅުއްވުން އެދެމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3338122/ 3338121 ނަންބަރު ފޯނާއެވެ.\nއީމެއިލް ކުރައްވާނީ [email protected].\n04 ރަޖަބު 1436\nޕަބްލިޝްކުރި ގަޑި: 1906\nސުންގަޑި: 28 އޭޕްރިލް 2015 1300


މިއަހަރުގެ ޓީޗަރުންގެ ދުވަސް ލަންދޫ ސްކޫލްގައި ފާހަގަކުރަމުން އެބަދޭ. | Landhooinfo\nމިއަހަރުގެ ޓީޗަރުންގެ ދުވަސް ލަންދޫ ސްކޫލްގައި ފާހަގަކުރަމުން އެބަދޭ.\nޓީޗާރސްޑޭ ފާހަގަކުރުމުގެ ގޮތުން މިއަދު ބޭއްވި އެސެމްބްލީގެ ތެރެއިން / ފޮޓޯ: ޒީރޯ\nމިއަހަރުގެ ޓީޗަރުންގެ ދުވަސް ލަންދޫސްކޫލްގައި ވަރަށް ކުލަގަދަކޮށްފާހަގަކުރަމުން އެބަދެއެވެ.5އޮކްޓޯބަރ 2012 ވާ ހުކުރު ދުވަހަކީ (މާދަމާއަކީ ) މިއަހަރުގެ ޓީޗަރުންގެ ދުވަސް ކަމަށްވުމުން އެދުވަހުގެ މުނާސަބަތުގައި މިއަދު ލަންދޫސްކޫލްގައި ޕްރޮގްރާމްތަކެއް ކުރިއަށް އެބަގެންދެއެވެ.\nދުވަހުގެ މުނާސަބަތުގައި ލަންދޫސްކޫލުން މިއަދު ހެނދުނުވަނީ ވަރަށް ޚާއްޞަ އެސެމްބްލީއެއް ބާއްވާފައެވެ. މި އެސެމްބްލީ އިންތިޒާމް ކޮށްފައިވަނީ ލަންދޫސްކޫލްގެ ޔުނެސްކޯ ކްލަބުގެ ފަރާތުންނެވެ.\nމި އެސްމްބްލީގައި ޔުނެސްކޯ ކްލަބްގެ ފަރާތުން ތައްޔާރުކޮށްފައިވާ ޓީޗަރސްޑޭގެ ކޭކްފެޅުން އޮތެވެ. ކޭކް ފަޅައިދެއްވީ ލަންދޫސްކޫލްގެ އެންމެ ގިނަދުވަސްވީ ޓީޗަރ ، ޕްރައިމަރީ ޓީޗަރ އަލްފާޟިލާ މަރިޔަމް ޔޫސުފު އިސްވެ ހުންނަވައިގެން ހުރިހާ ޓީޗަރުން ވެގެންނެވެ.\nމިއަދުގެ އެސެމްބަލީގައި ޔުނެސްކޯކްލަބުގެ ދަރިވަރުންގެ ފަރާތުން ދުވަހާގުޅޭގޮތުން ވާހަކަދެއްކުމާއި، ޕޮޔަމް ކިޔުން އޮތެވެ. އަދި އެކްލަބުގެ ފަރާތުން ޓީޗަރުންނަށް ހަދިޔާކުރި ޝީލްޑާއި، ކާޑް ބެހުންވެސް އޮތެވެ.\nލަންދޫސްކޫލްގެ މިއަހަރުގެ ގްރޭޑް 10 ގެކުދިްނގެ ފަރާތުންވެސް މިއަދުގެ އެސެމްބްލީގައި ސެޓްފިކެޓް ދިނުން އޮތެވެ. ގްރޭޑް 10 ގެ ކުދިންގެ ފަރާތުން ސެޓްފިކެޓް ދިނީ މިއަހަރު ގްރޭޑް 10 ށް ކިޔަވައިދެއްވަން ދުރުވާ ޓީޗަރުންނަށެވެ.\nލަންދޫސްކޫލުން މައުލޫމާތު ދެއްވާގޮތުގައި މިރޭ އެސްކޫލްގައި އޮންނާނީ ޕީޓީއޭގެ ފަރާތުން އެސްކޫލްގެ ޓީޗަރުންނަށް ދޭ ފެއަރވެލް ޕާޓީއެކެވެ. މިޕާޓީގައި ބެލެނިވެރިންގެ ފަރާތުން ހުށަހަޅާ ސްޓޭޖް ތަމްސީލަކާއި، ޓީޗަރުންގެ ފަރާތުން ހުށަހަޅާ ކުރުފިލުމަކާއި، ލަަވަބާޒީއެއް އޮންނާނެއެވެ. އަދި މީގެ އިތުރުން ޓީޗަރުންނާއި މެދު ބެލެނިވެރިންގެ ހިތުގައި އުފެދޭ ޝުޢޫރު ފާޅުކުރުންވެސް މިރޭގެ މި ޕާޓީގައި އޮންނާނެކަމަށްވެސް ލަންދޫސްކޫލުން މަޢުލޫމާތު ދެއްވައެެވެ.\nލަންދޫސްކޫލަކީ 1965 ން ފެށިގެން ތައުލީމީ ޚިދުަމަތުގައި މެދުކެނޑުމެއްނެތި ހިނގަމުންއަންނަ މިހާރު ގްރޭޑް 10 ށް ކިޔަވައިދޭ ސްކޫލެކެވެ.


Arshadh Khalidge Drug network: Drug vikkee Duty bahaigen nikume! | Jazeera\tއަރުޝަދު ޚާލިދުގެ ޑްރަގް ނެޓްވޯކް: ޑްރަގް ވިއްކީ ޑިއުޓީ ބަހައިގެން ނިކުމެ - Jazeera\nއަރުޝަދު ޚާލިދުގެ ޑްރަގް ނެޓްވޯކް: ޑްރަގް ވިއްކީ ޑިއުޓީ ބަހައިގެން ނިކުމެ\nމަރިޔަމް ނިމާ ހަސަން February 23, 2022 849 views0\nރާއްޖެއަށް ޑްރަގް އެތެރެކޮށް، އެތަކެތީގެ ވިޔަފާރި ކުރުމުގައި ހަރަކާތްތެރިވާ ނެޓްވޯކެއް ކަމަށްވާ، ގދ. ހޯނޑެއްދޫ / އަލޯނާއަރުޝަދު ޚާލިދުގެ ނެޓްވޯކަކީ މުޅި ރާއްޖެއަށް މަޝްހޫރު ނެޓްވޯކެކެވެ. ގިނަ އަދަދުތަކުން ޑްރަގް އެތެރެކޮށް، ވިއްކަން އުޅެނިކޮށް އެކި ފަހަރުމަތިން ހައްޔަރުކުރި އެ ނެޓްވޯކުގެ ވާހަކަ ދިވެހި މީޑިއާއަށް އެތައް ފަހަރަކު އަރާފައި ވެއެވެ.\nއެ ނެޓްވޯކާ ބެހޭ މާބޮޑެތި މައުލޫމާތުތަކެއް މީގެ ކުރިން ފުލުހުން ހާމަކޮށްފައި ނުވި ނަމަވެސް އިއްޔެ ބޭއްވި "މީޑިއާ އިވެންޓް"ގައި ފުލުހުން ވަނީ އަރުޝަދުގެ ނެޓްވޯކް އޮޕަރޭޓްކުރާ ގޮތް ހާމަކޮށްފައެވެ.\nއަރުޝަދުގެ ނެޓްވޯކާ ދެކޮޅަށް ފުލުހުން މަސައްކަތް ކުރީ 2020 ވަނަ އަހަރު ކުރީކޮޅެވެ. އެގޮތުން އޭރު އެތެރެކުރި ނުވަ ކިލޯގެ މަސްތުވާތަކެތި އެތެރެކުރުމުގައި އެ ނެޓްވޯކުން ހަރަކާތްތެރިވި ގޮތް ފުލުހުން ހޯދާފައި ވެއެވެ. އަރުޝަދު އިސްކޮށް ހުރެ، އަށް މީހަކު ގޮވައިގެން މަސްތުވާތަކެތި ވިއްކީ، ކޮންމެ މީހަކުވެސް ވަކި ކަމަކަށް ހާއްސަވެ ހުރެއެވެ.\nއަރުޝަދާއެކު ގިނަ ބަޔަކު ހަރަކާތްތެރިވި، ކޮންމެ މީހަކަށް ވެސް ޒިންމާތަކެއް\nނެޓްވޯކުގެ އިސް ފަރާތެއްގެ ގޮތުގައި އަރުޝަދު ހަރަކާތްތެރިވިއިރު، މަސްތުވާތަކެތީގެ ވިޔަފާރިއާއި ފައިސާގެ ކަންކަން ބަލަހައްޓަނީ އޭނާއާއެކު ހަރަކާތްތެރިވި ގއ. ގެމަނަފުށީ/ސުރައްޔާ މަންޒިލް މުހައްމަދު ސިދުރަތެވެ. ގދ. ހޯނޑެއްދޫ/އިރުމަތީގެ އަހްމަދު ސުނެއިނު އަދި ގދ. ހޯނޑެއްދޫ/މެޑްރިޓްހައުސް އަހްމަދު ގިޔާސް އަކީ މަސްތުވާތަކެތި ވިއްކައިގެން ލިބޭ ފައިސާ ބަލަހައްޓާ ފަރާތްތަކެވެ.\nއެތެރެކުރާ މަސްތުވާތަކެތި ކުދިކޮށް ވިއްކުމުގައި އެންމެ އިސްކޮށް ހަރަކާތްތެރިވަނީ ގދ.ހޯނޑެއްދޫ/ގުލޭނުރަންމާގެ އަލީ ޒުބެއިރު އަދި ލ.ކަލައިދޫ/މަތަރަސްމާގޭ ހުސެއިން ޒަހީނެވެ. އަދި މާލޭގައި މިތަކެތި ވިއްކުމަށް މަގުމަތީގައި ހަރަކާތްތެރިވަނީ މ. ދާރުލްގަރާރު އިސްމާއިލް ވިޝާލް އާއި މއ. ވައިލެޓްމާގެ އަސްލަމް ނާޒިމްގެ އިތުރުން ޅ. ނައިފަރު/މިސްކިތްދޮށުގެ އަހްމަދު އިމްސާހް އެވެ.\nއަރުޝަދުގެ ޑްރަގް ނެޓްވޯކްގައި ހިމެނޭ މީހުން އޮންލައިންކޮށް ޝަރީއަތުގައި - ސްކްރީންޝޮޓް: މިހާރު\nއަރުޝަދުގެ ނެޓްވޯކުން ރާއްޖެއަށް ޑްރަގް އެތެރެކޮށްފައި ލޯންޗަކުންނެވެ. ލޯންޗުން މަސްތުވާތަކެތި ރާއްޖެ އެތެރެކުރީ އަރުޝަދު ބުނެގެން ކަމަށް އެ ލޯންޗުގައި ދިޔަ މީހާ ވަނީ ބުނެފައެވެ. އަދި އެ ދަތުރުގެ އަގުގެ ގޮތުގައި އޭނާއަށް3ލައްކަ ރުފިޔާ ލިބުނުއިރު، ދަތުރުކުރުމަށް ލޯންޗަށް ޕެޓްރޯލް އަޅާފައި ވަނީ ވެސް އަރުޝަދުގެ ހަރަދުގައެވެ.\nލޯންޗުން މަސްތުވާތަކެތި ބަލާ ދިޔައީ ލަކުޑި ބޯޓެއް ކައިރިއަށެވެ. އަދި އަރުޝަދު ފޮނުވި މީހަކު ގޮވައިގެން ގޮސް ދެ ބަސްތާ ނަގައިގެން މާލެއައިސް އެތަކެތި ހަވާލުކުރީ ޒުބެއިރުއާއެވެ. މަސްތުވާތަކެތި އެތެރެކުރުމުގައި ލޯންޗުން ދިޔަ މީހާ ކުޅުނު ރޯލާ ބެހޭގޮތުން އޭނާ ފުލުހުންނަށް ބަޔާން ދިން ނަމަވެސް، ޝަރީއަތުގެ މަޖިލީހުގައި އޭނާ ވަނީ އެއީ މަޖުބޫރުކޮށްގެން ދީފައިވާ ހެކިބަހެއް ކަމަށް ބުނެފައެވެ. އެހެންކަމުން އެ ހެކިބަސް ބަލައިގެންފައެއް ނުވެއެވެ.\nވިޔަފާރި ކުރީ ރޭވުންތެރިކަމާއެކު، ޑިއުޓީ ބަހައިގެން އެކި މީހުން ނިކުތީ އެކި ގަޑީގައި\nމާލެ ތެރޭގައި މަސްތުވާތަކެތި ވިއްކަން ޒަހީން ހަރަކާތް ވަނީ އަރުޝަދުގެ ނަމުގައި ނަގާފައިވާ އެއަރބްލޭޑް ބްރޭންޑުގެ ސައިކަލެއްގައެވެ. އެ ސައިކަލުގެ މަޑިދަށުން ގިނަ އަދަދެއްގެ މަސްތުވާތަކެއްޗާއި، ނެޓްވޯކުގައި ހިމެނޭ މީހުންގެ ނަމުގައި ނަގާފައިވާ އެއަރ ޓިކެޓްތަކެއް ވެސް ފުލުހުން ހޯދިއެވެ.\nނެޓްވޯކުގައި ހިމެނޭ ފަރާތްތަކުގެ ފޯނުން ކޮށްފައިވާ މުއާމަލާތްތަކަށް ބަލާލާއިރު، މަސްތުވާތަކެތި ވިއްކުމަށް ނިކުންނަންވީ ވަގުތުތައް ބަހާފައި ވެއެވެ. އެގޮތުން ކޮންމެ އަށް ގަޑިއިރަކުން ނުވަތަ ކޮންމެ ހަތަރު ގަޑިއަކުން ޑިއުޓީ ބަދަލުކުރާ ގޮތަށް ޝެޑިއުލެއް ހަދާ، ބަހާލައިގެން ވިޔަފާރި ކުރިއެވެ.\nތަންތަން ބަލާފާސްކޮށް، ގިނަ ހެކިތަކެއް ހޯދި\nމިކަމުގައި އިސްކޮށް ހަރަކާތްތެރިވި މީހުން ދިރިއުޅޭ ތަންތަން ވެސް ފުލުހުން ވަނީ ބަލާފާސްކޮށްފައެވެ. އެގޮތުން އަރުޝަދު ދިރިއުޅޭ މ. ފަންއަރި ގޭގެ އެޕާޓްމަންޓަކުންނާއި އަރުޝަދުގެ ވޮލެޓުގެ ތެރެއިން ފުލުހުން ވަނީ 167،765 ރުފިޔާ ހޯދާފައެވެ. އޭގެ އިތުރަށް އެ އެޕާޓްމަންޓުން ތިޖޫރީއެއްގެ ތަޅުދަނޑި ފެނުނުއިރު، އެއީ ހޯނޑެއްދޫގައި ހުރި ތިޖޫރީއެއްގެ ތަޅުދަނޑި ކަމަށް އޭނާ ބުނެފައި ވެއެވެ.\nނަމަވެސް އަރުޝަދުގެ އެޕާޓްމަންޓުން ފެނުނު ތަޅުދަނޑިން ފުލުހުން ވަނީ ސުނެއިނާއި ގިޔާސް ދިރިއުޅޭ މ ޝަރަފްގޭގެ އެޕާޓްމަންޓެއްގައި ހުރި ތިޖޫރީއެއް ހުޅުވާފައެވެ. ތިޖޫރީގެ ތެރެއިން 146،590 ޑޮލަރު އަދި 1.239،800 ރުފިޔާ ހޯދާފައިވާއިރު އެ އެޕާޓްމަންޓުން ވަނީ ފައިސާ ގުނާ މެޝިނަކާއި، މަސްތުވާތަކެތި ބަންދުކުރަން ބޭނުންކުރާ އާލާތްތައް ވެސް ހޯދާފައެވެ.\nމީގެ އިތުރުން މި މައްސަލާގައި ޝާމިލުވާ ޒުބެއިރު ދިރިއުޅޭ މ. އަފްސާނާ ގޭގެ އެޕާޓްމަންޓެއް ފުލުހުން ބަލާފާސްކުރިއިރު، އެތަނުން ވެސް މަސްތުވާތަކެތި ބަންދުކުރަން ބޭނުންވާ އާލާތްތައް ފެނިފައިވެއެވެ. ޒުބެއިރުގެ ހަށިގަނޑުން ވެސް މަސްތުވާތަކެއްޗާއި، މައްސަލައާ ގުޅުން ހުރި ފައިސާ ފެނިފައިވެއެވެ. ހަމައެއާއެކު ޒުބެއިރާއި ސިދުރަތުގެ ހާޒިރުގައި ފުލުހުން ވަނީ މ. ނިޝާނާ މަންޒިލުގެ އެޕާޓްމަންޓެއް ވެސް ބަލާފާސްކޮށްފައެވެ. އެ އެޕާޓްމަންޓުން ފުލުހުން ވަނީ ގިނަ އަދަދެއްގެ ފައިސާއާއި މަސްތުވާތަކެތީގެ އިތުރުން މައްސަލާގައި ޝާމިލުވާ މީހުންގެ ލިޔެކިއުންތައް ހޯދާފައެވެ.\nމި މައްސަލާގައި ފުލުހުން ބަލާފާސްކުރި އެޕާޓްމަންޓްތަކުގެ ތެރޭގައި ހުޅުމާލޭގެ އެޕާޓްމަންޓަކާއި، ގ.މެދުފަރުގޭގެ އެޕާޓްމަންޓަކާއި މއ.ސީބްރީޒްގޭގެ އެޕާޓްމަންޓެއް ހިމެނޭއިރު އެތަންތަނުން ވެސް ވަނީ މަސްތުވާތަކެއްޗާއި ގިނަ އަދަދެއްގެ ފައިސާ ހޯދާފައެވެ. އެގޮތުން ސީބްރީޒުގޭގެ އެޕާޓްމަންޓުން ފުލުހުން ވަނީ 9.4 ކިލޯގެ މަސްތުވާތަކެއްޗާއި އެތަކެތި ބަންދުކުރަން ބޭނުންކުރާ އާލާތްތައް ހޯދާފައެވެ.\nކުށް ސާބިތުވީ ދެ މީހެއްގެ މައްޗަށް، ދޫވި މީހުން އެނބުރި ވިޔަފާރިއަށް\nމި މައްސަލައިގެ ތަހުގީގު ނިންމާ، ކްރިމިނަލް ކޯޓަށް ހުށަހަޅާ ދައުވާވެސް ކުރިއެވެ. ނަމަވެސް ކޯޓުން ނިންމީ ކުށް ސާބިތު ވަނީ ހަމައެކަނި ޒަހީނާއި އަސްލަމްގެ މައްޗަށް ކަމަށެވެ. އަދި އެ ދެ މީހުން އުމުރަށް ޖަލަށްލުމަށާއި، 1 ލައްކަ ރުފިޔާއިން ޖޫރިމަނާ ކުރުމަށް ކޯޓުން ހުކުމް ކުރިއެވެ. ދެން ދައުވާކުރި މީހުންގެ މައްޗަށް ކުށް ސާބިތު ނުވި ނަމަވެސް، އެ މައްސަލަ އިސްތިއުނާފު ކުރުމުގެ މަސައްކަތް ފުލުހުންނާއި ޕީޖީން ދަނީ ކުރަމުންނެެވެ.\nބޮޑު ޑްރަގް ނެޓްވޯކެއް އަތުލައިގަނެ، ތަހުގީގުކޮށް ކޯޓަށް ހުށަހެޅުމުން ވެސް ނެޓްވޯކުގައި ހިމެނުނު މީހުން ގާނޫނުގެ އަތްދަށުން ދޫވެ ދިޔައީއެވެ. 2021، ސެޕްޓެމްބަރު މަހު އެމީހުން މިނިވަންވެ މުޖުތަމައަށް ނިކުތުމާއެކު، އެމީހުންގެ ވިޔަފާރި ކުރިއަށްވުރެ ފުޅާކުރިއެވެ. ނުވަ ކިލޯގެ މައްސަލައިން ސަލާމަތްވިތާ ތިން މަސްދުވަސް ހަމަނުވަނީސް 119 ކިލޯއާއެކު އަނެއްކާވެސް ހައްޔަރުކުރިއެވެ. 119 ކިލޯގެ ތަކެތި ހޯދީ އެންމެ ތިން އުޅަންދު ބަލާފާސްކޮށްގެންނެވެ. އެއީ ޓެކްސީއަކާއި ޕްރައިވެޓް ކާރެއްގެ އިތުރުން ސައިކަލެކެވެ.\nޕްރޮސެކިއުޓާ ޖެނެރަލްގެ އޮފީހުން މިހާރު ވަނީ 119 ކިލޯގެ މައްސަލަ ކްރިމިނަލް ކޯޓަށް ހުށަހަޅާފައެވެ.\nއަރުޝަދު ޚާލިދުގެ މައްސަލަ


Firumaaladheyshey, Episode 70\nގިޔާދާގެ ރުޅިގަނޑު މައިތިރިވީ އަތުޖެނުހައި އެއްޗެއް ގޭތެރެއަށް ފުނޑުކޮށްލިފަހުންނެވެ. ގެއަށް އައުން މަދުވެފައިވާ ނަވީންގެ އިންތިޒާރުގައި ގިޔާދާ އިންނަތާ ދެގަޑީރަށްވުރެން ގިނަވެއްޖެއެވެ.\nއިޝާނަމާދުން ފޭއްބީއްސުރެން މާޔާ އުޅެނީ އަވަދިނެތިއެވެ. އޮފީހުން އައީއްސުރެން ބަދިގޭގައެވެ. އަވަސްއަރުވައިލައިގެން އުޅޭވަރުން އީތަން ޝަކުވާވެސް ކޮށްފިއެވެ. ޖަވާބު ވަރަށް ލޯތްބެވެ.\n"މައިދައިތަ ކައިރިއަށް ދިޔައީމައި ބަދިގެއިން ބޭރުނުކުރާނެވަރަށް ކައްކަން ދަސްކުރަނީ.. މުރާލިވާންވެސް ދަސްކުރަންޖެހޭނެއްނުން" ހިނިއައިސްފައި މާޔާބުނެލައެވެ.\n"މުރާލިކަން ތަޖުރިބާކޮށްފީމޭ! ކައްކާ އެއްޗެހި އެހައި މީރު.. ކޮންމެ އެއްޗެއް ތައްޔާރުކުރިޔަސް، އެހައި ފުރިހަމަ.. ކެއްކުމުގެ ރަހަތަކާއިމެދުގައި ޝައްކެއްވެސް ނުކުރަން.. ކުރިއަށް އޮތް ދިހަމިނެޓް ތެރޭގައި ކައްކާ ނުނިންމައިފިނަމަ، ހިފަހައްޓާފައި އައްސާނީ.. އެވަރު ނުކުރަނީސް، އަހަރެންގެ ހިއްސުތައް މައިތިރިކޮށްދޭން އާދެބަލަ.. ބަނޑުހައިވެގެންވެސް ބުނެފިން، މިރެއަކު ކާންދޭން އުޅޭހެންވެސް ހިއެއްނުވޭ.. އެކަމަކު ކައިވެންޏަކަށް ކައްކާވަރަށް ބަދިގެ ހަލަބޮލިކޮށްފީމެއްނުން.." އީތަންގެ ޝަކުވާތައް ގިނަވަނީއެވެ.\nމާޔާގެ މަސައްކަތްތައް ނުނިންމައިގެން އީތަން ކުދިކިޔަނީއެވެ. މިސްކިތައްގޮސްފައި އެނބުރި އައިއިރުވެސް ސާފުކޮށް ނުނިމެއެވެ. ގޭތެރޭގެ ފާރުތައްވެސް، އިލޮށިފައްޗަކުން މާޔާ ފޮޅައިފިއެވެ.\nހަތްގަޑި ސާޅީސްފަހެއްވީއިރު މާޔާގެ މަސައްކަތްތައް ނިންމާލައިފިއެވެ. މަންމައަށް ކާންދިނުންވެސް މިރޭ ހަވާލުކުރީ ދްރޫހީއާއެވެ.\n"ހާދަވަރެއް ތިކުރަނީ؟ ހާދަހައި ބައިވަރު ތައްޓެއް؟ ބަޔަކު އަންނަނީތަ މިރޭ؟" އީތަންގެ ސުވާލުތަކުގެ ރާގު ތަންކޮޅެއް ދިގެވެ.\n"ހޫމް.. އަންނަނީ.. މިހާރު އޮންދަވޭ! ވަރަށް އަވަހަށް އެބައަންނަން" މާޔާ ދުވެފައި އެދިޔައީ ފެންވަރާލާށެވެ.\n"ނޫން، ނޫން.. އަހަރެން ނޫން އެހެން މީހަކަށް ތިވަރުކޮށްދޭކަށް ނުވާނެނުން.. މިހިތަކަށް ކެތެއްނުވާނެ.. ޔޫއަރ އޮންލީ މައިން" ތުން ދަމާލާފައި އީތަން ބުނެލިއެވެ. ޖަވާބެއްވެސް ނުދީ މާޔާ ދިޔައީ ހެމުންނެވެ.\nއީތަންއަށް ހުރެވުނީ ބުނާނެ އެއްޗެއް ނޭގިފައެވެ. މާޔާގެ ހަރަކާތްތައްވަނީ އަވަސްކޮށްލާފައެވެ. ނިކަން ފުރިހަމައަށް ކާންހަދައިފިއެވެ. މޭޒުމަތީގައި އެތައް ވައްތަރެއް އެބަހުއްޓެވެ. އީތަންއަށް ނުވިސްނުނީ، މާޔާ ދައުވަތު ދީގެން އުޅެނީ ކޮންބަޔަކަށް ކަމެވެ. އަދި އެބައެއްގެ ވާހަކަ އީތަންއަށް ސިއްރުކުރަނީ، ނުވަތަ އެބައެއްގެ ވާހަކަ ނުބުނެއޮތީ ކީއްވެތޯ އީތަން ސުވާލު އުފައްދަނީއެވެ.\n"މަންމާ! މިރޭ ކޮންބަޔަކު އަންނާތީތަ، މާޔާ އެވަރުކޮށްލައިގެން އެއުޅެނީ.. މުޅި ގެ ސާފުކޮށް، ތަރުތީބުކޮށް، ބަދިގެވެސް ބަލާލަބަލަ.. ! ބުނާނެ އެއްޗެއްވެސް މަށަކަށްނޭގެ.. މަންމަ ގާތުގައި ބުނިތަ؟" ވަރަށް ޝައުގުވެރިކަމާއެކު އީތަން ސުވާލުކޮށްލިއެވެ. ހަމައެވަގުތު އީތަންއަށް އިވުނީ މާޔާގެ ހިނިތުންވުމުގެ އަޑެވެ. ބޭރުން ދޮރު ހުޅުވިއެވެ. ކޮންމެވެސް ބަޔަކު އަތުވެއްޖެއެވެ.\nއީތަންއަށް އެންމެ އުނދަގޫވީ ފިރިހެން އަޑެއް އިވުނީތީއެވެ. ހިތހަމަ ނުޖެހުނެވެ. މޯޅިވެފައިވާ މޫނަކާއިއެކު ހައްވާފުޅުގެ ކޮޓަރީން އީތަން ނިކުތެވެ. ކުރިމަތީން ފެނުނީ ގަބޫލުކުރެވޭ ވަރަށް ވުރެން ތަފާތު މަންޒަރެކެވެ.\nގޭގެ ކޮޓަރިތައް ޑިޒައިންކުރާ ބޭފުޅާއާއެކު އެލީއާއި ޔާދު ބައްދަލުކޮށް، ބޭނުންވާ ކަންކަން ބުނެފިއެވެ. ހުށަހެޅުނު ޝަރުތުތަކުގެ މައްޗަށް ބިނާކޮށްފައި ތިރީސްދުވަހުގެ ތެރޭގައި ކުރެހުން ހުށަހަޅާނެކަމަށް ޔަޒީދު ޔަގީންކަން ދީފިއެވެ.\n"އަހަރެން ހީކުރިވަރަށް ވުރެންވެސް ތަނަވަސްކޮށް އެޕާޓްމެންޓްތައް އެމީހުން އެ ޑިޒައިންކޮށްލަނީ.. ވަރަށް ހިތްހަމަޖެހޭ.. އެންމެ ހިތްގައިމީ އާންޔާގެ ލައިބްރަރީ.. ވަރަށް ރީތި ދޯ، އެއް ފްލޯރްއިން އަނެއް ފްލޯރއަށް ސިޑިއަކުން ދެވޭގޮތަށް އެތަން ހެދީމައި ވަރަށް ތަފާތުވާނެ އިނގޭ" އެލީ އެންމެ ގަޔާވި ކަންކަން އޭނާ ފާހަގަކޮށް ޔާދުއާއި މަޝްވަރާކުރިއެވެ.\n"އެއީ އީތަންގެ ޚިޔާލު! އީތަން ބޭނުންވީ އާންޔާއަށް ފުރިހަމަ އެޕާޓްމެންޓެއް ހަދަން.. ދެ ފްލޯރއެއްކޮށްލާފައި އެއޮތީ އެހެންވެ، އެއްބުރިން އަނެއްބުރިއަށް ދެވޭނީ އެތެރޭގައި އިންނަ ސިޑިއަކުން.. އެއީ އާންޔާއަށް ތައްޔާރުކުރާ ވަރަށް ޚާއްސަ، ވަރަށް ފުރިހަމަ ލައިބްރަރީއެއް،، އެދަރިފުޅު ކިތަންމެ ބޮޑިވިޔަސް، އިންޝާﷲ އެތަނާއިމެދުގައި ފޫހިކަމެއް ނުއުފެދޭނެހައި ފުރިހަމަކޮށް އެތަން ހަދަން މި ވިސްނަނީ" ހިތްހަމަޖެހިގެން އަނބިމީހާއާއި ވާހަކަދައްކާލުމަކީ ޔާދުއަށް ލިބޭ ވަރަށް ބޮޑު ހިތްހަމަޖެހުމެކެވެ.\nގޭގެ މަސައްކަތް ވަރަށް ހަލުވިކޮށް ކުރިއަށްދެއެވެ. މަސައްކަތައް ދަތިނުވާނެގޮތަށް ހުރިހައި އެއްޗެއް ހޯދައި މަސައްކަތްތެރީނަން ފަސޭހަކޮށްދިނުމަށް، އީތަންވަނީ ވަކި ސްޕަވައިޒަރެއް ހޯދާފައެވެ.\nމަންމައާއި ބައްޕަ، މާޔާގެ ގެއިން، އެވަގުތު ފެނިދާނެކަމަށް އީތަން ހަމައެއްގޮތަކަކަށްވެސް ހީނުކުރެއެވެ. މަންމަގެ ބުރަކަށީގައި ފިރުމާލަމުން ބައްޕަ ހިނިތުންވެލީ އީތަންއަށެވެ.\n"މިގޭގައި..؟ މަންމައާއި ބައްޕަ؟" ގަބޫލުނުކުރެވޭ ގޮތަކަށް އީތަން ސުވާލުކޮށްލިއެވެ. މަންޒަރުބަލަން ހެވިފައި ހުރީ މާޔާއެވެ.\nކިތަންމެ ވަގުތުނެތި ފެންވަރާލައިގެން ނިކުތްކަމުގައިވިޔަސް، ގަދަ ނޫކުލައިގެ ޖީސްއަކާއި ކަޅު ޓޮޕްކޮޅެއްގައި މާޔާ ފެންނަނީ ވަރަށް ފުރިހަމަކޮށެވެ. އިސްތަށިގަނޑު އޮމާންކޮށްލާފައި ބޮލުގައި ޖަހާލާފައިވާ ހުޅީގެ ސަބަބުން، މާޔާގެ ރީތި ކަޅިރަވަ މިރޭ މާ ފުރިހަމައެވެ. އީތަންއަށް މާޔާގެ މޫނުން ނަޒަރު ދުރުކޮށްނުލެވުނެވެ.\n"ދަރިފުޅާ! ބައްޕަމެން އެބަތިބިން.." އިންމަ ބުނެލިއެވެ. އީތަން ރަކިވިއެވެ. މާޔާގެ އަތުގައި އޮތް މާ ބޮނޑިއާއި ޕާރުސަލްގެ ޚާއްޞަކަން އީތަންއަށް އިހުސާސްކުރެވެން ވަގުތުކޮޅެއް ނެގިއެވެ.\n"ތިޔޯ؟ ކޮބައި އީތަންއަށް؟ އީތަން ސުވާލުކޮށްލިއެވެ.\nހިތުގައި ހިނގަމުންދިޔަ އޮއެވަރު މައިތިރިކުރަން އީތަންގެ ސިކުނޑިބޭނުންކުރިއެވެ. ހަގީގަތުގައިވެސް މާޔާގެ އަތުގައި ހުރި ހަދިޔާތައް އީތަންއަށް ފާހަގަކުރެވެން ވަގުތު ނަގައިފިއެވެ. އީތަންއަށް ހަދިޔާއެއް ނެތް ކަމަށް މާޔާ ބުނުމުން، އެންމެން އެކުގައި ހީނލިއަޑު ގޭތެރޭ އުފާވެރިކޮށްލިއެވެ. ދްރޫހީއާއެކު ހައްވާފުޅުވެސް ކޮޓަރިން ނިކުތެވެ. އީތަންއަށް ނޭގި މަންމައާއި ބައްޕަ އެގެއަށް އައުމުން އީތަން ޝަކުވާކުރިއެވެ. ކާގެއާއި އަރައި ހަމަނުވެވެނީސް ހައްވާފުޅުވެސް އެދެމަފިރީންނަށް މަރުހަބާކިޔައިފިއެވެ. އީތަންގެ ބައްޕައާއި ދިމާވި ފުރަތަމަ ފަހަރުކަމަށްވާތީ ހައްވާފުޅު އުފާކޮށް މަރުހަބާކިޔެވެ.\nއެކިމީސްމީހުންގެ އަތުން ނެގި ފައިސާއިން ނަވީންގެ ހުވަފެން ހަގީގަތަކަށް ހަދައިފިއެވެ. ނިގަންބޯގައި ބޮޑު މޯލްއެއް ހުޅުވައިފިއެވެ. ތިންބުރީގެ ފިހާރައަކީ ކިތަން މީހުންއަތުން ނަވީން ނެގި ފައިސާކަމެއް ޚުދު އޭނާއަށްވެސް އެނގޭނީ އެހުރިހައި ތަފްސީލެއް ލިޔެކިޔުމަކުން ބެލެހެއްޓިނަމައެވެ. ގިޔާދާއަށްވެސް ޚަބަރެއް ކޮށްލުމެއްނެތި، މޯލް ހުޅުވުމުގެ ހުރިހައި ތައްޔާރިއެއް ވެ ނިންމައިފިއެވެ. މިއަދު ނަވީން ގެއަށް އެވަނީ ވަރަށް ހަމަޖެހިލައިގެންނެވެ. ތުބުންފުމެ، މިއުޒިކާއި އެއްވަރަށް އިނގިލީގައި ތަޅުދަނޑި އަނބުރަމުން އަނެއް އަތް ޖީންސްގެ ޖީބުގައި ފޮރުވާފައި އެއޮތީ ނިކަން ފޮނި ގޮތަކަށެވެ. ގޭޓުން ވަދެގެން ނަވީން އެއަންނަނީ ވަރަށް ފަޚްރުވެރިކަމާއެކުއެވެ. އޭނާ ގަބޫލުކުރަނީ މިއަދު އޭނާއަކީ ވަރަށް ފުދުންތެރި މުއްސަންޖެއްގެ ގޮތުގައެވެ. ނަވީންއަށް އުނދަގޫކަމެއްދިމާވީ، ބޭރު ބޮކި ނުދިއްލާ ހުރުމުންނެވެ. ނަމަވެސް ފޯނު ނުދިއްލާވެސް، ތަޅުހުޅުވާލެވޭހައި އަލިކަމެއް އެވަގުތު އެބަހުއްޓެވެ.\nދޮރުހުޅުވައިލުމާއެކު، ގޭތެރޭގައި ނަވީންގެ ހަރަކާތެއްގެ އަޑު ނޫނީ ނުއިވެއެވެ. ކުރިއަށްނެގި ފިޔަވަޅު ފަހަތައް އެޅުނީ، ގޭތެރޭގެ އަނދިރިކަމުގެ ސަބަބުން ބިރުވެރިކަން ހިތައް ވަނީތީއެވެ. ނަމަވެސް އެކަމަށް ފަރުވާލެއް ނުބަހައްޓައި ނަވީން ދިޔައީކުރިއަށެވެ. ފޯނު ދިއްލައިލުމުން މަންޒަރު ސާފުވެއެވެ. ހީވާހީވުމަށް، ނަވީންއަށް މިވަގުތު ރަގަޅީވެސް އެގޭތެރެއިން އެއްވެސް މީހެއްގެ އިޝާރާތެއް ނުވިއްޔާއެވެ. ނެގިފިޔަވަޅާއެކު، ކުއްލިޔަކަށް ބުރައިގެންދިޔައީ ފުނޑުފުނޑުވެފައިވާ ތަށިތަކުގެ އެތިކޮޅުތަކެވެ. ތަޅުންގަނޑަށް ބަލައިލެވުނީ، ދެވަނަ ފަހަރައްވެސް އެކަން ތަކުރާރުވީތީއެވެ. ނަވީންގެ ދެމުބަ ގޮއްޖަހައިލުމާއެކު ދަތްކުނޑިވިކައިލިއެވެ. ވަށައިގެން ބަލައިލިއެވެ. ގޭތެރޭގައި ހަނގުރާމައެއް ކޮށްފައިވާފަދައެވެ. ތެޅިފައިވާ ބިއްލޫރިތަކާއި މުށިތަކުގެމަތީން ހިނގާފައި ނަވީން ދިޔައީ ކޮޓަރިތަކާއި ދިމާއަށެވެ. ފުރަތަމަ ހުޅުވީ ސަވާނާގެ ކޮޓަރިއެވެ. އެތަނަށް މީހަކު ވަދެފައި ނެތްކަން އެނގެނީ އެނދުގައި އަޅާފައި އޮތް ބެޑްޝީޓަށް ރުލެއްވެސް އަރާފައި ނެތުމުންނެވެ. ސަވާނާ ނާންނަކަން ޔަގީންވީއެވެ. ލެއްޕި ދޮރުގެ އަޑު، އެގޭތެރޭގައި ނީވޭނެ ހިސާބެއް ނުވާނެއެވެ. އަމިއްލަ ކޮޓަރީގެ ތަޅުގައި ހިފާލާފައި ވިސްނާލަން ވަގުތުކޮޅެއް ނަވީން ބޭނުންވިއެވެ. އެތެރެއަށް ވަންނާނީތޯ ނުވަތަ ނޫންތޯ ނިންމަން ޖެހުނީއެވެ.\n"މަންމަ އެންމެ އުފާވަނީ މާޔާގެ މާތް އަޚްލާގުގެ ސަބަބުން.. މާޝާﷲ ޔޫ އާރ ސޯ ބިއުޓިފުލް! ތިވަރުގެ ޕްރިންސެސް އެއް މި ދުނިޔެއިން ދެން ނުލިބޭނެ.." ރާނިޔާގެ ހިނިތުންވުން ވަރަށް އުޖާލާއެވެ. މާޔާގެ އިސްޖަހައިލުން އީތަންއަށް ވަރަށް ކަމުދިޔައެވެ. އާއިލީ ވާހަކައިގައި އެތައް ވަގުތެއް ފާއިތުވީއެވެ. ތަޢުރީފުގެ ސަބަބުން މާޔާގެ ކޯތާފަތް މަޑުފިޔާތޮށިކުލައަކުން ބަބުޅާލައެވެ.\n"މާޔާ މަންމަގެ އޮޕަރޭޝަން ކުރުމަށް ހަދަންޖެހޭ ޓެސްޓްތައް ހަދަން ފުރަންވީ.. ވީ އެންމެ އަވަހަކަށް ޓިކެޓް ނަގަންވީ.. ފުރާނީ އެންމެން އެއްދުވަހަކު.. މަންމައާއި ބައްޕައާއި، މާޔާގެ މަންމަ ފުރާނީ ސިންގަޕޫރަށް.. އީތަންއާއި މާޔާ ފުރާނީ ޕެރިސްއަށް.. ދަތުރު އަވަސްކޮށް، ލަސްކުރުމުގެ ހުރިހައި އިޚްތިޔާރެއް އޮތީ ބައްޕަގެ އަންހެން ދަރިފުޅުގެ އަތްމަތީގައި" އިންމަގެ ނިންމުމުގެ ސަބަބުން ހިނިތުންވުން ފެނުނީ ރާނިޔާގެ މޫނުމަތީންނެވެ. ދެންފެނުނީ ހައިރާންކަމާއި ސުވާލުތަކުން ފުރިފައިފި، މޫނުތަކެވެ.\nކޮޓަރީގެ ދޮރުހުޅުވާލާފައި ނަވީން އަލިކޮށްލިއެވެ. އެތަނުގެތެރެއިން ދުވާ ވަސް، ނަވީންއަށް ކަމަކު ނުދިޔައެވެ. އަނދިރިކަމުގެ ތެރެއިން އަލިކުރަމުން ދިޔައީ ދޮރުމަތީގައި ހުރެގެންނެވެ. ވަށައިގެން އަލިކުރަމުންގޮސް، އެއްދިމައަކަށް ދެވަނަ ފަހަރަށް އަމާޒުކޮށްލެވުނެވެ. ކޮޓަރީގައި އެއްކަނެއްގައި ބިއްޖެހިފައި އިން ގިޔާދާ ފެނުމުން ނަވީންގެ ފޫހިކަން އިތުރުވިއެވެ. ނަފުރަތާއި ނުރުހުމުގެ ބެލުންތަކުން ގިޔާދާއާއިދިމާއަށް ނަވީން ބަލަމުންދިޔައެވެ. ތޫފާނެއް އައިސްފައި އޮތްތަނެކޭ ކޮޓަރިއެކޭ ތަފާތެއް ނެތެވެ. ތަރުތީބުން އެތަނުގައި އޮތްއެއްޗަކީ ހަމައެކަނި ގޮދަޑިއޭ ބުނެވިދާނެއެވެ. ލަފާކުރެވެނީ ގޮދަޑި ބަރުކަމުން ގިޔާދާއަށް ފަސޭހައިން ހޫރުވައި ނުލެވުނީކަމަށެވެ. ގުޅަވެގެން ކަކުލުގައި ދެއަތުން ބައްދައިގެން އިންއިރު، އިސްތަށިގަނޑު އޮތީ ހޭވި، ގޮއްޖެހިފައެވެ.\n"ކޮންފަދަކަމެއް މިއީ؟" ހަރުކަށި އަޑަކުން ނަވީން ސުވާލުކޮށްލިއެވެ.\nއަޑުއިވޭކަމަށްވެސް ގިޔާދާ ނުހެދިއެވެ. ކޮޓަރީގެ އެކިދިމަދިމާއަށް ނަވީން އަދިވެސް ބަލަނީއެވެ. ގިޔާދާގެ ކުރިމައްޗަށް ހުއްޓުނުއިރު ނަވީންގެ ދެޖީބަށް އަތްޖަހައިލައިފިއެވެ. އެއްޗެކޭބުނަން އުޅޭހެންވެސް ހީވިއެވެ. ނަމަވެސް ދެންފެނުނީ ރަހުމެއްނެތް އަމަލެކެވެ. ހިއްލައިލި ފައިން ނަވީން އެ ކޮށްޓާލީ ގިޔާދާގެ ގައިގައެވެ. އަނގަޔަކުން ނުބުނެއެވެ. ދެވަނަ ފަހަރަށް ތަންކޮޅެއް ބާރަށް ފައިން އަޅާއި ކޮށްޕާލިއެވެ. އެވަރުންވެސް ގިޔާދާ ގުޑުވާނުލިއެވެ.\nބޯޅައެއްގައި ފައިންޖަހައި ފަދައިން ގިޔާދާގެ ގައިގައި ނަވީން ފައިންޖެހިއެވެ. ބާރަށެވެ. ވަރަށް ބާރަށެވެ. އިވުނު ރުއިމުގެ އަޑަކީ ހިތެއްގައި ރަހުމެއްހުރި ކޮންމެ އިންސާނަކަށް އަސަރުކުރާނެ ހިތްދަތި ރުއިމެކެވެ. އެތައް އިރަކު ހިފަހައްޓައިގެން އިން ރުއިމުގެ އަޑު ފަޅައިގެން ދިޔައެވެ. ނަމަވެސް ނަވީންގެ ހިތައް ރަޙުމަތް ނުވަނެވެ. ދެދުވަސްވަންދެން ފެންނުވަރާ އިނުމުން ގިޔާދާގެ ގައިން ނުބައި ވަސްވެސް ދުވައެވެ. ނުކައި ނުބޮއެ އިނުމުން ހަށިގަނޑުވަނީ ލޮޑުވެފައެވެ. ރޮއެރޮއެ ދެލޯވަނީ ދުޅަވެފައެވެ. ގިޔާދާގެ ސިފަގެއްލި، ފެންނުވަރާ މަގުމަތީގައި ސަލާމްޖަހަންއުޅޭ މީހެކޭ އެއްފަދަކުރެވިދާނެއެވެ.\n"ތިއީ ކަލޭގެ އަސްލަކީ! އަހަންނަށް ކަލޭދެކެ ލޯބިނުވެވުނު ސަބަބަކީވެސް ތިއީ.." ހިތްދަތިވެ، ދުނިޔެމަތީން ފޫހިވެފައިވާ އިންސާނަކާއި މުޚާޠަބުކޮށްގެން ނުވާނެ މޭރުމަކުން ނަވީން ގިޔާދާއާއި މުޚާޠަބުކުރިއެވެ. ހިތާމައިގެ މައްޗަށް އިންތިހާ ވޭނެވެ. ފައިންޖެހުމާއެކު ގިޔާދާ ވިއްސައިގެން ދިޔަގޮތަށް، ތެދުވާނެ ހިތްވަރެއް ނުލިބުނެވެ. ތަޅުންމަތީ އޮތީ އޮހޮރެމުންދިޔަ ކަރުނައިގެ ތެރޭގައެވެ. އަތެއް ފަޔެއްވެސް ގިޔާދާ ގުޑުވާނުލައެވެ. ނަވީންއަށް ކުރެވުނު އަނިޔާއެއް ކުރިއެވެ. ތެޅިފައިވާ އެތިކޮޅުތައް ގިޔާދާގެ ހަށިގަނޑު ޒަޚަމުކުރަމުންދިޔަކަން ނަވީންއަށް ނޭގޭކަމަށްވަންޏާއި އެއީ ހޭބުއްދިނުވާ އިންސާނަކީއެވެ. އަޑުއަހާނެ ކަންފަތެއްނެތި، ފެންނާނެ ލޮލެއްނެތި، އަނބިމީހާއަށް ނަވީން އަނިޔާކުރަނީއެވެ. ބަސްމޮށޭނެ އާރެއްބާރެއްނެތް ނިކަމެތި އަންހެނަކު އެހީއަތްއެދި އަތްދިއްކޮލުމަށް ނުކުޅެދިފައިވިޔަސް، ކަރުނައިން ދެލޯ ފުރި އެސްފިޔަތައް ތެމެމުންދިޔައެވެ. ހިމޭންކަމުގެ ކަރުނައިގެ އަޑު އިންސާނެއްގެ ކަންފަތާއި ހަމައަށް ވާސިލްނުވިޔަސް، ވިންދެއް ހުރި ކޮންމެ ހިތަކަށް އެހިތާމައިގެ އަޑު އިވޭނެއެވެ.\nމިވާހަކަ ލިޔުން ހުއްޓާލީތަ. މިވާހަކައަށް ވާގޮތެއް އަންގާލަދީބަަލަ މިނޫހުން\nހާދަ ލަހުންނޭ ވާހަކަ އަޕްވަނީ\nވަރަށް ފޫހިވޭ ވާހަކަ އަޕްވަނީ ފިނިހަކަ ސްޕީޑްގަ..............................ދިސް އިޒް ޓޫމަޗް އިޒަންޓް؟\nނަވީންމީ ކޮންކަހަލަ މީހެއްތަ؟؟ މީނަ ސައިޒް ކުރަންއެބަޖެހޭ ފުނަމާ..\nމިބައިވެސް ވަރަށް ރީތި. އެކަމަކު ހާދަލަހުންނޭ ވާހަކަ ގެނެސްދެވެނީ. އެއީ އެންމެ ފޫހިވާކަމަކީ. ވަރަށްރީތި މިބައިވެސް


ތަޖުވީދުގެ ފުރަމަތަ މަރުޙަލާ (ތިލާވަތުކުރުމުގެ އަދަބުތައް) – DhiSalafiyyah\nކީރިތި ޤުރުއާން ކިޔަވަންވާނީ ފުރިހަމައަށް ޠާހިރުވެގެންނެވެ. މިކަމުގައި ހަށިގަނޑާއި ހެދުމާއި ކިޔަވާ ތަން ޠާހިރުކުރުމާ އަދި މިސްވާކުކުރުން (އަނގައާއި ދަތްތައް ސާފުކުރުން) ހިމެނެއެވެ. މިއީ އެންމެ ފުރިހަމަ ގޮތެވެ.  ނަބިއްޔާ صلى الله عليه وسلم ޙަދީޘްކުރެއްވިއެވެ.\n«إِنِّي كَرِهْتُ أَنْ أَذْكُرَ اللَّهَ عَزَّ وَجَلَّ إِلَّا عَلَى طُهْرٍ أَوْ قَالَ: عَلَى طَهَارَةٍ» [رواه أبو داود في سننه برقم: (17) وصححه الألباني في صحيح أبي داود برقم: (13)]\nމާނައީ: “ހަމަކަށަވަރުން ޠަހާރަތުގެ މަތީގައި ހުންނަވައިގެން މެނުވީ ﷲ ހަނދުމަކުރުމަށް ތިމަންކަލޭގެފާނު ނުހުރުންތެރިވެވަޑައިގަތީއެވެ.”\nކިޔަވަން ފެށުމުގެ ކުރިން أَعُوْذُ ކިޔުން\n﴿فَإِذَا قَرَأْتَ الْقُرْآنَ فَاسْتَعِذْ بِاللَّـهِ مِنَ الشَّيْطَانِ الرَّجِيمِ﴾ [سورة النحل ٩٨]\nމާނައީ: “ފަހެ، ކަލޭގެފާނު ޤުރުއާން ކިޔަވައި ވިދާޅުވާ ހިނދު، ރަޙްމަތުން ބޭރުކުރައްވާފައިވާ ޝައިޠާނާގެ ކިބައިން ދުރުކުރެއްވުން އެދި، ﷲ ގެ ރައްކާތެރިކަމަށް އެދި ދަންނަވާށެވެ!”\nމަޑުމޮޅިކަމާއި ޚުޝޫޢަތްތެރިކަމާއެކު ކިޔެވުން\n﴿وَيَخِرُّونَ لِلْأَذْقَانِ يَبْكُونَ وَيَزِيدُهُمْ خُشُوعًا﴾ [سورة الإسراء ١٠٩]\nމާނައީ: “އަދި އެއުރެން ރޮމުން މޫނުވަތަށް ސަޖިދައަށް ތިރިވެއެވެ. އަދި އެ ޤުރުއާން އެއުރެންނަށް މަޑުމޮޅިކަން އިތުރުކޮށްދެއެވެ.”\nކީރިތި ޤުރުއާން ކިޔަވަމުންދާއިރު އަޑުގަދަ ނުކުރުން\nކީރިތި ޤުރުއާން ކިޔަވަމުންދާއިރު އަޑުގަދަކޮށް، ހަޅޭއްލަވާ ހީސަމާސާކޮށް އަދި ބޭކާރުވާހަކަ ދެއްކުމަކީ މުސްލިމުންގެ ގޮތެއް ނޫނެވެ. ﷲ ތަޢާލާ ވަޙީކުރެއްވިއެވެ.\nوَقَالَ الَّذِينَ كَفَرُوا لَا تَسْمَعُوا لِهَـٰذَا الْقُرْآنِ وَالْغَوْا فِيهِ لَعَلَّكُمْ تَغْلِبُونَ ﴿٢٦﴾ فَلَنُذِيقَنَّ الَّذِينَ كَفَرُوا عَذَابًا شَدِيدًا وَلَنَجْزِيَنَّهُمْ أَسْوَأَ الَّذِي كَانُوا يَعْمَلُونَ ﴿٢٧﴾ [سورة فصلت]\nމާނައީ: “ކާފިރުވި މީހުން ބުންޏެވެ. ތިޔަބައިމީހުން މި ޤުރުއާން އަޑުނާހާށެވެ! (އަދި ޤުރުއާން ކިޔެވޭހިނދު) ތިޔަބައިމީހުން އަޑުގަދަކުރާށެވެ! އެއީ ތިޔަބައިމީހުންނަށް ގަދަވެގަނެވޭތޯއެވެ!  ފަހެ، ހަމަކަށަވަރުން ކާފިރުވި މީހުންނަށް ތިމަންއިލާހު ގަދަވެގެންވާ ޢަޛާބުގެ ރަހަ ދައްކަވާ ހުށީމެވެ. އަދި ހަމަކަށަވަރުން އެއުރެން ކޮށްއުޅުނު ނުބައި ޢަމަލުތަކަށް ތިމަންއިލާހު ޖަޒާ ދެއްވާހުށީމެވެ. ”\nނިޔަތް ﷲ އަށް ޚާލިޞްކުރުން\nކީރިތި ޤުރުއާން ކިޔެވުމުގައި ﷲ އަށް އިޚްލާޞްތެރިވުމަކީ ހަމައެކަނި އެއިލާހުގެ ޙަޟްރަތުން ދަރުމައާއި ޘަވާބަށް އެދި، އެއްވެސް ދެއްކުން ތެރިކަމެއް ނެތި ކީރިތި ޤުރުއާން ކިޔެވުމެވެ. އަދި އެކަމަށްޓަކައި އެއްވެސް މީހެއްގެ ޘަނާއަށް އުންމީދު ނުކުރުމެވެ. އެހެނީ ކޮންމެ މީހަކަށްވެސް އެމީހަކު ކުރާ ހެޔޮ ޢަމަލަކުން ލިބެނީ އެމީހަކު ނިޔަތް ގަތް ކަމެކެވެ.\n«إنَّمَا الْأَعْمَالُ بِالنِّيَّاتِ، وَإِنَّمَا لِكُلِّ امْرِئٍ مَا نَوَى» [رواه البخاري في صحيحه برقم: (1) واللفظ له ومسلم في صحيحه برقم: 155 – (1907)]\nމާނައީ: “ޢަމަލުތައް (ބިނާ) ވަނީ، ނިޔަތްތަކުގެ މައްޗަށެވެ. އަދި ކޮންމެ މީހަކަށްވެސް ވާހުށީ އެމީހަކު އެ ނިޔަތްގަތް ކަމެކެވެ.”\nކީރިތި ޤުރުއާން ރިވެތިކޮށް ކިޔެވުން\nކޮންމެ މީހަކުވެސް ކީރިތި ޤުރުއާން ރިވެތިކޮށް ކިޔެވޭތޯ މަސައްކަތް ކުރަންވާނެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«زَيِّنُوا الْقُرْآنَ بِأَصْوَاتِكُمْ» [رواه أبو داود في سننه برقم: (1468) وصححه الألباني في صحيح أبي داود برقم: (1320)]\nމާނައީ: “ތިޔަބައިމީހުންގެ އަޑުތަކުން ޤުރުއާން ޒީނަތްތެރިކުރާށެވެ.”\nއެބަހީ: ޤުރުއާން ރީތިކޮށް ކިޔަވައިގެން އޭގެ ރިވެތިކަން ފާޅުކުރާށެވެ. \n ބައްލަވާ: قواعد الإتقان لإيمان بنت محمد علي الزين (ص: 12 – 13) وغاية المريد لعطية قابل نصر (ص: 14).\n ބައްލަވާ: الإيجاز في شرح سنن أبي داود للنووي (ص: 136) وقواعد الإتقان لإيمان بنت محمد علي الزين (ص: 12).\n ބައްލަވާ: ومرقاة المفاتيح للملا علي القاري (4/1501)\nތަޖުވީދުގެ ފުރަމަތަ މަރުޙަލާ


SunOnline: Raajje ai meehun 69 percent ithuru vejje\nއަހުމަދު ޖައިޝަން 17 Sep 2020, 18:54\nރާއްޖޭގެ ބޯޑަރު އަލުން ހުޅުވާލުމުން ދުނިޔޭގެ އެކި ކަންކޮޅުތަކުން ރާއްޖެއަށް ފަތުރުވެރިން އަންނަމުން އެބަދޭ -- ސަން ފޮޓޯ/ ފަޔާޒު މޫސާ\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކުރުމަށްފަހު އަލުން ހުޅުވާލި ފަހުން މިދިޔަ މަހުގައި ރާއްޖެ އައި ފަރާތްތަކުންގެ އަދަދު ވަނީ 69.36 ޕަސެންޓް އިތުރުވެފައި ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފި އެވެ.\nރާއްޖޭގެ ބޯޑަރު އަލުން މިދިޔަ ޖުލައި މަހުގެ 15 ގައި ވަނީ ހުޅުވާފައެވެ. ޖުލައި 15 އިން ފެށިގެން އޯގަސްޓް މަހުގެ 15 އާ ދެމެދު ރާއްޖެ އައިސްފައިވަނީ 7،607 މީހުންނެވެ. އެ އަދަދާ އަޅާ ބަލާއިރު މިދިޔަ މަހުގެ 16 އިން ފެށިގެން އިއްޔެގެ ނިޔަލަށް ރާއްޖެ އައިސްފައިވަނީ 12،883 މީހުންނެވެ. އެއީ ކުރީގެ އަދަދާ އަޅާ ބަލާއިރު 69 ޕަސެންޓް އިތުރު އަދަދެކެވެ.\nއެމްއޭސީއެލް އިން އާންމުކޮށްފައިވާ ތަފާސްހިސާބުން ދައްކާގޮތުގައި ޖުލައި މަހާއި އޯގަސްޓް މަހާ ދެމެދު ރާއްޖެއިން ވަނީ 9،241 މީހުން ފުރާފައެވެ. އަދި މިދިޔަ މަހާއި މި މަހާ ދެމެދު ރާއްޖެއިން ފުރާފައިވަނީ 14،984 މީހުންނެވެ. އެއީ ކުރީގެ އަދަދަށްވުރެ 62.15 ޕަސެންޓް އިތުރު އަދަދެކެވެ.\nއެމްއޭސީއެލް އިން ބުނެފައިވަނީ އޯގަސްޓު 16 އިން ފެށިގެން އިއްޔެގެ ނިޔަލަށް ރާއްޖޭގައި ބައިނަލްއަގުވާމީ 441 އެއާ ޓްރެފިކް މޫވްމެންޓް ރިކޯޑުކޮށްފައިވާ ކަމަށެވެ. އެއީ ކުރީގެ 419 އަށްވުރެ 5.25 ޕަސެންޓް އިތުރު އަދަދެކެވެ.\nބައިނަލްއަގުވާމީ ދަތުރުތައް އިތުރުވި ނަމަވެސް ރާއްޖޭގެ އެތެރޭގެ ދަތުރުތައް ވަނީ އެ މުއްދަތުގައި މަދުވެފައެވެ. އެގޮތުން ޖުލައި 15 އިން ފެށިގެން މިދިޔަ މަހުގެ 15ގެ ނިޔަލަށް އަތޮޅުތެރެއިން ވެލާނާ އިންޓަނޭޝަނަލް އެއާޕޯޓް (ވީއައިއޭ) އައިސްފައިވަނީ 3،576 މީހުންނެވެ. އެއީ ފަހުގެ 3،469 އަށްވުރެ 2.99 ޕަސެންޓް އިތުރު އަދަދެކެވެ. އަތޮޅު ތެރެއަށް ފުރާފައިވާ މީހުންވެސް ވަނީ ފުރަތަމަ މަހަށްވުރެ މަދުވެފައެވެ. އެގޮތުން އަތޮޅު ތެރެއަށް ފުރާފައިވާ މީހުންގެ އަދަދު ވަނީ 19.71 ޕަސެންޓް ދަށްވެފައެވެ.\nއެމްއޭސީއެލް އިން ބުނެފައިވަނީ އޯގަސްޓު 16 އިން ފެށިގެން އިއްޔެގެ ނިޔަލަށް ރާއްޖޭގެ އެތެރޭގެ އުދުހުންތައްވެސް ވަނީ 362 އިން 310 އަށް ވެއްޓިފައެވެ. އެއީ 14.36 ޕަސެންޓުގެ ދަށްވުމެކެވެ.


SAG: India athun naakaamiyaabu, Anhen TT team ge focus dhevana match ah | Mihaaru\nރާއްޖޭގެ ގައުމީ ޓީމުގެ ދީމާ (ވ) މެޗުގެ ކުރިން އިންޑިއާގެ ކުޅުންތެރިޔާއާ ސަލާމްކުރަނީ.-- ފޮޓޯ: މޯލްޑިވްސް އޮލިމްޕިކް ކޮމިޓީ/ ހުސެއިން ވަހީދު\nއިންޑިއާ އަތުން ނާކާމިޔާބު، އަންހެން ޓީޓީ ޓީމުގެ ފޯކަސް ދެ ވަނަ މެޗަށް\n02 ޑިސެމްބަރ 2019 - 14:415comments\nކަތުމަންޑޫގެ ލޭންޗޯރު އިންޑޯ ހޯލުގައި ކުރިއަށްދާ ޓީޓީ އިވެންޓުގައި ރާއްޖޭގެ އަންހެން ޓީމު މިއަދު އިންޑިއާ އަތުން ބަލިވީ 3-0 އިންނެވެ. އިންޑިއާ އަކީ މި ސަރަހައްދުގެ އިތުރުން ދުނިޔޭގެ ލެވަލަށް ބެލިޔަސް ތަފާތު ޓީމެކެވެ. މިއަދުގެ މެޗުގެ ފުރަތަމަ ގޭމުގައި ރާއްޖޭގެ އައިޝަތު ރަފާ ނާޒިމް ނުކުތީ ކޮމަންވެލްތް ގޭމްސްގައި މެޑަލް ހޯދި އިންޑިއާ ޓީމުގައި ހިމެނޭ ސުތީރުތާ މުކަރުޖީއާ ދެކޮޅަށެވެ. އެ މެޗުން ސުތީރުތާ މޮޅުވީ 3-0 ސެޓުންނެވެ. ސުތީރުތާ ސެޓުތައް ގެންދިޔައީ 11-04، 11-03 އަދި 11-08 އިންނެވެ.\nދެ ވަނަ ގޭމްގައި ގައުމީ ޗެމްޕިއަން ފާތިމަތު ދީމާ އަލީ ބައްދަލުކުރީ އިންޑިއާގެ ކްރިތުވިކާ ސިންހާއާ ދެކޮޅަށެވެ. ކްރިތްވިކާގެ މޮޅަށް ކުޅުނުއިރު އޭނާ މޮޅުވީ 3-0 އިންނެވެ. ދީމާގެ މައްޗަށް އިންޑިއާގެ ޗެމްޕިއަނެއް ކަަމަށްވާ ކްރިތުވިކާ ސެޓުތައް ގެންދިޔައީ 11-06، 11-02 އަދި 11-02 އިނެވެ. ތިން ވަނަ މެޗުގައި ރާއްޖޭގެ ލައިސާ ފަތުހުﷲ ކުޅުނީ އިންޑިއާގެ މަދުރިކާ ޕަޓްކާރާ ދެކޮޅަށެވެ. މަދުރިކާ ސެޓުތައް ގެންދިޔައީ 11-04، 11-05 އަދި 11-03 އިންނެވެ.\nރާއްޖޭގެ އަންހެން ޓީޓީ ޓީމުގެ ކުޅުންތެރިންނާއި އިންޑިއާގެ ކުޅުންތެރިން. -- ފޮޓޯ: މޯލްޑިވްސް އޮލިމްޕިކް ކޮމިޓީ/ ހުސެއިން ވަހީދު\nމެޗަށް ފަހު ރާއްޖޭގެ ކޯޗު އިބްރާހިމް ޝިއުރީ ބުނީ ގޭމްސް އަށް އައިއިރު ވެސް މި ލެވެލްގައި ކުޅޭ ހުރިހާ ޓީމެއް ވަރަށް ވަރުގަދަވާނެކަން އެނގޭ ކަމަށާއި އިންޑިއާ އަކީ އެހެން ލެވަލެއްކަން ގަބޫލުކުރަން ޖެހޭ ކަމަށެވެ. އަދި ޓީމުގެ އެންމެ ބޮޑު އަމާޒަކީ މާދަމާ ޕާކިސްތާނާ ދެކޮޅަށް ކުޅޭ މެޗު ކަމަށް ބުންޏެވެ.\n"މި މެޗަކާ މެދު ހަގީގަތުގައި އެހާ ބޮޑަށް ނުވިސްނަން. މާދަމާ މިއޮތީ އެންމެ މުހިއްމު މެޗު. ޕާކިސްތާން ވެސް ވަރަށް މޮޅަށް ކުޅޭ ޓީމެއް. މި ރީޖަންގެ ހުރިހާ ޓީމެއް ވެސް ވަރަށް މޮޅަށް ކުޅޭ. އެކަމަކު މާދަމާގެ މެޗު ވަރަށް ވަރަށް މުހިއްމު. އެ މެޗުން މޮޅުވިއްޔާ ބްރޯންޒް މެޑަލް ހޯދުމުގެ ޗާންސް އެބައޮތް. މި ޓީމުން މެކްސިމަމް ދޭނެ،" ޝިއުރީ ބުންޏެވެ.\nތިން ޓީމު ވާދަކުރާ މި ގްރޫޕްގައި އިންޑިއާ ވަނީ މިއަދު ޕާކިސްތާން ބަލިކޮށްފަ އެވެ. ޝިއުރީ ބުނީ ޕާކިސްތާނުން އެ މެޗުގައި ވެސް އެ މީހުންގެ ލެވަލުން ރަނގަޅު ކުޅުމެއް ދެއްކި ކަމަށެވެ. އަދި އެ މެޗުގައި ޕާކިސްތާނުން ކުޅުނު ކުޅުން ވީޑިއޯކޮށް މާދަމާގެ މެޗަށް ތައްޔާރުވާން ފުރިހަމަ އަށް ބޭނުންހިފާނެ ކަމަށް އޭނާ ބުންޏެވެ.\nރާއްޖޭގެ އަންހެން ޓީޓީ ޓީމު ވަނީ ދާދި ފަހުން ނިމިދިޔަ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އިން ރަން މެޑަލެއް ހޯދައިފަ އެވެ. ބައިނަލްއަގްވާމީ މަލްޓި ސްޕޯޓްސް ގޭމްސްއެއްގެ ޓީމު އިވެންޓަކުން ރާއްޖެ އަށް ރަން މެޑަލް ލިބުނު ފުރަތަމަ ފަހަރެވެ. އެ ގޭމްސް އިން އޯޕަން ބައިން ވެސް ރާއްޖޭން ވަނީ ގިނަ މެޑަލްތަކެއް ހޯދައިފަ އެވެ. އެ ގޮތުން އަންހެން ސިންގަލްސް އާއި އަންހެން ޑަބަލްސް ފައިނަލުގައި ވެސް ކުޅުނީ މުޅިން ރާއްޖޭގެ ކުޅުންތެރިންނެވެ.\nރާއްޖޭގެ ފިރިހެން ޓީޓީ ޓީމުގެ ބައެއް ކުޅުންތެރިން މިއަދު ލަންކާއާ ދެކޮޅަށް ކުޅުނު މެޗުގެ ތެރެއިން. -- ފޮޓޯ: މޯލްޑިވްސް އޮލިމްޕިކް ކޮމިޓީ/ ހުސެއިން ވަހީދު\nފިރިހެން ޓީޓީ ޓީމު ކުޅުނު މެޗުން މިއަދު ބަލިވީ ސްރީލަންކާއާ ވާދަކޮށް 3-0 އިންނެވެ. ފުރަތަމަ ގޭމަށް ނުކުތީ ރާއްޖޭގެ އެންމެ ތަޖުރިބާކާރު ކުޅުންތެރިޔާ މޫސާ މުންސިފް އަހުމަދު އެވެ. އޭނާ އަތުން ލަންކާގެ ކުޅުންތެރިޔާ މޮޅުވީ 11-08، 11-09 އަދި 11-08 އިންނެވެ. މި މެޗުގެ ތިން ސެޓަށް ބަލާއިރު ވެސް މުންސިފް ވަނީ ލަންކާގެ ކުޅުންތެރިޔާ އަށް ރަނގަޅު ފައިޓެއް ދީފަ އެވެ. އެކަމަކު ސެޓުގެ މެދެއްހާ ހިސާބުން ލަންކާ ކުޅުންތެރިޔާ ލީޑުނަގައި މެޗުން ކުރިހޯދީ އެވެ.\nދެ ވަނަ ގޭމުގައި ކުޅެން ނުކުތް ރާއްޖޭގެ މުހައްމަދު ޝައްފާން އިސްމާއިލް ވަނީ ޖުމްލަކޮށް ބަލާއިރު މޮޅު ކުޅުމެއް ދައްކައިފަ އެވެ. ޝައްފާން ބަލިވީ 3-1 ސެޓުންނެވެ. ފުރަތަމަ ސެޓު 11-07 އިން ގެއްލުނުއިރު، ދެ ވަަނަ ސެޓަށް ނުކުމެ ވަރުގަދަ ކުޅުމެއް ދެއްކިއެވެ. ދެ ފަހަރެއްގެ މަތިން ސްކޯ އެއްވަރުވި ނަމަވެސް ސަމާލުކަންދީގެން ފަހު ވަގުތާ ހަމައަށް ކުރި ހިތްވަރުން ޝައްފާން މި ސެޓު ގެންދިޔައީ 13-15 އިންނެވެ. އެކަމަކު ޖެހިގެން އައި ދެ ސެޓުގައި ލަންކާ ކުޅުންތެރިޔާ ފޯމަކަށް އެޅި ތަފާތު ދައްކައި 11-07، 11-06 އިން ދެ ސެޓު ގެންގޮސް މި ގޭމް ގެންދިޔައީ އެވެ.\nތިން ވަނަ ގޭމްގައި ކުޅެން ނުކުތް ރާއްޖޭގެ މުހައްމަދު ޒީސްތު ނަސީމް އަތުން ލަންކާ ކުޅުންތެރިޔާ ވަނީ ސީދާ ތިން ސެޓުން މޮޅުވެފަ އެވެ. ލަންކާ ކުޅުންތެރިޔާ ސެޓުތައް ގެންދިޔައީ 11-04، 11-08 އަދި 11-08 އިންނެވެ.\nފިރިހެން ޓީޓީ ޓީމު ގްރޫޕްގެ ދެ ވަނަ މެޗުގައި މާދަމާ ހެނދުނު ނުކުންނާނީ މި ފަަހަރުގެ ގޭމްސް ބާއްވާ ނޭޕާލާ ދެކޮޅަށެވެ. އެ މެޗުން މޮޅުވެއްޖެނަމަ ފިރިހެން ޓީޓީ ޓީމަށް ސެމީ ފައިނަލުގެ ފުރުސަތު ލިބޭނެ އެވެ.


Noorul-islam, S.Hithadhoo, Republic of Maldives :: ނޫރުލްއިސްލާމް، ސ.ހިތަދޫ، ދިވެހިރާއްޖެ\nއިޢުލާން / ދެންނެވުން\nދެކުނު ޕްރޮވިންސްގައި އައި.އެފް.އެމް އިން ބާއްވާ ދަރުސް ޕްރޮގްރާމްގައި ނޫރުލްއިސްލާމުން އެހީތެރިވާން ނިންމައިފި\nމި ހިނގާ ޑިސެމްބަރުމަހުގެ 22 ން 26 ށް ދެކުނު ޕްރޮވިންސްގައި، އިސްލާމިކް ފައުންޑޭޝަން އޮފް ދަ މޯލްޑިވްސް" އިން އިންތިޒާމުކޮށްގެން ހިންގުމަށް ހަމަޖެހިފައިވާ ދަރުސް ޕްރޮގްރާމުގެތެރެއިން ހިތަދޫގައި ބޭއްވުމަށް ހަމަޖެހިފައިވާ ދަރުސްގެ ކަންތައް އިންތިޒާމްކުރުމުގައި އެހީތެރިވުމަށް ނޫރުލް އިސްލާމުގެ ހިންގާ ކޮމެޓީން ނިންމައިފިއެވެ. <?xml:namespace prefix = o ns = "urn:schemas-microsoft-com:office:office" />\nއިސްލާމިކް ފައުންޑޭޝަން އޮފް ދަ މޯލްޑިވްސްގެ ރައީސް އަލްއަޚް އިބްރާހީމް ފައުޒީ މިކަމަށް އެދިވަޑައިގެން، ނޫރުލް އިސްލާމުގެ ސެކްރެޓަރީޖެނެރަލް އަލްއަޚް ޢަލީ ސާލިމް ރަޝީދުއާއި މި ޖަމްޢިއްޔާގެ އެޑްވައިޒަރ ފަޟީލަތުއްޝައިޚް ޙަސަން ލަޠީފް މޫސާއަށް ފޯނުން ގުޅުއްވައި ވާހަކަދެއްކެވުމާއި ގުޅިގެން، ނޮވެމްބަރ 18 ވީ ބުރާސްފަތި ދުވަހުގެ ރޭ މި ޖަމްޢިއްޔާގެ ހިންގާ ކޮމެޓީގެ ކުއްލި ބައްދަލުވުމެއް ބޭއްވުނެވެ.\nއައި.އެފް.އެމުން އެދިވަޑައިގަތް ފަދައިން ހިތަދޫގައި ބާއްވާ ދަރުސް އިޝްތިހާރުކުރުމުގެ އެންމެހައި ކަންތައްތަކާއި މި ޙަފްލާ ތައްޔާރުކުރުމުގައި ބައެއް އެހީތެރިކަން ދިނުމަށް ހިންގާ ކޮމެޓީގެ އެންމެހައި މެމްބަރުން އިއްތިފާޤުވެ އެއްބަސް ވެވުނެވެ. އަދި މީގެއިތުރުން ހިތަދޫގައި ބާއްވާ ދަރުސްއަށްފަހު އޮންނަ "ސުވާލަށް ޖަވާބުދިނުމުގެ ޕެނަލް"ގައި މި ރަށުގެ ޢިލްމުވެރިންގެ ތެރެއިން ދެ ބޭފުޅަކު ބައިވެރިވުމަށްވެސް ދަޢުވަތުލިބި، އެކަމުގެ އިންތިޒާމް މިހާރު ހަމަޖެހެމުން އެބަދެއެވެ.\nހިންގާ ކޮމެޓީގެ ގިނަ މެމްބަރުން ޙާޟިރުވި މިޖަލްސާގެ ރިޔާސަތު ބެލެހެއްޓެވީ މި ޖަމްޢިއްޔާގެ ނައިބު ރައީސް އަލްފާޟިލް އިބްރާހީމް ޝަމީލެވެ.\nމި ޕްރޮގްރާމްގެ ހުރިހާ ޚަރަދެއްކުރުމަށް ހަމަޖެހިފައިވަނީ އައި.އެފް.އެމުންނެވެ. މިޕްރޮގްރާމުގެ އިންތިޒާމީ ޙަރަކާތްތައް އައި.އެފް.އެމް އާއި ނޫރުލްއިސްލާމް ގުޅިގެން ވަރަށް ބާރަށް ކުރިއަށް އެބަ ދެއެވެ.\n[މިހާތަނަށް މި ޞަފްޙާ ބަލާފައިވަނީ 994 ފަހަރު]\nމިއީ ނޫރުލްއިސްލާމްގެ ރަސްމީ ވެބްސައިޓެވެ. މި ވެބްސައިޓުގައި ހިމެނޭ ޖަމްޢިއްޔާގެ އިދާރީ ލިޔުމެއް، ޖަމްޢިއްޔާގެ ހުއްދަ ލިޔުމަކުން ލިބިގެން މެނުވީ ބޭނުން ކުރުމަކީ ކުށެކެވެ.\nވެބްސައިޓް ފަރުމާކުރީ: މުޙައްމަދު އަނީލް


ތިޔަ ދިން އުފާ 23 – Esfiya\nޖަނާ އެތަނަށް އައި އެކަހަލަ މަންޒަރެއް ފެނިދާނެކަމަށް އުއްމީދު ކޮއްގެނެއް ނޫނެވެ. މޫދުގައި އޮތްއިރު އީރަމް ދުވެފައިދިޔަ ތަނާއެކު ލާމިހް އީރަމް ފަހަތުން ހިނގައިގަތުމުން ޖަނާ ވެސް ލާމިހް ފަހަތުން އައި ވެގެން އުޅޭ ގޮތް އޮޅުންފިލުވާށެވެ. ހެދިފައި ހުރި ގަހުގެ ފަހަތަށް ވަދެ ޖަނާ ނިވާވެލިގޮތުން އޭނާ އެތާ ހުރި ކަން އީރަމްއަށް އަންގަން ބޭނުންނުވާކަން އިނގެއެވެ. ކުރެވެނީ ގޯސް ކަމެއްކަން އެނގިހުރެވެސް ޖަނާ އީރަމް މެން އިތުރު ވާހަކައެއް ދައްކާތޯ މަޑުކޮއްލިއެވެ.\nލާމިހް ގެ ލޮލުން އެކަނި ވެސް އެ ބުނި ބަހުގެ ތެދުކަން އީރަމް އަށް ޔަގީން ކޮއްދީފިއެވެ. އެ ލޮލުން އީރަމް އަށް ފެނުނީ ލާމިހް އޭނާ ދެކެ ވާ ތެދުވެރި ލޯތްބެވެ. ލާމިހް ލޯބިވި ނަމަވެސް އީރަމް އަށް އެ ގުޅުމުގައި ލާމިހް އަށް ދޭންވާ ލޯތްބާއި އަޅާލުން އެ ހިތުގައި ނެތްނަމަ އެ ވާނީ ލާމިހް އަށް ދެވޭނެ ވަރަށް ބޮޑު ދެރައަކަށެވެ. ގާތް އެކުވެރިއެއްގެ ހައިސިއްޔަތުން ލާމިހް އަށް ހިތާމައެއް ލިބޭކަށް އީރަމްގެ ހިތެއް ނޭނދޭނެއެވެ. ލާމިހް ގެ މޫނަށް ބަލަން ކުޅަދާނަނުވުމުން އީރަމް އިސްޖަހާލީ އެ ބުނި ބަހުގެ ރައްދުގައި ލާމިހް ހިތް އެދޭ ކަހަލަ ޖަވާބެއް ދެވެން ނެދުމުންނެވެ. އީރަމް ދުރަށް ޖެހެން މަސައްކަތް ކުރާކަން އެނގުމާއެކު ލާމިހް އީރަމް ގަޔާ ދުރުކޮއްލިއެވެ. ލާމިހް އަށް ފުރަގަސް ދެމުން އީރަމް މޫނު ފޮރުވާލީ މޫނަށް ވެރިވާ އަސަރުތަށް ލާމިހް އަށް ފޮރުވުމަށެވެ. ” އީމް … ބުނޭ އާނއެކޭ.. އީމްގެ ކައިރީ އެންމެ ގާތުގައި ހުރިހާ އުފަލަކާއި ހިތާމައެއްގައި ބައިވެރިވެދޭން އަބަދަށް ހުރެދޭނަން… ” އީރަމް ދިޔުމުގެ ކުރިން ލާމިހް ބޭނުންވީ އެ ހިތުގައި ވާ އެއްޗެއް އޮޅުންފިލުވާށެވެ. ވަރަށް ދުވަހު ކެތްކުރެވިއްޖެއެވެ. ” ދެން އިތުރަށް އީމް ދޭނެ ޖަވާބެއްގެ އިންތިޒާރުގައި އެއް ދުވަސް ވެސް މަޑެއް ނުކުރެވޭނެ..” ލާމިހް އެ ހުރިހާ ވާހަކައެއް ދެއްކި އިރުވެސް އީރަމް ހުރިތާ ހުރީއެވެ. ވާރޭ ގެ ތެރޭ ހުރެވުމުން ހަށިގަނޑު ރޫރު އަޅަމުން ދިޔައީ ހީކަރުވައިގަތުމުންނެވެ. އީރަމް ގެ ކުރިމައްޗަށް އަރަމުން ލާމިހް އެމޫނަށް ބަލާލި ގޮތުން ވެސް އުއްމީދުން ފުރިފައިވާކަން އީރަމް އަށް އެނގެއެވެ. ނޫނެކޭ ބުނެ ލާމިހް ގެ ހިތް ހަލާކު ކޮއްލާނެެހާ ހިތްވަރެއް އީރަމްގެ ނެތެވެ. ލާމިހް އަށް ފުރުސަތެއް ދިނުމަކުން މައްސަލައެއް އޮތް ކަމަކަށް އީރަމް އަކަށް ނުފެނެއެވެ. ހުރިހާ ވާހަކައެއް ކިޔައިދީފިނަމަ އެ ގޮތަކާ ލާމިހް ރުހި ގަބޫލްވާނެކަން އީރަމް އަށް އިނގެއެވެ. އެ ގުޅުމަށް އާނއެކޭ ބުނެ އެކީ އުފަލުގައި ނޫޅެވިއްޖެނަމަ ދެމީހުންވެސް ވާހަކަދައްކައިން ނިމުމަކަށް ގެެނެވިދާނެނޫންހެއްޔެވެ. އީރަމް ހަށިގަނޑުގައި އަތް ވަށާލަމުން އަނގަ ހުޅުވާލުމާއެކު ހުއްޓުން އެރީ ކުރިމަތީ ހުރި ގަހުގެ ފުރަގަހުން ނުކުތް ޖަނާ ފެނުމުންނެވެ، ޖަނާ މިތާ ކީއްކުރަނީ ހެއްޔެވެ. ދެންމެ ހިނގާދިޔަ ކަންތައް ޖަނާ އަށް ފެނުނު ހެއްޔެވެ. އެ ހިޔާލާއެކު އީރަމްގެ މޫނުމައްޗަށް ހާސްކަންވެރިވިއެވެ. އީރަމް ގެ ނަޒަރު ސީދާ ވެފައިހުރި ދިމާއަށް ލާމިހް ވެސް ފަސް އެނބުރި ބަލާލުމާއެކު ޖަނާ ގެ ނަން މަޑު މަޑުން ކިޔާލެވުނެވެ.\nއީރަމް އޭނާ އަށް ދޮގުހެދީ ހެއްޔެވެ. ލާމިހް ގަޔާވާ ނޫނީ ލޯބިވާ ކުއްޖެއް ނުހުންނަކަން ބުނީ ލާމިހް ގެ ހިތުގައި ވާ އެއްޗެއް އެނގުމުގެ ކުރިން ނުވަތަ ފަހުން ހެެއްޔެވެ. ފަހުން ކަމަށް ވާނަމަ އީރަމް ގެ މަގްސަދަކީ ކޮބާހެއްޔެވެ. ލާމިހް ދެއްކި ވާހަކަތަކުން ޖަނާ ބޭނުންވީ އީރަމް އެ ދުވަހު އެހެން ބުނިއިރި ކަންތައްވެފައި ވާ ގޮތް ބެލުމެވެ. ޖަނާ ހިނގާލާފައި އަންނަތަން ފެނުމާއެކު ލާމިހް އީރަމް އާއި ދުރަށް ޖެހިލިއެވެ. ޖަނާ އަށް ދެންމެ ދެކެވުނު ވާހަކަ އަޑު އިވުނު ކަމުގައި ލާމިހްގެ ހިތް ބުނެލިއެވެ. “އަހަރެން ކައިރީ ލާމީ ލައިކް ވާ ކުއްޖެއް ނުހުރެޔޭ ބުނީ ލާމީ އީމް ދެކެ ލޯބިވާ ކަން އެނގުމުގެ ކުރިން ނޫނީ ފަހުންތަ..؟” އީރަމް އާއި އެ ސުވާލު ކޮއްލި ޖަނާގެ މޫނުމަތިން އެއްވެސް އަސަރެއް ނުފެނެއެވެ. ޖަނާ ކޮއްލި ސުވާލުން އޮޅުމެއްގެ ތެރޭގައި ހުރި ލާމިހް ގެ މޫނަށް އީރަމް ބަލާލީ ގޯހެއް ހެދިއްޖެ ކަން އިހްސާސްވުމުންނެވެ. މި ގޮތަށް ކަންތައް ވެދާނެ ކަމަށް ކުރިން ވިސްނާނުލެވުނީ ކީއްވެހެއްޔެވެ. ” އީމް.. އާންސާ މީ… ” އިސްޖަހާލި އީރަމް އަށް ދޭނެ ޖަވާބެއް ނޭނގުނެވެ. ” ލާާމީ ގެ ހިތުގަ އޮތް އެއްޗެއް ރަނގަޅަށް އިނގޭ އިރު ކީއްވެ ދޮގުހެދީ.. ކީއްވެ ބުނީ ލާމީ ލައިކް ވާ ކުއްޖެއް ވެސް ނުހުރެޔޭ.. ތެދަށް ބުނި ނަމަ..” ޖަނާ ގެ އަޑުން ދެރަވެފައިވާކަން ހާމަވެއެވެ. ހަގީގަތުގައި އީރަމް ގެ ސަބަބުން ލާމިހް ގެ ފަހަތުން އުޅެވުނު ގޮތް ސިފަވުމުން ޖަނާ ލަދުވެސް ގަނެއްޖެއެވެ. ” ޖަނާ.. އަހަރެން..” އީރަމް އެހެން ބުނީ ކީއްވެކަން ޖަނާ އަށް ވިސްނައިދޭން ބޭނުންވިއެވެ. ” ނޫން…” އީރަމް ގެ ވާހަކަ މެދުކަނޑާލި ޖަނާ ހިތްހަމަނުޖެހިފައި ހުރިކަން އީރަމް އަށް ނަގައިގަނެވުނެވެ. ކަންތައް ކުރެވުނު ގޮތުން އީރަމް ބޭނުންވީ ޖަނާ ކައިރިން މާފަށް އެދޭށެވެ. ލާމިހް އޭނާ ދެކެ ލޯބިވާ ކަން އެނގިހުރެ ލާމިހް އާއި ވާހަކަ ދެއްކުމުގެ މަގު ޖަނާ އަށް ފަހިކޮއްދިން އިރު ނުވާނެ ކަމެއްގެ އުއްމީދު ދީ ޖަނާ ގެ ހިތް ހަލާކުކޮއްލެވުނީއެވެ. އެހާ ގާތް ކޮށް އުޅުނު އިރު ވެސް އެންމެ ފަހުން ޖަނާ އީރަމް އަށް ކުރާ އިތުބާރު ގެއްލުވާލެވުނީއެވެ. ކުރިއަށް ޖެހިލި އީރަމް ޖަނާ ގެ އަތުގައި ހިފުމާއެކު އަތް ފޮޅުވާލުމަށް ފަހު ދުވެފައި ޖަނާ ދިއުމުން އީރަމް ވަރަށް ދެރަވިއެވެ. ލާމިހް އެތާ ހުރިކަން ހަނދާންވުމުން އީރަމް ގެ ހިތަށް ތަދުވެގެން ދިޔައެވެ. ލާމިހް ކަންތައްކުރާނީ ކިހިނެއްބާއެވެ. ނޭވާ ހިފަހައްޓާލައިން ހުރެ ފަސްއެނބުރުނު އިރު ދުރުގައި ހުރި ލާމިހް ފެނުނެވެ. “ލާމީ..” އީރަމް ލާމިހް ގެ ކައިރިއަށް ޖެހިލަމުން ގޮވާލިއެވެ. އެވަގުތު ވީ ވާރޭ ވެސް ތުނި ކޮއްލި ވަގުތަށެވެ. ” ނޫން.. ހެހެ.. އިޓްސް އޯކޭ.. އީމް ގެ ޖަވާބު ލިބިއްޖެ.. ޖަނާ ކައިރީ އެހެން ބުނި ވަގުތު އީމް ގެ ޖަވާބު އަސްލު ތި ދިނީ.. މައްސަލައަކީ އަހަރެން ކައިރީ ނުބުނެ ޖަނާ ކައިރީ ބުނީމަ.. ފުރަތަމަ ވެސް ރީއްޗަށް ބުނި ނަމަ އަހަރެން އީމް ކައިރީ ދެވަނަ ފަހަރަށް އެކަހަލަ އެއްވެސް ވާހަކަ އެއް ނުދެއްކީމުސް…” އިސްތަށިގަނޑުގައި އަތް ފުނާ އަޅާލަމުން ލާމިހް އެހެން ބުނެލި އިރު އެ ހިތަށް މިއަދު އަނިޔާ ވެއްޖެއެވެ. ޖަނާ ގެ ކުށެއް ނެތްކަން އެނގުމުން ލާމިހް ލޯ މަރާލިއެވެ. ލޯ ހުޅުވާލަމުން އީރަމް އާއި ދުރަށް ހިނގައިގަތީ އެ ހަޔާތުން އޭނާ އަށް ޖާގަ އެއް ނެތް ކަން ޔަގީންވުމުންނެވެ. ދެން ހޭދަވި ވަގުތުގައި ތިން މީހުން ވެސް ބެލީ އެކަކު އަނެކަކާ ދުރުން އުޅެވޭތޯއެވެ.\nރޭގަނޑު ކެއުމުގައި އެންމެން ބައިވެރި ވުމާއެކު އާދައިގެ މަތިން އެކި އެކި މައުލޫއަށް ވާހަކަދެކެވެން ފެށުނެވެ. ކާން އިން ހަނާ އަށް ލާމިހް އާއި ޖަނާ މާ މަޑުން އިންނަކަން ފާހަގަ ކުރެވުނެވެ. އަނެއްކޮޅުން ކުރިމަތީ އިން އީރަމް ވެސް ބަތް ތަށި ހާވަލަ ހާވަލަ އިން އިރު އެއިން ބަތް ފުކެއްވެސް ނުކައެވެ. އިސްއުފުލާ ބަލާލެވުނު ވަގުތު ހަނާ ބުމަ ހިއްލާލީ އީރަމް ކައިރީ ކިހިނެއްވެފައި އިންހޭ އަހާލާފަދަ ގޮތަކަށެވެ. ދެ ފަރާތަށް ބޯ ތަޅުވާލަމުން އީރަމް ކަމެއްނުވެޔޭ ބުނެލިއެވެ. ކާން އިން އިރުވެސް ޖަނާ އާއި ލާމިހް އެންމެ ފަހަރަކުވެސް އޭނާ އާއި ދިމާއަށް ބަލައެއްނުލައެވެ. ވީ ދެރައިން އީރަމް ބަތް ތަށި އުކާލަމުން އަތް ދޮވެލީ ނުކެވޭނެކަން އިނގޭތީއެވެ. އީރަމް ކާގެއިން ނުކުތުމާއެކު ހަނާ އަވަސް އަރުވާލައިން ނުކުމެ އީރަމް ހޯދި އިރު އިނީ ބޭރު ޖޯލީގައެވެ. ވިއްސާރަ ދުވަހަކަށް ވުމުން ޖެހޭ ވައިގައި ތެތްފިނިކަމެއް އެކުލެވިފައި ވެއެވެ. ” ކީއްވެ ނުކައި ތި ނުކުތީ.. ” އީރަމް އާއި ޖެހިގެން ހުރި ހުސް ޖޯއްޔަށް ހަށިގަނޑު ދޫކޮއްލަމުން ހަނާ އަހާލިއެވެ. އުޑު މައްޗަށް ބަލާލި އިރު އެންމެ ތަރިއެއްވެސް ފެންނާކަށް ނެތެވެ. ” މާދަން މާލެ ދިޔައިމަ މިކަހަލަ ތާކު އިނދެގެން ހިތްހަމަޖައްސާލެވޭކަށް ވެސް ނޯންނާނެ.. ” ހަނާ އެހެން ބުނެލަމުން އީރަމް އަށް ބަލާލިއެެވެ. ” އޭތް.. ކިހިނެއްވެފަހޭ ތި އިންނަނީ.. ” އީރަމް ގެ އަތުގައި ހިފާ ތަޅުވާޅަމުން ހަނާ އަހާލިއެވެ. ކަންތައް ވީ ގޮތް ވީހާ ވެސް ކުރުކޮށް އީރަމް ކިޔައިދިނުމުން ހަނާގެ ސިކުނޑިވެސް ދިޔައީ ސުމަކަށެވެ. “ސާބަސް.. އީމް ކުރާ ކަންތައް.. ކީއްކުރަންތަ ޖަނާ ކައިރީ އެހެން ބުނީ.. އޭރު ވެސް ބުނި ނަމަ ލާމީ އެއީ ތިމަންނަ ބިޓޭ.. ” ހަނާ ދެލޯ ބޮޑުކޮއްލަމުން އެހެން ބުނެލިއެވެ. ” ދެން ހަނާ.. އަހަރެން ދެކެ ވަރަށް ހިތްހަމަ ނުޖެހިފަ ލާމީ ވެސް ހުރީ.. ނޭނގެ ދެން ވާހަކަ ދައްކާނެ ކަމެއްވެސް.. ” އީރަމް ދެރަވެފައި ބުނެލިއެވެ. ” ތީގަ އަސްލު އީމް އެހެން ބުނީ ގަސްތުގައެއް ވެސް ނޫނެއްނު.. ކޮންމެހެން ލާމީ އަށް ނޫނެކޭ ބުނާކައްވެސް ނޫން.. އޭރު އީމް ހުރި ހާލަތުން އެހެން ބުނެވުނީ.. އެކަން ޖަނާ އާއި ލާމީ އަށް އަންގައިދީ.. އެކަމަކު އެ ދެމީހުންގެ އިތުބާރު ހޯދަން މަސައްކަތް ކުރަން ޖެހޭނީ އީމް..” ހަނާ ގެ ވާހަކަ ކަނުލާ އަޑު އަހަން އިން އީރަމް ފުން ނޭވާ އެއް ފަޒާ ގެ ތެރެއަށް ދޫކޮއްލިއެވެ. ހަނާ އެބުނީ ތެދެކެވެ. ވެ ނިމިދިޔަ ކަމެއް ބަދަލުނުކުރެވުނަސް އީރަމް ގެ ސަބަބުން ވީ ކަމެއް ހައްލު ކުރަން ޖެހޭނީ އަމިއްލައަށެވެ.\nފަތިހު ހޭލައިން އެންމެ ވެސް ތައްޔާރުވަމުން ދިޔައީ މާލެ ދާން ފުރާށެވެ. ނިދުމުގެ ކުރިން ފޮށި ތައްޔާރު ކޮއްފައި ހުރުމުން އީރަމް އެކަންތައް ކުރާކަށް ނުޖެހުނެވެ. ފޮއްޓަށް އެއްޗެހި އަޅަން ހުރި ޖަނާ އަށް އީރަމް އެ ކޮޓަރީގައި އިންހެން ހީނުވާކަހަލައެވެ. ހައިފާ އާއި ހަނާ އީރަމް އަށް ލޮލުގެ އިޝާރާތުން ޖަނާ އާއި ވާހަކަ ދައްކަން ބުނަމުން ދިޔައިރުވެސް އީރަމް މަޑުކޮއްގެން ހުރީ މާލެ ގޮސް ހަމަޖެހިގެން އެ ވާހަކަ ދައްކާށެވެ. ކުޑަ ގޮަތަކަށް ސައިގެ ކަންތައް ނިންމާލުމަށް ފަހު އެންމެން ފުރަން ދާން ނުކުތް އިރު ހަނާ ގެ ހިތުގައި ވަނީ ފަޒަލް ގެ ނަމެވެ.\nފެރީ ލަފާ ސަރަހައްދު ފެންނާނެހެން މަޑުކޮއްލި ގްރޫޕް ގައި ހުރި ހަނާ އަދިވެސް އެއްފަހަރު ވަށައިގެން ބަލާލި ފަޒަލް ފެނޭތޯއެވެ. އެދުވަހަށް ފަހު ފަޒަލް ނުފެންނަނީ އަނެއްކާ އޭނާ އަށް ކަމެއް ވީ ހެއްޔެވެ. ” ކާކު ތި ހޯދަނީ.. ” ހައިފާ ހަނާ މާ ވަރަކަށް ތަންތަނަށް ބަލާތީ އަހާލިއެވެ. ” އޭނ ކީކޭ.. ” ކުރިމަތިން ފެންނަ އޮތް މަގަށް ބަލަހައްޓައިން ހުރި ހަނާ ސިހިފައި އެހެން އަހާލިއެވެ. ” އެއްޗެކޭ އެއް ނޫން.. ” ހައިފާ އެެހެން ބުނަމުން ޒުބޭދާ ގެ ފަހަތުން ހިނގައިގަތީ ރަށުގެ މީހެއް ޒުބޭދާ އަށް ގޮވާލުމުންނެވެ. އެތާ ތިބި ޒުވާން އުމުރުގެ ދެތިން ކުއްޖެއް ލާމިހް އާއި ހުސެން އަށް ގޮވާލަމުން ސަލާމް ކޮއްލިއެވެ. އެ މީހުންނާ ވަކިން ހުރި ޖަނާ ފޯނާ ކުޅެލާ ކުޅެލާ ހުރި އިރު ލޯ ވަނީ އަވިއައިނަކުން ފޮރުވާލެވިފައެވެ. ފެރީ އައުމާއެކު މީހުން އެޔަށް އަރަން ފެށުމުން ހަނާ ވެސް އީރަމް އާ އެކު ހިނގައިގަތެވެ. “ހަނާ.. ” ފަޒަލް ގެ އަޑު ކަންފަތުގައި ޖެހުމާއެކު ހަނާ އަވަސް ހަރަކާތަކާއެކު އެނބުރިއްޖެއެވެ. ނޫ ގަމީހަކާއި ކަޅި ޖީންސްގައި ހުރި ފަޒަލް ފެނުމުން ހަނާ ހުރީ އެސްފިޔަ ޖަހާލަން ވެސް ހަނދާންނެތިފައެވެ. ދިގު އިސްތަށިގަނޑު ތުނިކޮށް ކޮށާލެވިފައި ވާއިރު އެ މޫނާއި ވަރަށް ގުޅެއެވެ. ފިރިހެންވަންތަ ހިނގުމެއްގައި އައިސް ފަޒަލް އަތް ދިއްކޮއްލި އިރު އިރުވެސް ހަނާ ހުރީ އެ މޫނަށް ބަލަހައްޓައިންނެވެ. ހަމަހޭވެރިކަން ވީ އީރަމް ގައިގައި ކޮއްޓާލުމުންނެވެ. ފަޒަލް ގެ އަތުގައި ހިފަމުން ހިނިތުންވެލިއިރު އެ އަތްތިލައިގެ ފިނިކަން ފަޒަލް އަށް އިހްސާސްވާނެކަން ޔަގީނެވެ. ” ދެން އަވަހަކަށް ނާންނާނަން ދޯ.. ވަރަށް ހަނދާންވާނެ.. ” ހަނާގެ އަތަށް ފިތާލަމުން ފަޒަލް ބުނެލިއެވެ. “ނަމްބަރު ދޭންވީނު.. އޭރުން ހާލުވެސް ބަލާލެވޭނީ..” ހަނާގެ އަތުން ދޫކޮއްލަމުން ފަޒަލް ބުނެލިއެވެ. ފަޒަލް ގެ ފޯނުގައި ނަމްބަރު ޖަހާލަމުން ހަނާ ދަނީ ކަމުގައި ބުނެ ހިނގައިގަތީ ފެރީ އަށް އަރާށެވެ. ފެރީ ގޮސް ލޯމަތިން ގެއްލުމާއެކު ފަޒަލް ގެއަށް ދިއުމަށް ހިނގައިގަތެވެ.\nWow vvvv reethi whn nxt part pls avahah up kobba nd plx kuda koh digukolaathi hee vany kuruhen\nnd mee first dhw\nThankyou Zee..liye nimunuhaa avahakah up kohla dheynan.. Insha Allah ?♥\nSorry mi bai lahun genesdhevunyma.. bt still hope kamudhaane kamah.. Btw mihaaru vaahaka kiyaa kudhin kolhu gehlunytha..? Comment eh kohlaane kujjeh vx nuveyy ?\nAnyways goodnight andbsafe all ? Loves ♥♥♥\nMasha allah v cute stry ??? whn nxt prt avaskolladhybala plx gud nyt ly??❤❤???????\nMasha Allah… Mi baives v furihama.. Ekam maa kury.. Next part dhigu kohla dhehchehy\nNooney baraabarah kiyan..ekm dhen comment nukureveny .. Vvv salhi mi bai vx ..jana dheke v foohivey huh. . lamy fahathun dhuve dhuvefa eem aheJessy.. Eeem nubunnakas Jana ah vx ingen jeheynethaa lamy fahathun nudhuvan evvex interest eh vx eyna ah nudhakkaairu..??\nI agree with you pop.. I also hate jana\nV v reethi mibaives…\nAlhe fahe koba tha next part.. I\nލޯބިން އެކީގަ ވާނަމޭ.. (9)\nހިތާމަ ލޯބި January 22, 2016\nލޯބި July 17, 2020\nހިތާމަ އުފެއްދުންތެރި ލިޔުން January 27, 2019\nހާސިލް ވުމަށް އެދި ހިތް ރޮނީ 28\nލޯބި December 18, 2018\nނުވާނަން ތަފާތެއް… 24\nލޯބި April 3, 2020\nކުށަކީ ކޮބާ؟ (6)\nFeatured ހިތާމަ ލޯބި July 19, 2018


( 21 އެޕްރިލް 2022 އާ ގުޅޭ )\nއަމިއްލަ ސިފަ ލޯގަނޑުކޮޅުން ބަލާލިއެވެ. ލޮލަށް އަވިއައިނު ހެޔޮވަރުކޮށްލިއެވެ. ސައިކަލު އިސްޓާޓު ކުރީ ދެނެވެ. އޭނާ ސައިކަލު ދުއްވާލަން އުޅުމުން ހަމްދޫނު ވެސް ސައިކަލަށް އެރިއެވެ. އަދި ކައިދިން ނައްޓާލުމުން އޭނާގެ ފަހަތުން ހަމްދޫނު ދުއްވާލިއެވެ.\nކަނާއަތް އުފުލާލައި ޒެހެން އަތުން ހަނާ އަޅާލިއެވެ. އެއާއެކު ކަންފަތުގައި ޖައްސާލެވިފައިވާ ފޯނު ތިރިކޮށްލަމުން ނިކަން އަވަހަށް ކޯލު ކަނޑާލައިފިއެވެ. އަދި މޭޒުމަތީ ޒެހެންގެ ފޯނު ބާއްވާލިއެވެ. އޭރު ފުޅާ ހިނިތުންވުމަކާއެކު ކައިދިން އެ ދިމާއަށް އަންނަނީއެވެ. އޭނާ އައިސް ޒެހެންއާ ކުރިމަތިވާނޭހެން މޭޒު ދޮށުގައި އިށީއްދެއްޖެއެވެ.\n"ކޮފީއެއްގަ ދޯ އިނީ." ޒެހެން އަހާލިއެވެ.\n"އަހަރެން މާލެ އައިފަހުން ކޮފީއަކަށް އަރާލަން ޒެންއަށް ވަގުތު ވީ އަދިކިރިޔާ. ކިހިނެއްވީ؟ ރަނގަޅުތަ ހުރިހާކަމެއް؟." ކައިދިން ވާހަކަދެއްކިއެވެ. އޮފީހުން ޒެހެން ނުކުމެގެން ދިޔައިރު ފެނުނު ނުރުހުމެއް މިހާރު އޭނާގެ ފުށުން ނުފެނެއެވެ.\n"ތިހެން ހިތަށް އަރައިގެން ގުޅީ. ކޭޑީއާ އަނގަތަޅާލަން މިހެން ކޮފީއަކަށް ނޭރޭކަން އެނގޭތީ." ޒެހެން ވާހަކަދެއްކީ ހަމަޖެހިފައި އިނދެއެވެ.\n"ތިގެއަށް ނުދާން ބުނީ އަންހެނުން މަށަށް ހިތްކިޔާފާނެތީ ބިރުންތަ." ކައިދިންގެ އަޑުގައިވީ ސަމާސާ ރާގެކެވެ.\n"އިންޝާﷲ ތިކަހަލަ ކަމެއް ނުވާނެ. ހޫރަށް ވަރަށް އިތުބާރުކުރަން. އެއަށްވުރެ ބޮޑަށް ހެއްދެވި ފަރާތަށް އިތުބާރުއޮވޭ. އަހަންނަށް އޭނާ ދެއްކެވީ އެފަރާތުން." ޒެހެން ބުންޏެވެ.\n"ތިހާވަރަށް އިސްލާހުނުވިޔަސް އޯކޭ. ތީ ކުރީން ޒެން ވާހަކަދައްކާ ގޮތެއްނޫން." ކައިދިން ފާހަގަކުރިއެވެ.\n"ރަނގަޅު ސާލިހު އަނތްބަކު ލިބުމަކީ ވެސް ނިއުމަތެއް. އަލްހަމްދުއްލިއްﷲ!... ދުނިޔެމަތިން ހޫރެއްގެ ނަސީބު ލިބޭނީ މަދުބަޔަކަށް. ނޫންތަ! އެންމެންނަކަށް އެމީހުން ލޯބިވާ މީހުންނެއް ނުލިބޭނެ. ހޫރު ކުރީން ވެސް ކައިވެންޏެއް ކުރާން އުޅުނު. އެކަމަކު އަހަންނަށް ލިބެން އޮތީމައޭ ބުނާނީ އެކަން ނުވީ. އަސްލުވެސް މިބުނީ. ހޫރުދެކެ ލޯބިވެވުނު ގޮތަށް އެހެން އަންހެންކުޖެއްދެކެ މީގެ ކުރީން ލޯބިވެވިފައެއްނެތް. ހަލާލު ގޮތުގައި ވެވޭ ލޯބީގައި ދާއިމީ ހިތްހަމަޖެހުންވާކަން އިހްސާސް ކުރެވުނީ އަދިކިރިޔާ." ޒެހެން ގަސްދުގައި ހޫރައިންގެ ނަން ބޭނުންކުރީއެވެ.\nކައިދިން އެއްވެސް އެއްޗެއް ނުބުނެ އިރުކޮޅަކު ހިމޭނުން އިނެވެ. އެއަށްފަހު ކޮފީއެއް ގެންނާކަށް ނުވޭތޯ ކައިދިން އަހާލިއެވެ. ޒެހެން ވޭޓަރަކަށް އިޝާރާތްކޮށްލިއެވެ. ކައިދިން ޖީބުން ނެގީ ވަށްކޮށް ސިލިންޑަރެއްގެ ބައްޓަމަށް ދިގުކޮށް އޮތް ރިހިކުލައިގެ ކޭސްއެކެވެ. އޭގެ މަތި ނަގައި ކައިދިންގެ އަތާ ދިމާކޮށް އަރިކޮށްލިއެވެ. އެއާއެކު ހިސާބަކަށް ބޮއެފަ އޮތް ސުއްޓާ އޭނާގެ އަތަށް ވެއްޓުނެވެ. އެއީ މީގެ އިރުކޮޅެއް ކުރީން އެކުވެރީންނާއެކު ކޮފީމޭޒު ދޮށުގައި އިނދެ އޭނާ ރޯކޮށްލި ސުއްޓާއެވެ.\n"ތިކަން ހުއްޓާކަށް ނުވޭތަ؟. އެޕާޓްމެންޓް ތެރެއިން ފެނުނު ރާފުޅިތަކާއި ބިޔަރު ދަޅުތައް... އެވެސް ކޭޑީ ބޯން ފެށީތަ؟ ކޮންއިރަކުން ފެށިގެން." ޒެހެން އަހާލިއެވެ. ކައިދިން ބަދަލުކޮށްލީ ފަނޑު ހިނިތުންވުމެކެވެ. މޫނުމަތިން މާބޮޑު އަސަރުތަކެއް ޒެހެންއަށް ނުދެއްކިނަމަވެސް ކައިދިންއަށް ނުތަނަވަސްކަން ލިބިއްޖެއެވެ. އޭނާ އެ ސުއްޓާ ރޯކޮށްލީ ނަފްސުގެ ހިތްހަމަޖެހުމަށެވެ. މީހާ ހަމައަކަށް އެޅިލުމުގެ ގަސްދުގައެވެ.\n"އެހެން މީހެއްގެ ދަރިއެއް ބަލަން ޒެން އެއްބަސްވީމަ އަޖައިބުވޭ. އެކުއްޖާގެ ބައްޕަ ކޮބާކަން ހޫރު ބުނިތަ. އޭނާ ދަރިފުޅު ބޭނުންވެގެން އަތުވެދާނޭ ހިތަކަށް ނާރާތަ." ޒެހެންގެ ސުވާލުތަކަށް ބީރުކަންފަތެއް ދިނީ ހޫރައިންގެ މައުޟޫޢުއާގެން ކުރިޔަށްދާން ކައިދިން ބޭނުންވެގެންނެވެ.\n"ބައްޕައެއްގެ ލޯބި ދިނުމަކީ ކުށެއްނޫނެއްނު. އަހަރެން ހޫރު ބަލައިގަތީ އެ ދަރިފުޅާއެކީ. އެހެންނޫނަސް ޔޫކްގެ ބައްޕައަކަށް ނުކެރޭނެ ކުރިމައްޗަށް އަންނާކަށް. އޭނާއަކަށް އެކުއްޖާ ނުގެންދެވޭނެ. އެއީ ހަމައެކަނި ހޫރުގެ ދަރިއެއް. އޭނާ ބައްޕަ ކިއްޔާ ކިޔާނީ ހަމައެކަނި އަހަންނަށް."\n"އެއީ ކީއްވެ؟... އޭނާއަށް ނުކެރޭނީ ކީއްވެ؟ އޭނާ އަދިވެސް ހޫރުދެކެ ލޯބިވެދާނެ. ދަރިފުޅާއެކު ހޫރު ބަލައިގަންނަން ބޭނުންވެފައި ހުރެދާނެ." ކައިދިން އިނީ ނިކަން ފަރުވާތެރިވެއެވެ.\n"ނޫން. އޭނާއަށް ހޫރު ހައްގެއްނޫން. އޭނާއަކަށް ލޯބިވާކަށް ނޭނގުނު. ލޯބިވުމަކީ ކޮބާކަމެއް ނުދަންނަ މީހަކަށް ލޯބިވެވޭނީ ކިހިނެއް. ޝަހުވާނީ އެދުމަކީ ލޯތްބެއްނޫން... އަނިޔާ ނޫން އެއްވެސް އެއްޗެއް އޭނާގެ ފަރާތުން ހޫރަށް ލިބިފައެއްނެތް. އެ ޒަޚަމްތަކަކީ ހޫރު އެނބުރި އޭނާގެ ގާތަށް ނުދާނޭ އެންމެ ބޮޑު ސަބަބު. މިއަދުވެސް ހޫރު އޭނާއަށް ނަފުރަތުކުރާކަން އެނގޭ." ޒެހެން ބުނެލިއެވެ.\nވަގުތުކޮޅަކަށް ކައިދިން ހިމޭންވިއެވެ. ވެއިޓަރު ކޮފީ ގެނެސް މޭޒު މަތީ ބެހެއްޓީ އެވަގުތެވެ. ޒެހެން އެބަ އަންނަމޭ ބުނެ މޭޒުދޮށުން ތެދުވިއެވެ. ވޭޓަރާއި ޒެހެން ދިޔައީ އެކުއެކީގައި ކަހަލަ ގޮތަކަށެވެ. އޭނާ ދަނީ ކޮންތާކަށްތޯ ކައިދިން ނާހައެވެ. އެއަށްވުރެ ބޮޑަށް އޭނާގެ ހިތާއި ސިކުނޑި ހިސާރުކުރީ ޒެހެންގެ ދުލުން ބޭރުކޮށްލި ޖުމްލަތަކެވެ. ކުރިމަތީ އިނދެ އޭނާގެ މެޔަށް އެތައް ފަހަރަކު ވަޅި ހަރާފައި ޒެހެން ތެދުވީ ފަދައެވެ. ހިޔާލުގެ ކަނޑެއްގައި ކައިދިން ފަތައިގަތެވެ. މާޒީގެ ރާޅުތަކުގެ ތެރެއަށް ފީނަނީއެވެ. މޭފުރިގެންދާވަރަށް ސުއްޓާ ދަމާލައި އަނގަޔާއި ނޭފަތުން ދުންތައް ނެރިލިއެވެ. އޭނާގެ ސިކުނޑިއަށް ލިބޭ ބަރުކަން ބޭރުކޮށްލާ ސުއްޓާގެ ދުންތައް ފަދައިން ފަޒާގެ ތެރެއަށް ބޭރުވެގެންދާން ކައިދިން އެދޭ ކަހަލައެވެ. ހޫރައިންގެ ހިޔާލުގައި އިނދެ ކުރިމަތީ ހުރި ކަޅުކޮފީ ޖޯޑުން އެތިފޮދެއް ބޯލިއެވެ. ހަމައެވަގުތު މޭޒުމަތީ އޮތް ފޯނު ވައިބްރޭޓްވާން ފެށިއެވެ. ޖޯޑު ބަހައްޓާލާފައި ކައިދިން ބަލާލިއެވެ. ޒެހެން އެ ދިޔައީ ފޯނު ބާއްވާފަކަން އެނގުނީ ދެނެވެ. ކައިރީގަ ފެންނާކަށް ޒެހެންއެއް ނެތެވެ. ކައިދިންގެ މެޔަށް ފިނިވެލީ ޒެހެންގެ ފޯނު ނެގި ހިނދު އޭގެ ދިއްލިފައިވާ އިސްކުރީނު ފެނިފައެވެ. ފޮޓޯއިން ފެންނަނީ ހޫރައިންގެ ދެ ލޯ ވިޔަސް އެ ތޫނު ކަޅިރަވައިން ސީދާ ކައިދިންގެ ދެ ލޮލަށް ބަލާ ކަހަލައެވެ. އިސްކުރީނުގައި އޮތީ "ލޯބި ވައިފް" އަރާފައެވެ. ކޯލު ރިންގުވެފައި ކެނޑުނެވެ. ނަމަވެސް ކައިދިންގެ ނަޒަރު އެ ފޯނާ ވަކިކޮށެއް ނުލެވުނެވެ. އެހެން އިންދާ ދެވަނަ ފަހަރަށް ހޫރައިން އެ ފޯނަށް ގުޅިއެވެ. ކައިދިން ވަށައިގެން ހޯދާލިއެވެ. ޒެހެން ފެނޭތޯއެވެ.\nކޯލު ނެގުމާއެކު ކައިދިންގެ ކަންފަތާ ޒެހެންގެ ފޯނު ކައިރިކޮށްލިއެވެ. އޭނާ ވާހަކައެއް ނުދައްކައެވެ. ހޫރައިން ސަލާމް ގޮވާލިއެވެ. އެހިނދު މާމުއިގެ ކަންވާރަކުން ނަފްސު ފެންވެރުނު ފަދަ އަރާމުކަމެއް ކައިދިންއަށް އިހްސާސް ކުރެވުނެވެ. ހޫރައިންގެ މަޑުމައިތިރިކަން އެކުލިވެފައިވާ ފޮނިފޮނި އަޑުގައިވަނީ އެފަދަ ޖާދުވީ އަސަރެކެވެ. ހަމައެވަގުތު ކައިދިންގެ ހިތުގައި ރިހެންފެށިއެވެ. އެ ރިހުން ރުޅިއަށް ބަދަލުވިއެވެ. އޭނާގެ އިޚްތިޔާރުން ބޭރުގައެވެ. ޒެހެން ދެއްކި ވާހަކަތައް އޭރު ވެސް ކަންފަތުގައި ހަރުލާފައި ވިއެވެ.\n"މިވަގުތު ޒެން ބިޒީ." ހޫރައިން ޒެހެންގެ ނަމުން ދެތިން ފަހަރަށް ގޮވާލުމުން ކައިދިން ބުނެލިއެވެ.\n"ތީ ކާކު؟." ހޫރައިން އަހާލިއެވެ.\n"ކަމަނާ މަތިން ހިތްނުކެނޑިގެން އުޅޭ ޒުވާނެއް. ހަނދާންނެތުނީތަ ހުރިހާކަމެއް." ހިނިއައިސްފަ ކައިދިން ބުނެލިއެވެ.\n"ކަލޭ... ކޮބާ ޒެން. ކީއްވެ ޒެންގެ ފޯނު ކަލޭ އަތުގަ އޮންނަންވީ. ޒެންއަށް ކިހިނެއް ހެދީ." ހޫރައިންގެ އަޑުގައިވީ ހާސްކަން ކައިދިންގެ ހިތް އަވަސްކުރުވިއެވެ. އެ ކަންބޮޑުވުން ކައިދިންއަށް ކަމުދިޔައީއެވެ. އަނެއްކޮޅުން ހޫރައިން ކޯލު ކަނޑާނުލާ ވާހަކަދައްކާތީ ވެސް ހައިރާންވިއެވެ. އޭނާ ހީކުރީ ކައިދިންކަން އެނގުމުން ހޫރައިން ވަގުތުން ފޯނުކޯލު ކަނޑާލާނޭ ކަމަށެވެ.\n"ޒެން ވީތަނެއް ނޭނގެ. އޭނާ އެދިޔަތަނަކަށް ފޯނު ނުގެންދިޔައީ ލޯބި ވައިފަށް ހަގީގަތް އެނގިދާނެތީ ކަމަށްވެދާނެ. ކިތަންމެ ވަރަކަށް ލޯބިވިޔަސް ހަށިގަނޑު އެދޭ އެދުންތައް ނުފުދިދާނެ ދޯ. އެނީވޭޒް... ބުނެބަލަ ހޫރް! އަހަންނާ ބައްދަލުކޮށްފާނަންތަ؟. ޒެން ނޫޅޭނެކަން އެނގިހުރެ ތިގެޔަށް އަހަރެން ދިޔައީ... ތި ލޯބި ހޫރު ދެކިލަން. އެނގޭ މިހާރު ތީ މީހެއްގެ އަނތްބެއްކަން. އެކަމަކު އެއީ މައްސަލައެއްނޫން. އަހަންނަށް ލަހެއްނުވޭ... އަދިވެސް ފުރުސަތު އެބައޮތް. ހޫރު ވިސްނާލަބަލަ. އިނދެގެން ހުންނަ މީހާ ހުވަފަތްވުމަކީ ވެސް އޮތް އޮޕްޝަނެއް. ހަމަކުއްލިއަކަށް ޒެންއަށް ކަމެއް ދިމާވެދާނެ ދޯ. ހޫރު ބިރެއްނުގަނޭތަ. އަބަދު ކައިރީގަ ހުންނާނޭކަމަށް ހީކޮށްގެން ދޯ ތިހުންނަނީ. އަހަރެންނަށް ވެސް އެނގޭ ޒެން ފަދައިން ލޯބިދޭން." ކައިދިން ބުންޏެވެ.\n"ޒެން މަރާލަންތަ ތިވިސްނަނީ. އެއީތަ މިހާރު ނުވެ އޮތް ކަމަކީ." ހޫރައިންގެ އަޑު މަޑުވެލިއެވެ.\n"އަހަންނެއްނޫން، ހޫރު އޭނާ މަރާލާނީ. ހުރިހާކަމެއް އޮތީ ހޫރުގެ އަތްމަތީ. އަހަރެން މެސެޖު ކުރާނަން. މީޓުކުރަން އަންނާތި. ދެން ބާއްވަނީ. ޒެން އަންނައިރު ލޯބި ވައިފްއާ ވާހަކަދައްކަން އިނުން ރަނގަޅެއްނުވާނެއެއްނު ދޯ. އެކަމަކު އިހަށް މަޑުކޮށްބަލަ. ކަނޑާލުމުގެ ކުރީން ދޮނެއް ދީބަލަ." ކައިދިން ހީނލިއެވެ. ހޫރައިން ފޯނުކޯލު ކަނޑާލީއެވެ. ކައިދިންގެ ހިނިތުންވުން ވެސް ފިލައިގެން ދިޔައެވެ. ހަމައެވަގުތު ޒެހެން އަންނާތީ ފެނުނެވެ.\n"ލޯބި ވައިފް ގުޅި." ޒެހެން އައިސް އިށީންނަންވާއިރަށް ފޯނު ދިއްކޮށްލަމުން ކައިދިން ބުންޏެވެ. އޭނާ ހޫރައިންއާ ވާހަކަދެއްކިކަން ސިއްރުކުރާކަށް ނޫޅެއެވެ. އަނެއްކޮޅުން ކައިދިން ގަބޫލުކުރަނީ އޭނާ ދައްކާ ވާހަކަތައް އެހެން މީހަކަށް ކިޔާދޭކަށް ހޫރައިންއަކަށް ނުކެރޭނެކަމެވެ. އެހާ ހިތްވަރެއް އެ އަންހެންކުއްޖާގެ ނުހުންނާނެއެވެ. ހަގީގަތް އެނގޭނަމަ ޒެހެން ވެސް ހެވިފައި އޭނާގެ ކުރިމަތީ ނީންނާނެކަން އެނގެއެވެ. ފުރުސަތުގެ ބޭނުން ހިފަން ކައިދިން ގަސްދުކުރީ އެހެންވެއެވެ. ހީނުކުރާ ފަދަ ގޮތަކަށް އޭނާއަށް ހޫރައިންގެ ނަންބަރު ވެސް ލިބުނީ ނުހަނު ފަސޭހައިންނެވެ. ޒެހެން ކައިރީ ނޭހިޔަސް ނަންބަރު ލިބުނީ އޭނާގެ ފަރާތުން ވިއްޔާއެވެ.\n"ކައިދިން ކޯލު ނެގީތަ؟" ޒެހެން އަހާލިއެވެ.\n"ހޫމް. ގުޅާވަރުން ނެގީ." ކައިދިން ބުންޏެވެ.\nހޫރައިންއަށް ޒެހެން ގުޅިއެވެ. އޭނާ ދައްކާ ވާހަކަ އަޑުއަހަން ކައިދިން އިނެވެ. ފޯނުކޯލު ނިންމާލާފައި ޒެހެން ކޮފީޖޯޑު ނެގިއެވެ. ކޯވަރެއް ބޯލާފައި ކައިދިންއަށް ބަލާލިއެވެ. މިފަހަރު ޒެހެން ފެށީ އެހެން ވާހަކައެކެވެ. ހޫރައިންގެ ވާހަކަ އިތުރަކަށް އޭނާ ނުދެއްކިއެވެ.\nއިރުއޮއްސެން ކައިރިވެފައި ވަނިކޮށް ކައިދިންއާއެކު ކޮފީއިން ފައިބައިގެން ނުކުތް ގޮތަށް ޒެހެން އައީ ގެއަށެވެ. އޭނާ ފެނުމާއެކު ސޯފާއިން އިން ހޫރައިން ބޯޖަހާލައިފިއެވެ. އެ އިޝާރާތް ދޭހަވި ފަދައިން ޒެހެން ވެސް ބޯޖަހާލީއެވެ. އޭނާ އައިސް ހޫރައިންގެ ގާތުގައި ސޯފާގައި އިށީނެވެ. އަނބިމީހާގެ ވައަތްތިލައިގެ އިނގިލިތަކާއި ޒެހެންގެ ކަނާއަތުގެ އިނގިލިތައް މަހާލައި ހިފަހައްޓާލިއެވެ.\n"ހަމްދޫނު މިރޭ އަންނާނެ. އޭނާ އެ އަންނަނީ ހޫރު ރެޑީކުރަން. ހިޔެއްނުކުރަން މިހާ ފަސޭހައިން މިކަންވެދާނެއެކޭ." ހޫރައިންގެ ކޮނޑުގައި ބޯޖައްސާލައިގެން އިނދެ ޒެހެން ވާހަކަދެއްކިއެވެ.\n"ޒެން ބުނިގޮތަށް އަހަރެން ރިކޯޑު ކުރީން." ހޫރައިން ބުންޏެވެ.\n"ހަމްދޫނު އައީމަ އަޑު އަހާނީ. އެންމެ ރަނގަޅުތަ." ޒެހެން އަހާލިއެވެ. ހޫރައިން ހަމައެކަނި ބޯޖަހާލީއެވެ.\n"މަންމަ ކިހިނެއް؟." ޒެހެން އަހާލިއެވެ.\n"ނުކުރޭ އެއްވެސް ސުވާލެއް. އަހަރެން ދެރަވެދާނެތީ އެވާހަކަ ނުދައްކަން އެހުންނަނީ. ޒެންގެ މަންމަ ވެސް ނުދައްކާ އެވާހަކައެއް. ހަންނާނުބެއާ ޒެން ވާހަކަނުދައްކާނަންތަ؟. އެންމެންގެ ގުޅުން ކެނޑި ބައިބައިވާންތަ މިއުޅެނީ." ހޫރައިން އެންމެ ކަންބޮޑުވާ ކަންތައް ހާމަކުރިއެވެ.\n"ބޮޑުދޮންބެއާ މީޓުކުރަން މިއަދު މަންމަ ދިޔަ. އަދި ކިޔައެއްނުދޭ ދެއްކި ވާހަކައެއް. ހަންނާނުބެއާ އަހަރެން ދައްކަން އޮންނާނީ ކޮންވާހަކައެއް. ކައިދިންގެ ގޮތް ބުނާން ހަންނާނުބެއަށް ނޭނގިއެއް ނޯންނާނެ. ހަންނާނުބެ ކައިދިން ޑިފެންޑުކުރާން މަސައްކަތް ކުރާތަނުން އަހަންނަށް ރުޅިއާދެވިދާނެ. މަންމަމެންގެ މެދުގައި އެކަން ކުރިޔަށްދިޔައްޔާހެން ހީވަނީ ރަނގަޅުވާނީ." ޒެހެން ބުންޏެވެ.\nރޭގަނޑު ދިހައެއް ޖަހައިފިއެވެ. މުނައްވަރުމެން ގޭގައި މިއުނާއާއި މުނައްވަރުގެ ދެމަފިރިންނާއެކު ހަންނާނު އިނެވެ. މުނައްވަރާއި ހަންނާނުއަކީ ވަކީލުންނަށް ނުވިޔަސް އެމީހުންނަށް ގަނޫނު އެނގެއެވެ. އެ ގާނޫނުގައި އެކި ކުށްތަކަށް ކަނޑައަޅާފައިވާ އުގޫބާތް ވެސް އެނގެއެވެ. މަސައްކަތުގެ ދާއިރާގެ ގޮތުން ގަނޫނަށް އެމީހުންވަނީ އަހުލުވެރިވެފައެވެ.\n"އަހަރެން ތިމީހުންނަށް ހުރައެއް ނާޅަން. ކައިދިންއާ އަދި ވާހަކައެއް ވެސް ނުދައްކަން. އެކަމަކު އޭނާގެ އަހަރެންނޫން މީހަކު ނުހުންނާނެ އެހީވާކަށް. އަޅާނުލާ ހުންނާނީ ކިހިނެއް... އެއީ އަހަރެންގެ ހުރި ހަމައެކަނި ފިރިހެން ދަރި." ހަންނާނު އެ ދަރަޖައަށް މާޔޫސްވެފައިވާތަން އެކަކުވެސް މިނޫނީ ނުދެކެއެވެ.\n"ޒެހެން މިކަންތައް ކޮޅެއްގަ ޖައްސާނެ. އޭނާ ރާވައިފަވަނީ ކިހިނެއްކަން އަހަރެންނަށް ކިޔައެއް ނުދޭ." މިއުނާ ބުންޏެވެ.\n"ހަންނާނު، ކައިދިން އެކުރީ ބޮޑު ކުށެއް. އަދަބު ލިބުމުން ވެސް ދަރީންނަށް ހެޔޮގޮތް ވިސްނޭ. ކައިދިން މިކަން ނުކުރާ ކަމަށް ހަދަން އުޅުމަކީ އެ ދަރިފުޅު ހަލާކުގެ ތެރެއަށް ވައްޓާލުން. ދަރީންގެ ކުށްތަކުން އަހަރެމެން މައިންބަފައިންނަށް ވެސް ބަރީއަވެވެން ނޯންނާނެ. އެކުދީން ހެޔޮމަގަށް ގެނައުމަކީ އަހަރެމެން ދިރިހުރިހާ ހިނދަކު ކުރާންޖެހޭނެ ކަމެއް. މައެއްގެ ހައިސިއްޔަތުން އަހަރެންނަށް ފެންނަ ގޮތް މިބުނީ." ޝާހީނާ ބުންޏެވެ.\nޖެހިގެން އައި ދުވަހެވެ. އެއީ މެންދުރު ގެއަށް ގޮސްފައި ޒެހެން އެނބުރި އޮފީހަށް އައި ވަގުތެވެ. ކައިދިން މޭޒުދޮށުން ތެދުވިއެވެ. ކޮންތާކަށްތޯ އެހުމުން އޭނާ ކައިގެން އަންނާނޭ ކަމުގައި ބުންޏެވެ. އޭނާ މަޑުކޮށްގެން އެ އިނީ ޒެހެން އެނބުރި އަންނަން ދެނެވެ. އޮފީހުގެ ތިރިއަށް ކައިދިން ފޭބިއެވެ. ފޯނު ނެގުމާއެކު އޭނާ ގުޅީ ހޫރައިންގެ ނަންބަރަށެވެ.\n"އިންތިޒާރުގައި މިހުރީ." ކައިދިން ބުނެލިއެވެ.\nފޯނު ޖީބަށް ލުމާއެކު ކައިދިން އޮފީހުން ނުކުމެ އޭނާގެ ސައިކަލަށް އަރާ ދުއްވާލިއެވެ. އޭނާ ހޫރުއާ ބައްދަލުކުރާން ނިންމީ ހޮޓަލެއްގެ ކޮޓަރިއެކެވެ. މަންޒަރިލާ ހަމައަށް ދެވެންދެން ކައިދިންގެ ތުންފަތް ދޭތެރެއަކުން ހިނިތުންވުމަކުން ދެމިލައެވެ. އެކަހެރިކޮށް ހޫރައިންއާ ބައްދަލުކޮށްލާން ފުރުސަތު ލިބުން ރީތި ހުވަފެނެކޭ އެއްވަރެވެ. އެ ހުވަފެނުން ހޭލާކަށް އޭނާ އަދި ތައްޔާރެއްނޫނެވެ. ކައިދިންއަށް ނޭނގެނީ ކޮންމެ ހުވަފެނަކީ ހަގީގަތެއް ނޫންކަމެވެ.\nއަށާރަވަނަ ނަންބަރު ޖަހާފައިވާ ކޮޓަރީގެ ދޮރު ކީކާޑުން ކައިދިން ހުޅުވާލިއެވެ. އެތެރެއަށް ވަނުމުން ފުރަތަމަ ވެސް ލޮލުގައި އަޅައިގަތީ ހުދުފާރުތަކާއި ހުދުފަރުދާތަކެވެ. ދޮރު ލައްޕާލާފައި އޭނާ އައިސް އިށީނީ "ސިންގަލް" ސޯފާ ގޮނޑީގައެވެ. ކޮޓަރިތެރޭގައިވީ ފަނޑު އަލިކަމެވެ. އަތްފޯރާ ހިސާބު ފާރުގައި ހުރި ސުވިޗުތަކާއި ކައިދިން ކުޅެލިއެވެ. ވެރިވެފައި އޮތް ފަނޑު އަލިކަން މަސްތީ މާހައުލަކަށް ފުރުސަތު ދެއެވެ. ނަމަވެސް އެ އަލީގައި އޭނާއަށް ހޫރައިންނެއް ރަނގަޅަށް ނުފެންނާނެއެވެ. ހުދު އަލިން ކޮޓަރި ހުޅުދާންކޮށްލީ އެހެންވެއެވެ.\nކޮޓަރިއަށް ވަނީއްސުރެ ކައިދިންއަށް ގަޑި ހިނގާލެއް ލަސްވިއެވެ. ފަނަރަމިނެޓު ފަނަރަގަޑިއިރުހެން އޭނާއަށް އިހުސާސް ކުރެވުނެވެ. ކެތްތެރިކަން ކުޑަވެގެން އޭނާ ފައިތަޅުވާލައެވެ. ފޯނު ނެގީ ހޫރައިން ހުރީ ކިހާ ހިސާބެއްގައިތޯ ބަލާށެވެ. ހޫރައިންގެ ނަންބަރަށް ޑަޔަލް ކުރި ވަގުތު ކޮޓަރީގެ ތަޅުގައި މީހަކު ހިފިއެވެ. އަދި ފޯނު ރިންގުވާ އަޑު ދޮރުމަތިން އިވުނެވެ. އަވަހަށް ފޯނު ކަނޑާލާފައި ކައިދިން ގޮނޑީގައި ރަނގަޅަށް ހަމަޖެހިލިއެވެ. އޭނާ އަޅައިގެން ހުރި ރަސްމީ ހެދުމެވެ. ކަރުގައި އޮތް ޓައީ ރަނގަޅުކޮއްލަން އުޅެފައި ހިޔާލު ބަދަލުވެގެން ޓައީ ނެގިއެވެ. ކަރުގޮށާއެކު ތިރިން ދެގޮށް ނައްޓާލިއެވެ. ބޮލުގައި އަތްތިލަ ހިންގާލިއެވެ. އޭރު ދޮރު ކުޑަކޮށް ހުޅުވާލައިފިއެވެ.\n"ވަދޭ..." ކައިދިން ހަރުގޮތަކަށް ބުނެލިއެވެ. (ނުނިމޭ)


ފަތިސްނަމާދަށް ދިޔަކުޑަކުއްޖާ – JANNAH MV\nއައްޝައިޚު ޢަބްދުއްރަޙީމް ބިން މުޙައްމަދުމާރޗް 18, 2021\nމިސްކިތަށް ފަތިސް ނަމާދަށް ދާހިތުން އުޅުނު ކުޑަ ފިރިހެން ކުއްޖެކެވެ. ނަމަވެސް އޭނާގެ ބައްޕަ އޭނާ އެކަނި މިސްކިތަށް ނަމާދަށް ފޮނުވުމަށް ދެކޮޅު ހެދިއެވެ. ސަބަބަކީ ފަތިހު އެކަނި ދަރިފުޅު މިސްކިތަށް ނުފޮނުވަންވެގެންނެވެ.\nއޭނާގެ ދަރިފުޅު ބުންޏެވެ. އަހަރެން މިސްކިތަށް ނުފޮނުވަންވީ ކީއްވެގެންހެއްޔެވެ؟ އަހަރެންނާއި އެކު ބައްޕަ ނަމާދަށް ދިޔައިއްޔާ ވާނީ ކީއްހެއްޔެވެ؟\nކުޑަކުއްޖާގެ ބައްޕަ ދެންވެސް މިކުއްޖާ ނަމާދަށް ފޮނުވާކަށް ޤަސްދެއް ނުކުރިއެވެ. އަދި ގޮވައިގެން ދާކަށްވެސް ޤަސްދެއްނުކުރިއެވެ.\nއަދި މިކުޑަކުއްޖާ މިކަމާއި ވަރަށް ދެރަވެ މިކަމަށް ކެތްތެރިވިއެވެ.